
PREFAŢĂ 


Cel căruia, de obicei, îi spunem, în româneşte, Cezar, iar pe 
numele întreg, latin, îl numim şi scriem Gaius lulius Caesar, 
rămâne, precum se ştie, una dintre cele mai proeminente per- 
sonalităţi ale istoriei universale. Se află, acolo, alături de 
Alexandru cel Mare, Traian, Constantin cel Mare sau Napoleon |. 
Caesar a fost el însuşi autor de istorie, în faptă şi în scris 
deopotrivă, aşa cum rezultă din orice istorie romană, de la el 
însuşi până la Th. Mommsen şi, mai recent, la H. Bengtson. Mai 
aproape de noi în timp şi prin posibilităţi de lectură, au existat în 
secolul XX al erei noastre doar câţiva savanţi din domeniul 
ştiinţelor istorice şi filologice care s-au încumetat să se ocupe în 
scris, direct şi aparte, de viaţa şi opera lui Caesar. În ordine 
cronologică, aceştia au fost: H. Oppermann, M. Rambaud, 
F.E. Adlock şi J. Carcopino. Avem, astfel, exemplul a trei mari 
culturi şi totodată limbi de circulaţie universală în care s-au scris 
lucrări de referinţă despre Caesar. Pentru limba română, dinco- 
lo de manuale şcolare, cursuri universitare sau studii de spe- 
cialitate cuprinzând referiri sau pasaje întregi privindu-l pe 
Caesar, ţin să remarc o publicaţie recentă. Semnalez, cu 
această ocazie, un capitol datorat profesorului E. Cizek de la 
Universitatea din Bucureşti care prelucrează, într-o manieră per- 
sonală, esenţa operei autorilor abia citați şi a altora. Cu acel 
prilej, domnia sa propunea, în 1994, în primul volum din „Istoria 
literaturii latine”, cea mai clară şi mai completă sinteză privindu-l 
pe Caesar din literatura de specialitate în limba română. 

Avem acum la dispoziţie, datorită acestei noi apariţii la editu- 
ra „Corint”, ultima reluare cu adevărat profesionistă a studiului 
personalităţii şi operei lui Caesar, monografia apărută în 1994, 
la Paris, într-o editură vestită în Europa şi dincolo de ea: „Presses 
Universitaires de France”. Lucrarea i se datorează lui Yann Le 
Bohec, pe care îl cunosc şi din lucrări mai recente referitoare la 

istoria romană. Între acestea, ţin să menţionez două, pe care, 
datorită propriilor mele preocupări de cercetare şi didactice, 
le-am întâlnit direct şi le-am apreciat la justa valoare ca pe un 
progres, nelipsit de unele scăderi, dar demn de a intra în bibli- 
ografia de specialitate. Ambele au apărut la Paris în edituri 
importante şi în acelaşi an, 1989, atât de şocant pentru istoria 
românească, încât au fost observate cu o întârziere încă greu 
de recuperat. Astfel, sunt de remarcat, la editura „Picard”, stu- 
diul „Armata romană în epoca Principatului”, iar, la CNRS 
(adică, pe româneşte, Consiliul Naţional al Cercetării Ştiinţifice, 
precum se înţelege, din Franţa), monografia „Legiunea a treia 
Augusta”. Rezultă şi din aceste titluri care au precedat cartea de 
faţă preocuparea autorului pentru viaţa militară a romanilor. Or, 
cum Caesar a fost un comandant militar ilustru, se înţelege cu 
atât mai mult de ce Yann Le Bohec a acceptat să alcătuiască 
această mică monografie. 

Cititorul român avizat va putea judeca în ce măsură Yann Le 
Bohec a adus ceva nou faţă de iluştrii săi predecesori în dome- 
niu. Dar, pe lângă cercetătorii profesionişti, cred că această 
carte îi va atrage pe foarte numeroşii iubitori de istorie şi nu 
numai pe aceştia, pentru simplul motiv al evocării concentrate a 
personalităţii lui Caesar, prima traducere de acest fel în bibli- 
ografia românească mai recentă. În plus, interesul special pe 
care această carte îl oferă publicului mai larg este reprezentat 
de desenul cronologic foarte precis, ca în peniță şi tuş, al mode- 
lării istoriei de către această personalitate monumentală a 
Romei şi a noastră, a tuturor. 

Cu aceste cuvinte, am explicat, sper, legătura deductibilă 
către vremuri mai recente a concluziilor autorului, a cărui carte 
este de recomandat călduros tuturor celor interesaţi. 


Alexandru Barnea 


Introducere 


DE LA MARELE OM LA MARILE CONTROVERSE 


I. Problema istorică 


Caesar! stârneşte pasiuni. A fascinat generaţii de 
oameni, iar numărul admiratorilor nu mai poate fi socotit, 
întrucât el reprezintă modelul „marelui om“. În ciuda tutu- 
ror reţinerilor pe care le-a suscitat această expresie în rân- 
dul istoricilor, ea continuă să păstreze pentru marele pu- 
blic un puternic conţinut emoţional. | se recunosc, în gene- 
ral, lui Caesar talente multiple: bun strateg şi mare admi- 
nistrator, el a devenit şi un strălucit scriitor; reuşind să 
pună mâna pe putere la Roma, a ştiut să facă din numele 
său propriu un substantiv comun. 


Abundenta bibliografie care i-a fost consacrată dovedeşte cerce- 
tătorilor că nu-l pot neglija dacă vor să înţeleagă nu doar epoca în care 
a trăit, ci şi veacurile care au urmat, până în secolul XX. O examinare 
a acestor publicaţii arată, cel puţin în liniile principale, că au existat şcoli 
oarecum naţionale. Astfel, anumiţi autori italieni au lăudat calităţile 
omului politic şi ale generalului, văzând în Caesar un Napoleon al lor. 
În ceea ce priveşte Germania, aici a interesat în special concepţia 
despre stat (Caesar-Kaiser). În Franţa, războiul cu gallii a dat naştere 
unei literaturi considerabile; învingătorul lui Vercingetorix i-a transfor- 
mat pe celți într-un popor latin. Evident, unii istorici francezi s-au ocu- 
pat de concepţia politică, unii italieni de cucerirea Galliei, iar unii 
savanţi germani de toate temele de mai sus. 


1 Am preferat, contrar uzului general, transcrierea cât mai apropiată de originalul 
în limba latină a numelor de persoane şi instituţii, chiar şi în acele cazuri în care 
dicționarele şi enciclopediile recomandă o anumită formă. Spre pildă, am scris 
Gaius şi nu Caius, Caesar şi nu Cezar, Sulla şi nu Sylla, praetor şi nu pretor, 
quaestor şi nu cvestor; aceeaşi regulă am aplicat-o şi în cazul datării, scriind 
a.Chr. (ante Christum) şi p.Chr. (post Christum) şi nu î.Hr. şi d.Hr. (n.tr.) 


În aceste scrieri trebuie făcută o selecţie. Se ştie că, 
în absenţa unei idei personale şi dacă originalitatea este 
căutată cu orice preţ, se poate recurge la două reţete. 
Cum a ajuns la modă reabilitarea personajelor de- 
făimate (lăsând la o parte „împărații răi“, care au fost, 
astfel, „reabilitaţi“), oricine poate deveni, aşadar, avo- 
catul sau acuzatorul lui Caesar, care, de altfel, nu are 
nevoie de aşa ceva. Este, de asemenea, întotdeauna 
posibilă propunerea unei noi localizări pentru orice 
aşezare menţionată în Războiul gallic sau în Războiul 
Civil, ceea ce se întâmplă cu uşurinţă, dată fiind impre- 
cizia voită a autorului lor, care scria pentru romanii din 
Roma, puţin preocupaţi să ştie dacă Gergovia2 se afla la 
nord sau la sud de Clermont-Ferrand (culmea grotes- 
cului a fost atinsă, în acest domeniu, cu „disputa pentru 
Alesia“3, care va fi evocată în al doilea capitol al acestei 
cărţi). Dar, la urma urmelor, chiar aceste divagaţii dove- 
desc că lulius Caesar este încă interesant şi mai stâr- 
neşte pasiuni. 

Caesar împarte în tabere opuse. Încă de la primele sale 
acte politice, el a suscitat controverse, care n-au încetat 
să se amplifice. Această situaţie prezintă un avantaj: 
Caesar se numără printre personajele Antichității despre 
care există cele mai multe documente. Dar, în mod para- 
doxal, este unul dintre cele mai greu de cunoscut: pri- 
etenii, ca şi duşmanii, s-au străduit să-i falsifice portretul. 
Şi, cu toate acestea, ar fi prea simplu să-i clasificăm pe 
autori într-una sau în cealaltă dintre tabere: unii şi-au 
schimbat părerea, alţii au exprimat puncte de vedere 
nuanţate. 


2 Gergovia — oraş în sud-estul Galliei, capitala celților arverni (identificat ipote- 
tic în apropiere de Clermont-Ferrand, Franţa). (n.tr.) 

3 Alesia — centru al triburilor celtice ale mandubilor din Gallia centrală, identifi- 
cat de arheologi lângă localitatea Alise-Sainte-Reine (Franţa). (n.tr.) 

De asemenea, trebuie făcută distincţia între izvoarele „primare“ şi 
izvoarele „secundare“: în zilele noastre, istoricii Antichității folosesc fie 
mărturii directe asupra evenimentelor descrise, pe care le numesc 
izvoare „primare“, fie alţi autori, care şi-au redactat textele cu douăzeci 
de ani, cincizeci de ani sau chiar mai multe sute de ani după eveni- 
mentele despre care vorbesc şi care sunt desemnaţi drept izvoare 
„secundare“, deoarece au recurs la cele „primare“, deseori, de altfel, 
pierdute, de unde rezultă şi interesul în ceea ce îi priveşte. Toată pro- 
blema constă în a şti ce izvor/izvoare „primar/e“ a folosit izvorul „secun- 
dar“; specialiştii care se dedică acestui gen de muncă ilustrează o dis- 
ciplină, austeră, dar pasionantă, pe care o numim, cu un cuvânt ger- 
man, Quellenforschung sau cercetarea izvoarelor. În sfârşit, trebuie să 
ne întrebăm dacă autorul la mâna a doua a înţeles bine ce a citit, şi vom 
vedea că nu întotdeauna a fost cazul. 


II. Izvoarele literare 


1. Izvoarele primare — În primul rând al lăudătorilor fi- 
gurează, bineînţeles, Caesar însuşi, care a scris, cu un 
mare talent, propriul său elogiu în cărţile I-VII din Războiul 
gallic şi în Războiul civil. Mai mulţi dintre prietenii săi au 
continuat scrierile sale de acolo de unde el le-a întrerupt, 
constituind ceea ce se numeşte Corpusul caesarian 
(cartea a VIll-a din Războiul gallic, Războiul Alexandriei, 
Războiul din Africa şi Războiul din Hispania). Rămânem în 
acelaşi plan ideologic cu istoricul Sallustius+ şi cu autorul 
anonim al Scrisorilor către Caesar, care a fost, probabil, 
acelaşi Sallustius. 

Alţi scriitori au evoluat. De aceea, trebuie să ştim cu 
precizie la ce epocă din viaţa lor ne referim. 

4 Gaius Sallustius Crispus (86-34 a.Chr.) — istoric latin. Originar dintr-o familie 
de rang ecvestru, este admis în calitate de quaestor în Senat. Raliat taberei lui 
Caesar, îi rămâne acestuia, până la moarte, un fidel partizan. Autor a două 
monografii istorice — De coniuratione Catilinae (Conjuraţia lui Catilina) şi De 


bello lugurthino (Despre războiul cu lugurtha) —, Sallustius este primul istoric 
latin cu o viziune personală asupra evoluţiei istorice. (n.tr.) 


Cicero5, ilustru orator cu tendinţe aristocratice, după ce 
l-a criticat, ar fi dorit să-i fie sfetnic; el visa la un fel de 
monarhie luminată. Astfel se explică discursul din anul 56 
Asupra provinciilor consulare, precum şi cele pronunţate în 
46-45 a.Chr. Însă, din nefericire, n-a fost ascultat şi a trebuit 
să fie martor al desfăşurării războiului civil şi al instaurării dic- 
taturii. Ceea ce a avut ca urmare o nouă schimbare de ati- 
tudine: „Idele din martie mă consolează“, îi scria lui Atticus6 
(XIV, 4), referindu-se la ziua în care Caesar a fost asasinat 
(15 martie). În acest grup intră Varro”, intelectual foarte 
eclectic şi un enciclopedist al timpului, om de litere şi de 
acţiune, dar cu puţine convingeri ferme la urma urmelor; a 
ştiut să tragă învăţămintele Pharsalosului&, o victorie deci- 
sivă a lui Caesar, pentru a trece în tabăra învingătorului. 

Asinius Pollio? este autorul cel mai complex şi, cu 
siguranţă, unul dintre cei mai importanţi. Opera acestui 


5 Marcus Tullius Cicero (106-43 a.Chr.) — orator, filosof şi om politic roman. A 
demascat, în calitate de consul, conjuraţia lui Catilina îndreptată împotriva 
Senatului (în 63 a.Chr.). După asasinarea lui Caesar, căruia i se alăturase în 
ciuda convingerilor sale republicane, l-a susţinut pe Octavianus, atrăgând 
asupra sa ura lui Marcus Antonius prin cele 14 discursuri (Filipice) în care îl 
atacă vehement. (n.tr.) 

6 Titus Pomponius Atticus (110-32 a.Chr.) — om de litere latin. Scrisorile primite 
de la prietenul său din copilărie, Cicero, între anii 68-43 şi publicate mai târziu 
în 16 cărţi constituie un preţios document de epocă. (n.tr.) 

7 Marcus Terentius Varo (116-27 a.Chr.) — erudit latin. Quaestor, legat al lui 
Pompeius Magnus în Hispania în timpul războiului împotriva lui Sertorius (77—74), 
tribun, praetor (68), Varro optează în 49, la izbucnirea războiului civil, pentru tabăra 
lui Pompeius. Prizonier al lui Caesar, grațiat de acesta şi însărcinat în 47 cu orga- 
nizarea şi conducerea bibliotecii din Roma, se consacră unei activităţi ştiinţifice rod- 
nice. Cea mai importantă operă a sa este Antichităţi divine şi umane, în 41 de cărţi, 
consacrată trecutului poporului roman, culturii, religiei şi obiceiurilor sale. (n.tr.) 

8 Pharsalos — oraş în sudul Thessaliei, devenit celebru prin victoria lui Caesar 
asupra rivalului său Pompeius (9 august 48 a.Chr.). (n.tr.) 

9 Gaius Asinius Pollio (76 a.Chr.—A p.Chr.) — om politic şi de cultură latin. 
Partizan al lui Caesar (din 49) şi al lui Marcus Antonius (din 43), consul în anul 
40, după 39 se retrage din viaţa politică, consacrându-se preocupărilor culturale. 
A deschis prima bibliotecă publică din Roma. (n.tr.) 

actor al evenimentelor, din păcate pierdută, fusese citită şi 
utilizată de majoritatea izvoarelor „secundare“. Or, Pollio, 
care crescuse în tradiţia aristocratică pe care o admira, se 
alăturase apoi lui Octavianus, însă, nu-i mai puţin ade- 
vărat, nu cu totul; de asemenea, sprijinul pe care l-a acor- 
dat cauzei lui Caesar nu era total. Probleme de inter- 
pretare tot atât de dificile sunt puse de către un istoric 
necunoscut (Aelius Tubero?10), şi el, de asemenea, cu 
opera pierdută, care a fost citit şi folosit de către Cassius 
Dio"! în paginile consacrate războiului din Gallia. Acest 
anonim, chiar dacă recunoaşte fără reţineri meritele mi- 
litare ale lui Caesar, nu se abţine totuşi să nu-l critice în 
domeniul politic. 

Rămâne cohorta duşmanilor lui Caesar. Aceştia îi 
reproşează, în esenţă, că a fost cauza distrugerii Repu- 
blicii aristocratice şi că a înlăturat Libertas. Principalul lor 
teoretician a fost istoricul Titus Livius, devenit, din motive 
raţionale, monarhist, dacă dăm crezare părerii lui R. Syme, 
dar rămas totuşi, în adâncul sufletului, republican. Nu se 
mai păstrează pasajele pe care le-a scris cu privire la 
această epocă, dar rezumatele sau Periochae care ne-au 
parvenit nu lasă să planeze nici o îndoială asupra senti- 
mentelor sale referitoare la Caesar, pe care „diferite mo- 
tive... îl fac (l-au făcut) odios“ (CXVI). 


2. Izvoarele secundare — Se ştie că istoricii Antichității, 
deşi căutau, cu sinceritate, adevărul, urmau tradiţii care 
sunt străine cercetării de azi. Rareori îşi confruntau lecturile, 


10 Quintus Aelius Tubero (sec. | a.Chr.) — om politic, jurist şi istoric latin. Este 
autorul unei istorii romane, Historiae, de la începuturile mitice ale Oraşului până 
în epoca sa. A servit ca izvor lui Titus Livius şi Dionis din Halicarnas. (n.tr.) 

11 Cassius Dio Cocceianus (cca 150-235 p.Chr.) — om politic şi istoric grec. 
Opera sa capitală este /storia romană în 80 de cărţi, din care s-au păstrat inte- 
gral 36-60 şi 78-79 (referitoare la anii 69 a.Chr.—A7 p.Chr). (n.tr.) 

iar, atunci când urmăreau mai mulţi autori, nu o făceau 
pentru a-i compara, ci pentru a-i folosi pe fiecare pe rând. 
Mai mult, scopul lor esenţial era mai degrabă de a crea 
monumente literare sau retorice, decât de a scrie o operă 
ştiinţifică în sensul actual al acestei expresii. În aceste 
condiţii, simţul critic era deseori deficitar. În plus, scriind 
în timpul Imperiului, se preocupau rareori să apere 
Republica, neînţelegând chiar cum se putea lua apărarea 
unui regim dispărut din cauza neputinţelor sale. Dintre 
autorii care intră în categoria „izvoarelor secundare“, 
puţini au fost în mod sincer ostili lui Caesar. Însă, se ştie 
că Titus Livius a fost citit mult, mai ales de către Lucanus’? 
— autorul Pharsaliei şi poetul lui Libertas —, care a cu- 
noscut şi opera lui Asinius Pollio. 

În sens contrar, numeroşi scriitori au făcut elogiul 
opțiunii monarhice realizate de Caesar. Istoricul Nicolae din 
Damasc’? a vrut să explice cititorilor de limbă greacă exce- 
lenţa regimului dorit de tatăl adoptiv al lui Augustus. De alt- 
fel, acestuia din urmă i s-a adresat poetul Ovidius (Meta- 
morfoze, XV, 746-759), sperând să obţină o rechemare din 
exilul unde fusese trimis din motive obscure. L-am putea 
aşeza în aceeaşi categorie pe Velleius Paterculus?f, 
defăimat pe nedrept, care era, în realitate, un om cu sincere 
convingeri monarhice, dar care a folosit diferite izvoare, 
printre care unele erau chiar ostile eroului său (Cornelius 
12 Marcus Annaeus Lucanus (39-65 p.Chr.) — poet latin. Creaţia sa majoră, 
epopeea istorică Pharsalia (Farsalii), evocă războiul civil de la trecerea 
Rubiconului (49) şi până la bătălia de la Pharsalos (48), Lucanus situându-se de 
partea lui Pompeius şi a lui Cato. (n.tr.) 

13 Nicolae (Nikolaos) din Damasc (cca 64-2 a.Chr.) — istoric, filosof şi scriitor 
grec. Monumentala sa /storie universală (144 de cărţi) a fost apreciată îndeosebi 
ca sursă pentru evenimentele sec. | a.Chr. (n.tr.) 

14 Velleius Paterculus (cca 20 a.Chr—31 p.Chr.) — istoric roman. Este autorul 


unui compendiu de /storie romană în două cărţi, de la distrugerea Troiei până în 
anul 29 p.Chr. (n.tr.) 

Nepos5, în special, Varro şi, de asemenea, Titus Livius); la 
fel a procedat şi Valerius Maximus16. Istoricul evreu Flavius 
losephus17 (în Antichităţile iudaice) a fost, de asemenea, 
recunoscător lui Caesar pentru măsurile pe care acesta 
le-a luat în favoarea poporului său. 

Urmaşii lui Asinius Pollio sunt mai puţin entuziaşti şi 
mai greu de clasificat. Este cazul a doi autori latini de la 
începutul secolului al Il-lea, Florus şi mai cu seamă 
Suetonius19%, care şi-a început Vieţile celor doisprezece 
caesari cu personajul care a purtat acest nume şi a avut 
şansa de a utiliza arhivele oficiale. În aceeaşi epocă, dar 
în limba elină, Plutarh20 a dat o altă biografie a lui Caesar 
în Vieţile paralele. Puțin mai târziu, tot în aceeaşi limbă, 
Appian?!, un alexandrin de origine relativ modestă, are 
cuvinte mai favorabile lui Caesar decât s-au spus uneori. 


15 Comeliu Nepos (cca 100-24 a.Chr.) — scriitor latin. Din principala sa operă, 
De viris illustribus (Despre bărbaţii de seamă), culegere de biografii ale unor 
celebrităţi din Antichitate, ni s-au păstrat 22 de biografii. (n.tr.) 

16 Valerius Maximus (sec. | p.Chr.) — scriitor latin. A dedicat împăratului Tiberiu, 
în 31/32 p.Chr., o culegere de Facta et dicta memorabila (Fapte şi spuse vred- 
nice de luare-aminte), cuprinzând vorbe de duh, anecdote, povestiri mora- 
lizatoare, ordonate tematic. (n.tr.) 

17 Flavius losephus (cca 37-100 p.Chr.) — istoric iudeu, autorul unei istorii a răs- 
coalelor iudeilor (Războiul iudaic) şi al Antichităţilor iudaice, o sinteză în 20 de cărţi 
a istoriei şi culturii poporului său de la facerea lumii până în epoca lui Nero. (n.tr.) 
18 Lucius Annaeus Florus (sec. II p.Chr.) — retor şi istoric latin. Principala sa 
operă, Rezumat al tuturor războaielor petrecute în curs de 700 de ani), 
reprezintă o sinteză în două cărţi a războaielor purtate de poporul roman de la 
fondarea Cetăţii Eterne până la Augustus. (n.tr.) 

19 Gaius Suetonius Tranquillus (cca 70-140 p.Chr.) — scriitor latin. Principala sa 
operă De vita Caesarum/Despre viaţa împăraţilor, culegere de 12 biografii de 
împărați, începând cu Caesar şi sfârşind cu Domițian, s-a păstrat integral. (n.tr.) 
20 Plutarh (cca 46-127 p.Chr.) — scriitor grec. Continuând tradiţia lui Varro şi a lui 
Comelius Nepos în literatura latină, Plutarh a redactat 46 de Vieţi paralele, care 
prezintă biografiile a 23 de persoalităţi greceşti, alături de alte 23 romane. (n.tr.) 
21 Appian (cca 100-170 p.Chr.) — istoric grec. Opera sa, Istoria romană (24 de 
cărţi), urmăreşte, de pe poziţii filo-rromane, evoluţia Romei de la începuturile 
mitice până în secolul li p.Chr. (n.tr.) 

Dar amănuntele cele mai numeroase sunt furnizate de un 
aristocrat, şi el elenofon, care a trăit la începutul secolului 
al III-lea, Cassius Dio. În sfârşit, Orosius22, un preot spa- 
niol înflăcărat, pledează în favoarea creştinilor şi doreşte 
să arate păgânilor că nu coreligionarii săi sunt respon- 
sabili de nenorocirile timpului, cum nu sunt nici pentru cele 
ce s-au petrecut în timpul lui Caesar ca şi al altora. 


Vom menţiona, pentru a fi compleţi, şi pe autorii mai puţin angajaţi, 
mai tehnici: Frontinus23, în tratatul său Despre stratageme, îl citează 
adesea pe Caesar; Geografia lui Strabon face uneori referiri la perso- 
najul istoric, căruia De viris illustribus i-a consacrat o scurtă şi confuză 
notiţă; de asemenea, nu vom găsi decât însemnări fragmentare în 
opera istoricului Diodor din Sicilia, a cărui Bibliotecă istorică se opreşte 
la anul 58 a.Chr. 


III. „Ştiinţele auxiliare“ 


Este tentant şi, de altfel, indispensabil să studiem şi 
alte izvoare, mai întâi pentru a controla ce spun scriitorii, 
apoi pentru a vedea ce informaţii complementare ne pot 
ele furniza. Numismatica, folositoare doar pentru ultima 
parte a vieţii lui Caesar, va aduce precizări referitoare la 
funcţiile oficiale ale personajului, datorită legendelor de pe 
monede, şi în privinţa concepţiei sale despre putere, 
graţie programului iconografic pe care l-a ales şi l-a ela- 
borat. Trebuie, totuşi, să fim prudenţi în ceea ce priveşte 
emisiunile ulterioare, modificate de către moştenitorul şi 


22 Paulus Orosius (sec. V p.Chr.) — istoric latin. Cleric din Bracara (Hispania), 
elev al lui Aurelius Augustinus la Hippona, în Africa, şi al lui leronim în Palestina, 
Orosius este autorul primei istorii universale de mari proporţii, elaborată de pe 
poziţiile învăţăturii creştine. (n.tr.) 

23 Sextus lulius Frontinus (cca 40-103 p.Chr.) — om politic şi scriitor roman. Spirit 
practic, bun organizator şi administrator, Frontinus îşi fructifică experienţa în 
reuşite lucrări cu caracter tehnic, valoroase prin bogata informaţie cuprinsă. (n.tr.) 

succesorul său, Augustus. Nu trebuie să aşteptăm prea 
multe noutăţi nici de la epigrafie: sfârşitul epocii republi- 
cane n-a fost atins de frenezia inscripţiilor care a cuprins 
Imperiul timpuriu. Se cuvine cu atât mai mult să fim pru- 
denţi, cu cât i s-a atribuit lui Caesar mai mult decât a făcut. 
Astfel, ştim acum că Tabula de la Heracleea, în trecut de- 
numită Lex lulia municipalis, datează, în realitate, fără 
îndoială, din anii 80-70. Dar cuvântul ALISIIA, gravat pe o 
inscripţie de la Alise-Sainte-Reine, nu poate fi neglijat în 
identificarea Alesiei. În sfârşit, să ne reamintim că trebuie 
să mânuim cu prudenţă toponimia: nenumăratele locuri 
denumite „câmpul lui Caesar“ nu corespund niciodată 
unor tabere militare ale lui Caesar; Voltaire, la vremea lui, 
înţelesese acest lucru. 

Fără a depăşi interesul acordat izvoarelor literare, 
arheologia reprezintă un aport important, mai ales prin 
mijloacele sale cele mai recente (ne gândim la fotografia 
aeriană în cazul Alesiei). De asemenea, studiul amforelor, 
care luminează desfăşurarea comerţului de anvergură, 
permite înţelegerea războiului împotriva veneţilor, care era 
legat de dezvoltarea schimburilor (vom observa acest 
aspect în capitolul al doilea). Vom folosi cu prudenţă bus- 
turile lui Caesar, nu întotdeauna uşor de identificat şi care 
inaugurează seria busturilor imperiale, ceea ce permite 
înţelegerea naturii regimului. Bineînţeles, studiul războa- 
ielor lui Caesar nu se poate lipsi de câteva cercetări pri- 
vind arhitectura militară: în situl de la Alesia se poate 
vedea cum se construiau taberele şi apărările în linie. În 
sfârşit, se ştie că lulius Caesar s-a preocupat mult de 
Roma, atât în ceea ce priveşte restaurarea clădirilor 
existente, cât şi în privinţa construcţiei sau a proiectării 
unora noi. Din acest punct de vedere, opera sa răspun- 
dea, unei concepţii coerente, unei ideologii ce se exprima 

prin intermediul monumentelor. Trebuie, totuşi, să fim pru- 
denţi şi să nu facem ca monumentele să spună mai mult 
decât vor. Riscăm „să le copleşim cu întrebări“: alinierea 
curiei lulia (clădirea Senatului) la forum lulium poate fi 
interpretată într-o manieră politică (ar fi simbolizat subor- 
donarea Senatului faţă de dictator) sau din punct de 
vedere estetic (ar fi răspuns pur şi simplu unei dorinţe de 
echilibru, de frumuseţe). 


IV. Proiectul 


Reconstituirea vieţii lui Caesar implică, aşadar, recurge- 
rea la toate izvoarele, pentru a le aduna şi confrunta. 
Pentru a încerca reaşezarea unui personaj în contextul 
său istoric şi pentru a face o tentativă de a explica un om 
şi timpul său, istoricul care vrea să se înhame la această 
muncă trebuie să evite senzaţionalul, elogiul şi blamul. 


Capitolul I 


PRIMA AMBIȚIE: CONSULATUL 
(100-59 a.Chr.) 


I. Copilăria unui patrician 


1. Originea — Caesar s-a născut la Roma, în ziua de 
13 iulie a anului 100 a.Chr., şi nu în 101, şi fără îndoială 
nici în 102, aşa cum s-a mai scris. 


Numele său complet, în limba latină, era Gaius lulius Caesar. | se 
dăduse praenomen-ul tatălui său, Gaius (praenomen este un nume 
care se află în faţa, prae-, nomen-ului, sau a gentiliciului; la sfârşitul 
Republicii, era din ce în ce mai puţin o desemnare individuală, iar tra- 
ducerea acestui termen prin „prenume“ reprezintă un sens fals). 
Gentiliciul său, Julius, ne arată că aparţinea marii familii (gens) a luliilor. 
Cognomen-ul său, Caesar, a fost motiv de dispută încă din Antichitate 
(cognomen-ul tindea să fie numele individual, echivalentul prenumelui 
nostru; traducerea sa prin „supranume“ echivalează, prin urmare, cu un 
alt sens fals). Numele Caesar nu are nici o legătură cu operaţia chirur- 
gicală numită cezariană. Această falsă etimologie a fost născocită de 
un autor necunoscut, căruia îi păsa prea puţin de gramatică şi, de ase- 
menea, de istorie: chiar dacă la Roma se practica cezariana, această 
operaţie se făcea doar după decesul mamei, pentru a se încerca sal- 
varea copilului. Or, se ştie foarte bine că personajul nostru n-a fost 
orfan, pentru că mama sa n-a murit decât în anul 58. S-a pus, de 
asemenea, acest cuvânt în legătură cu caesius, „cu ochi albastru-ver- 
zui“, după presupusa culoare a privirii sale, sau, chiar mai mult, cu cae- 
saries, „păr“, pentru că pruncul s-ar fi născut cu un smoc pe cap. O altă 
tradiţie recunoaşte în acest nume termenul punic care desemnează 
elefantul: unul dintre strămoşii lui Caesar ar fi omorât un astfel de ani- 
mal în timpul unei lupte cu cartaginezii. Această interpretare, neînte- 
meiată din punct de vedere etimologic, căci elefantul este numit „PL“ în 
semita de nord-vest, a fost preferată de Caesar: unele dintre monedele 
sale au reprezentat pe ele un elefant, din care făcuse, ca să zicem aşa, 
blazonul său, urmând exemplul mai multor aristocrați, care, atunci când 

erau însărcinaţi cu atelierul monetar al Senatului, îşi semnau emisiunile 
lor printr-un simbol oarecare ce reamintea o ispravă a unuia dintre 
strămoşii lor. În consecinţă, aceste emisiuni, în ciuda a ceea ce s-a 
scris uneori, nu celebrează vreo victorie obţinută în Africa. 


2. Rudele — A avea strămoşi în mod precis stabiliţi re- 
prezenta un mare avantaj în Roma republicană, iar, în 
această privinţă, Caesar se născuse sub auspicii foarte 
favorabile: din partea tatălui, ca şi din cea a mamei, el 
provenea dintr-un mediu cu totul nobil şi putea număra 
consuli printre înaintaşii săi. 


Aristocraţia romană era formată dintr-un mic număr de mari familii, 
ai căror şefi se puneau în serviciul statului; ei urmau cariera demni- 
tăţilor, constituită dintr-o succesiune de magistraturi, alcătuiau Senatul 
şi făceau parte din ordinul senatorial, ceea ce le interzicea, cel puţin 
teoretic, să facă afaceri; averea lor trebuia să fie exclusiv funciară. Erau 
împărţiţi în două grupuri: patricienii, descendenţi din cele mai vechi 
familii, nu constituiau decât o minoritate; majoritatea era formată din 
persoane primite foarte recent în acest ordin, (senatorii) plebeieni, a nu 
se confunda cu (simplii) plebei, oameni săraci şi liberi. 


Or, lulii aparţineau patriciatului, deşi nu s-au ilustrat în 
chip deosebit în cursul celor două secole precedente. Un 
Lucius lulius s-a remarcat în timpul primului război punic 
(264-241). Fiul său, Sextus lulius, a obţinut praetura în 
208. Despre nepotul său nu se ştie nimic. În schimb, 
strănepotul său şi-a unit destinul cu o doamnă din soci- 
etatea bună, pe nume Marcia, cu care a avut cel puţin trei 
copii: o fată, lulia, s-a măritat cu celebrul Marius; Sextus 
lulius a ajuns consul în 91; Gaius lulius Caesar, căsăto- 
rindu-se cu Aurelia, s-a înrudit cu atotputernica familie ple- 
beiană Aurelia Cotta; din această ultimă căsătorie s-a năs- 
cut personajul istoric lulius Caesar. Dinspre partea mamei 
se puteau număra şi mai mulţi consulari (foşti consuli) 
decât dinspre cea a tatălui, familia acesteia aparţinând 

unei fracțiuni a Senatului care era foarte ataşată de tradiţii. 
O astfel de origine îl predestina pe Caesar consulatului: 
trebuia să atingă această magistratură, dacă reuşea să 
trăiască destul de mult; era un lucru întru totul normal. 
Aşadar, consulatul a constituit, fără îndoială, mai întâi 
ambiția părinţilor, iar abia apoi a fiului. 


Arborele genealogic al lui Caesar 
lulius i Marcia 


Eliza ii + Aurelia lutia + Marius Sextus lulius 
consul (91) 
Gaius lulius Caesar 
consul (59) şi dictator 


Tatăl lui Caesar ar fi putut face mai multe decât a făcut, 
în primul rând dacă zeii i-ar fi dat răgazul. A ieşit din 
quaestură în anul 100 şi a exercitat mai târziu praetura; 
inscripţii din Delos arată că a fost proconsul al Asiei şi că 
era onorat în special de către negustorii de ulei. Din neferi- 
cire pentru el, a murit în 86, fără a avea timpul să meargă 
mai departe pe calea onorurilor. Mama lui Caesar, Aurelia, 
era fiica lui Lucius Aurelius Cotta, consul în 119 a.Chr. 
Este important să remarcăm că, oricare au fost opţiunile 
politice ale lui Caesar, ajutorul familiei Aurelia Cotta nu i-a 
lipsit niciodată, ba chiar aceasta i-a acordat un important 
sprijin, în special la începuturi. 


3. Contextul politic — Situaţia politică cu care s-a găsit 
confruntat Caesar, în acest prim secol a.Chr., era relativ 
simplă24: Senatul era împărţit în tabere. 


24 În privinţa contextului politic, trimitem la F. Hinard, La République romaine, 
Paris, PUF, coll. „Que sais-je?“ nr. 686, 1992. (n.a.) 


19 


O parte din membrii săi, în faţa stării de mizerie în care se găseau 
cufundaţi cetăţenii săraci sau plebeii, nu vedea decât o soluţie: legea 
agrară; s-ar fi luat puţin pământ de la bogaţi pentru a-l împărţi săracilor, 
ceea ce ar fi evitat o explozie socială. Celor care propuneau această 
împărţire li s-a rezervat numele de „populari“. Trebuie să evităm să-i 
considerăm, în totalitate, drept revoluționari: dimpotrivă, marea lor 
majoritate înţelegea prin acest program să salveze dreptul sacru de 
proprietate. Ceilalţi senatori, întemeindu-se pe marile principii, între 
care principalul era respectul acordat tradiţiei, se opuneau din toate 
puterile ideii acestei reforme, în fapt oricărei reforme. Aceşti conserva- 
tori se numeau ei înşişi optimates, „oameni aparţinând celei mai bune 
facţiuni“. Bineînţeles, fiecare clan grupa în jurul lui masa prietenilor şi a 
clienţilor (era desemnat cu acest nume un inferior care, în schimbul 
protecţiei şi al asistenţei, se angaja să susţină pe cineva mai puternic 
decât el în orice împrejurare). 


Însă cucerirea crease o situaţie nouă: personaje 
experte în arta războiului, după ce dobândiseră populari- 
tate şi clientelă, începuseră să controleze coaliţiile care 
căutau, în acelaşi timp, sprijinul acestor generali. Astfel, 
Marius25 s-a remarcat în fruntea popularilor, Sulla26, apoi 
Pompeius, a optimaţilor (optimates), acest sprijin nu era 
acordat împotriva propriilor interese şi fiecare era gata să 
trădeze atunci când necesitatea o impunea. Evident, pare 
greu să vorbim în această privinţă de „partide politice“, în 
special în sensul pe care această expresie l-a căpătat în 
secolul XX; nu exista un statut, nu se cerea cotizaţie, nu 
se distribuiau carnete de membru, nu se alegea vreun 
25 Gaius Marius (157-86 a.Chr.) — om politic şi general roman. A realizat o 
importantă reformă militară, creând o armată alcătuită din soldaţi de profesie. A 
înfrânt, în Africa (111-105 a.Chr.), pe lugurtha şi, în nordul Peninsulei Italice, pe 
teutoni şi pe cimbri (102 şi 101 a.Chr.). In timpul războiului civil de la Roma, a 
devenit conducătorul partidei popularilor. (n.tr.) 

26 Lucius Cornelius Sulla (138-78 a.Chr.) — general şi om politic roman. 
Conducător al partidei optimaţilor. Victorios în războiul civil, şi-a reprimat 


sângeros adversarii şi a instaurat, în 82 a.Chr., o dictatură personală, întărind 
autoritatea Senatului. (n.tr.) 

secretar general. Tânărul Caesar trebuia, totuşi, să facă o 
alegere între populari şi optimates. 


Ar fi, totuşi, prea simplu să credem că situaţia politică se reducea la 
această opoziţie, în fond ideologică. Tradiţia romană şi mentalităţile 
colective acordau un rol important familiilor, gentes; căsătoriile creau 
legături de solidaritate obligatorii, uneori rupte, este adevărat, prin 
divorţ sau repudiere. 


În această privinţă, tânărul Caesar trebuia să ţină seama 
de rudele sale: mătuşa sa, lulia, fusese soţia lui Marius; 
mama, Aurelia, aparţinea, dimpotrivă, unei familii mai tradi- 
ţionaliste, ceea ce nu însemna, în mod obligatoriu, conser- 
vatoare şi mărginită. În sfârşit, trebuia, de asemenea, să se 
supună exigenţelor religiei oficiale, al cărei rol în materie de 
politică era considerabil: romanii, sincer pioşi în ciuda a ceea 
ce s-a scris despre ei, credeau în zei şi nu făceau nimic fără 
a-i consulta. Numeroase exemple ilustrează acest fapt. 


4. Educaţia — Primii ani ai lui Caesar sunt cufundaţi în 
întuneric şi nu avem decât puţine informaţii despre educaţia 
sa. Biografii lui sunt siliţi să presupună, ceea ce este foarte 
verosimil, că a parcurs aceleaşi etape ca toţi tinerii de vârsta 
sa care aparţineau aceluiaşi mediu social: după alfabetul şi 
cifrele pe care i le-a predat un litterator, a învăţat primele 
noţiuni de limba latină în preajma unui grammaticus. Se ştie, 
în plus, că stăpânea la perfecţie elina şi că devenise bilingv; 
prin urmare, trebuie să fi început foarte devreme învăţarea 
acestei limbi. Prin tradiţie, după grammaticus urmau lecţiile 
retorului, iar, în acest caz, avem cel puţin un nume: Marcus 
Antonius Gnipho este cel care l-a învăţat elocinţa şi se pare 
că acest maestru a exercitat o anumită influenţă asupra ele- 
vului său. Din nou, nu dispunem decât de puţine informaţii 
cu privire la iniţierea sa în filosofie şi în drept: lecturile 

particulare, discuţiile cu prietenii şi exerciţiile practice au 
jucat un rol important. Un aspect al acestei probleme nu ar 
trebui neglijat sau chiar minimalizat: Caesar era un intelec- 
tual de foarte înalt nivel. După cum vom vedea mai departe, 
el a părăsit, la un moment dat, Roma şi a profitat de această 
călătorie pentru a urma în Rhodos lecţiile marelui maestru al 
epocii, Apollonios, fiul lui Molon. Înainte de a merge acolo, 
timp de şapte ani Caesar se aflase, ca orice tânăr aristocrat 
roman al epocii sale, sub influenţa mamei sale; specialiştii 
consideră, în general, că Aurelia a orientat mai ales opţiunile 
politice ale fiului ei şi sunt de părere că toate simpatiile aces- 
teia mergeau spre populari. Trebuie, de asemenea, să nu 
uităm două aspecte. Instruirea în tehnicile militare, căpătată 
în taberele ostăşeşti, fusese pregătită prin citirea unor opere 
istorice, de poliorcetică (tehnica asedierii oraşelor), de stra- 
tegie şi de tactică, păstrate în biblioteca tatălui, cum era nor- 
mal pentru orice nobil. De asemenea, urmând exemplul 
celor de o seamă cu el, Caesar s-a consacrat exerciţiilor 
fizice, ceea ce astăzi numim sport; devenise un atlet com- 
plet, practica atletismul, înotul şi călăria. 


5. Contextul cultural — Tânărul Caesar a crescut într-o 
epocă pasionantă, traversată de curente culturale străluci- 
toare. Moştenirea romană se menținea cu greu. 


Ea se păstrase în arta portretelor, tratate cu realism, deoarece aces- 
tea din urmă continuau tradiţia aristocratică a măştilor mortuare. Se 
menținea, de asemenea, cu dinamism, în scrierile istorice, graţie 
analiştilor, ale căror opere sunt, din păcate, în cea mai mare parte pier- 
dute (Quintus Claudius Quadrigarius27, Comelius Sissena28, Licinius 


27 Quintus Claudius Quadrigarius (sec. | a.Chr.) — retor şi istoric latin. Contem- 
poran cu L. Cornelius Sisenna şi Valerius Antias, elaborează, în spiritul analis- 
ticii târzii, de pe poziţiile optimaţilor, o istorie a Romei. (n.tr.) 

28 Lucius Cornelius Sisenna (118-67 a.Chr.) — om politic şi istoric latin. 
Reprezentant al analisticii târzii, redactează o lucrare evocând epoca războa- 
ielor civile dintre optimaţi şi populari (anii 91-79 a.Chr.). (n.tr.) 

Macer29, Valerius Antias3% şi Lucius Aelius Tubero au ilustrat cu precă- 
dere acest gen). În rest, valul influențelor orientale, în general, şi gre- 
ceşti, în particular, cuprindea totul. Nimic, nici chiar viaţa cotidiană, n-a 
scăpat acestei influenţe. Bogaţii îşi îngăduiau case cu peristil (grădină 
înconjurată de un portic). Gustul pentru lux s-a răspândit în rândul aris- 
tocraţiei, fapt ilustrat fie şi numai de numele lui Lucullus3?, iar Cato32 
însuşi, a cărui austeritate era lăudată totuşi, n-a fost cruțat. Se importau 
lucrări de artă, cumpărate sau jefuite; câteva corăbii, care s-au scufun- 
dat cu încărcătura lor, au fost regăsite datorită arheologiei submarine, 
spre exemplu galera de la Mahdia, în Tunisia, care este datată din 
epoca lui Sulla, sau corabia din Anticythera, care este atribuită cu apro- 
ximaţie anilor 50. În special sculptorii greci erau la modă în Italia, 
Pasiteles33, în timpul lui Sulla, sau Apollonios, autorul torsului de la 
Belvedere şi al binecunoscutului pugilist păstrat la Roma în Muzeul 
Thermelor. Celebrul relief atribuit lui Domitius Ahenobarbus, care poate 
fi văzut la Louvre, ilustrează bine sinteza care s-a născut din aceste 
curente: descrie, fără îndoială, o scenă de census (stabilirea, în ordinea 
averii, a listelor de cetăţeni romani) ori poate de lustratio (purificare), 
deci un subiect foarte roman tratat în manieră greacă. 


Vom vedea că Caesar n-a rămas indiferent în faţa 
problemelor de urbanism şi de arhitectură şi că a ştiut să 


29 Gaius Licinius Macer (?-cca 60 a.Chr.) — om politic şi istoric latin. Autor al 
unei istorii romane cu tendinţe filo-populare (Annales), folosită de Titus Livius şi 
Dionis din Halicarnas. (n.tr.) 

3% Valerius Antias (sec. | a.Chr.) — istoric latin. Cel mai frecvent citat reprezen- 
tant al analisticii târzii, Valerius Antias este autorul unei voluminoase istorii 
romane (Annales) de la începuturi până la moartea lui Sulla. (n.tr.) 

31 Lucius Licinius Lucullus (117-56 a.Chr.) — om politic şi general roman. 
Descendent al unei ilustre familii nobiliare, partizan apropiat al lui L. Cornelius 
Sulla, Lucullus a fost, în acelaşi timp, cel mai bogat cetăţean roman al epocii 
după Crassus, celebru prin vilele, bibliotecile şi grădinile sale din Roma, prin fas- 
tul şi rafinamentul ospeţelor şi serbărilor sale. (n.tr.) 

32 Marcus Porcius Cato Uticensis (95-46 a.Chr.) — om politic şi orator roman. 
Sirănepot al lui Cato cel Bătrân, cu ferme convingeri republicane, Cato devine, 
după anul 60, un tenace adversar al lui Caesar şi Pompeius în Senat. După 
apropierea lui Pompeius de Senat (52) se află alături de el în lupta împotriva lui 
Caesar, devenind sufletul rezistenţei senatoriale împotriva cuceritorului Galliei. 
(n.tr.) 

% Pasiteles (sec. | a.Chr.) — sculptor şi teoretician de artă grec, originar din 
Sudul Italiei. Conducător de şcoală la Roma, din opera sa nu s-a păstrat nici o 
creaţie. (n.tr.) 

le folosească. Oraşul se acoperea de monumente (tabu- 
larium-ul, templul Fortunei virile, primul teatru din piatră 
construit la iniţiativa lui Pompeius şi inaugurat în anul 52 
a.Chr.). Italia urma, de asemenea, această modă (sanctu- 
arul din Praeneste, templele din Cori şi Tibur). 

Totodată, literatura, abstracţie făcând cea istorică, urma 
modele elenistice şi era influenţată de filosofiile individual- 
iste: se ştie că Caesar, ca intelectual rafinat, n-a ignorat 
nimic din ceea ce se scria şi se gândea. 


În timpul lui Sulla, o societate de cantores graeci se instalase la 
Roma, în timp ce Pomponius% introducea atellana (un fel de farsă cu 
textul improvizat). La începutul secolului | a.Chr., Baebius Italicus pu- 
blicase o I/liadă în limba latină. Elegia era ilustrată de Catullus, care 
făcea publice în frumoase versuri dezamăgirile sale legate de relaţia cu 
Lesbia. Lucretius, compunând De natura rerum, nu dădea numai una 
din operele majore ale literaturii latine. Se străduia, totodată, să ajute la 
victoria epicureismului asupra stoicismului: epicureismul, o doctrină 
care afirma că materia, aflată la originea tuturor lucrurilor, era alcătuită 
din atomi indivizibili, propunea două variante de morală, una austeră şi 
cealaltă mai agreabilă; stoicismul, un panteism, sfătuia în direcţia unei 
detaşări de realităţile acestei lumi. Chiar dacă nu a aderat la prima din- 
tre aceste şcoli, Caesar a simpatizat-o totuşi. A putut observa con- 
secinţele acestei evoluţii intelectuale: femeile se eliberau, divorţurile se 
înmulţeau, familia tradiţională era desconsiderată, cel puţin în mediile 
intelectuale. La fel, în domeniul religios, divinităţile greceşti se impu- 
neau, iar această mişcare era înlesnită prin fenomene de sincretism: 
Tyche se confunda cu Fortuna, iar Aphrodita cu Venus. 


II. Intrarea în politică 


1. Chestiunea flaminatului — Caesar şi-a făcut apariţia 
pe scena politică în legătură cu ceea ce a fost numită, în 


3 Lucius Pomponius (sec. IHI a.Chr.) — poet comic latin. Este considerat, 
alături de Novius, creatorul fabulei atellane ca gen literar. (nitr.) 

mod convenţional, chestiunea flaminatului, petrecută la o 
dată dificil de precizat5. Şefii partidului popular erau atunci 
Marius şi Cinna36. Cinna, un personaj foarte bogat şi care 
fusese consul în patru rânduri, îi era totuşi inferior lui 
Marius ca prestigiu, în mai multe rânduri titular al acestei 
magistraturi şi mai ales imperator. Există un acord gene- 
ral în a recunoaşte că remarcaseră repede, atât unul, cât 
şi celălalt, talentele lui Caesar. În 87 sau 86 (acest eveni- 
ment a fost uneori împins, nu fără motive, până în anii 
85-84), au vrut să facă din Caesar un flamen dialis, cu 
alte cuvinte un preot al lui lupiter, primul ca importanţă din- 
tre cei cincisprezece flamini. 


Acest post prezenta avantaje: constituia, în primul rând, o onoare. 
Dar promovarea nu putea să nu aibă şi inconveniente: flaminul lui 
lupiter era lovit de numeroase interdicții; îndeosebi, nu putea părăsi 
ltalia, ceea ce făcea imposibilă orice carieră politică, împiedicând 
exercitarea funcţiilor de guvernator în provincii şi a celei de comandant 
de armate. 


Caesar a ştiut să evite capcana, dar nu se ştie prea 
bine cum a realizat acest lucru şi din această cauză s-au 
dat diferite explicaţii. Desigur, a fost ales în înalta funcţie 
care i s-a propus, dar n-a inaugurat această însărcinare. 
Unii au spus că Sulla a fost cel care l-a împiedicat. Alţii au 
scris că el însuşi a făcut ceremonia imposibilă, căsăto- 
rindu-se de urgenţă cu o anume Cossutia, fiica unui ca- 
valer bogat şi obscur: acest mariaj făcea imposibilă 


35 Până în anul 65, cronologia personajului este greu de stabilit şi, din această 
cauză, discutabilă: datele propuse sunt pur şi simplu acelea care par cele mai 
probabile. (n.a.) 

36 Lucius Cornelius Cinna (?-84 a.Chr.) — om politic roman. Consul în 87, după 
plecarea lui L. Cornelius Sulla în Orient, este izgonit de aristocrația senatorială 
din Roma, dar, împreună cu C. Marius şi Sertorius, în fruntea popularilor, 
reocupă oraşul. Instituie un regim de dictatură personală după moartea lui 
Marius. Fiica lui, Cornelia, s-a căsătorit în 84 a.Chr. cu Caesar. (n.tr.) 

exercitarea flaminatului lui lupiter, al cărui titular trebuia să 
fie căsătorit în mod obligatoriu cu o patriciană. În plus, 
moartea lui Marius în 86 şi aceea a lui Cinna în 84 au com- 
plicat, pe de o parte, situaţia, simplificând-o însă, pe de 
alta: Caesar a pierdut doi protectori, dar avea posibilitatea 
de a face carieră. Se pare că a divorţat foarte repede de 
Cossutia şi a putut să o ia de soţie pe fiica lui Cinna, 
Cornelia, fără îndoială în 84: din această căsătorie s-a 
născut o fiică, lulia, moartă în 54. 

Istoricii n-au remarcat întotdeauna importanţa acestor 
evenimente pentru biografia lui Caesar: ele dovedesc că, 
încă foarte tânăr, era deja ataşat de populari. Şefii acestei 
mişcări erau preocupaţi de siguranţa lui, iar căsătoria sa 
cu fiica lui Cinna constituia un angajament limpede: nu tre- 
buie să ne imaginăm în spatele evenimentului o frumoasă 
poveste de dragoste; în acest caz, totul nu este decât 
politică (s-a vorbit chiar de Realpolitik) — căutarea spriji- 
nului unui clan, alianţa unui tânăr ambițios cu o familie 
mare, cu scopul de a face carieră. Caesar avea cu atât 
mai multă nevoie să fie protejat, cu cât inamicii săi politici 
şi familiile concurente intuiseră că însuşirile erau pe 
măsura ambițiilor sale şi se străduiau să-l distrugă. În anul 
83, ei au reuşit să-l ruineze. Cauza dificultăţilor sale finan- 
ciare nu apare cu toată claritatea: s-a scris că, în 83, 
Metellus, noul pontifex maximus sau şeful religiei oficiale, 
ar fi găsit un motiv pentru a-i impune o importantă 
amendă: Caesar, un patrician, se căsătorise cu Cossutia, 
o plebee, ceea ce contravenea unor reguli care, în reali- 
tate, nu erau probabil întotdeauna aplicate. 


2. Conflictul cu Sulla — în anul 82, ajuns de curând dic- 


tator, Sulla, deţinătorul puterii cu sprijinul optimaţilor (opti- 
mates), reprezenta un pericol pentru Caesar. Dar, după 

cum am mai spus, viaţa politică la Roma nu se reducea la 
confruntarea între cele două clanuri; prieteniile, clientela şi 
legăturile familiale jucau, de asemenea, un rol important. 
Sulla a fost supus unor puternice presiuni favorabile 
tânărului bărbat; n-a putut rezista şi a sfârşit prin a-l graţia. 
Se spune că, făcând acest lucru, şi-ar fi avertizat prietenii: 
„În Caesar se găsesc mai mulţi Marius“. Era o observaţie 
bună, poate prea bună, şi se poate presupune că vorbele 
sunt apocrife. Ele dovedesc, însă, cel puţin că protecţia 
asigurată lui Caesar, un popular, de către prieteni opti- 
mates nu i-a surprins pe autorii antici, pentru că jocul 
politic al acestei epoci era complex şi făcea să intervină şi 
alte elemente în afara „partidelor“ sau a mişcărilor domi- 
nante, după cum am arătat. 


3. Prima şedere în Orient — Caesar a socotit totuşi că 
era mai prudent să rămână departe de casă şi, din 82 
până în 79, a călătorit în Orient. Oficial, făcea această 
călătorie pentru a-şi desăvârşi formaţia: prin tradiţie, 
tinerii din familiile bune îi însoțeau pe generali şi guver- 
natori în timpul misiunilor lor şi asistau la întruniri de stat 
major sau de cabinet, fără a purta vreun titlu şi fără a 
exercita funcţii, pur şi simplu pentru a învăţa la faţa locu- 
lui funcţionarea administraţiei şi a armatei. Se spunea că 
ei făceau parte din anturajul magistratului, în „cohorta de 
prieteni“ sau cohors amicorum. Astfel, în 81, Caesar l-a 
însoţit pe generalul Marcus Minucius Thermus. Dintr-un 
anume punct de vedere, această prezenţă putea deci 
părea întru totul normală. Dar istoricii — şi nu li se poate 
găsi o vină în această privinţă — admit, în general, că 
tânărul prefera să stea departe de Sulla şi să se facă uitat 
un anumit timp. Sosit în Asia, a primit foarte repede o mi- 
siune: Thermus i-a cerut să meargă să caute corăbii în 

Bithynia; regele acestui stat, Nicomedes, le făgăduise, 
dar întârzia să-şi ţină promisiunea. Caesar şi-a îndeplinit 
în perfecte condiţii misiunea, după cum spun unii, chiar 
prea bine: Nicomedes nu s-ar fi supus decât după ce ar fi 
profitat de farmecele mesagerului. Datorită acestui epi- 
sod, Caesar a putut trece drept homosexual. Amintirea 
acestei întâmplări s-a perpetuat. Mult mai târziu, în timpul 
unui triumf, soldaţii săi au evocat-o, numindu-l pe gene- 
ralul lor „bărbatul tuturor femeilor, femeia tuturor 
bărbaţilor“, ceea ce pare o exagerare. 

În anul următor, romanii asediau oraşul Mitylene, care, 
în războiul împotriva lui Mithridate37, se aliase cu regele 
Pontului. Caesar, care participa la operaţiuni, a realizat 
atunci o faptă de vitejie: în condiţii puţin cunoscute, a sal- 
vat viaţa unuia sau a mai multor concetăţeni; o probează 
decorația ce i-a fost atunci acordată: a primit o cunună 
civică. Talentele sale războinice se manifestau tot atât cât 
şi simţul său diplomatic şi, în anul 78, s-a găsit angajat în 
operaţiuni împotriva piraţilor din Cilicia, de această dată 
sub ordinele proconsulului Publius Servilius Vatia. Apoi, 
s-a întors la Roma. 


4. Plăcerile Oraşului — Reîntors în capitală, Caesar 
şi-a împărțit timpul între trândăvie şi ceea ce am putea 
numi câteva „lovituri“ fără mare anvergură. 


În anul 78, consulul Lepidus, împins de ambiţie şi trecut de partea 
popularilor extremişti, se revoltase împotriva Senatului; se refugiase în 
Etruria pentru a pregăti o reîntoarcere în forţă. Se pare că Caesar nu a 
făcut nici cea mai mică mişcare în timpul acestor evenimente. S-a 


37 Mithridate VI Eupator (132-63 a.Chr.) — suveran al Regatului Pontului. 
Adversar înverşunat al Romei în Asia Mică, a purtat trei războaie împotriva 
romanilor, extinzându-şi autoritatea şi asupra ţărmurilor de nord şi de vest ale 
Mării Negre. În urma celui de-al treilea război, a pierdut teritoriile cucerite şi s-a 
sinucis. (n.tr.) 

mărginit, după eşecul răsculatului, să ceară o amnistie pentru partizanii 
acestuia. Un alt şef al popularilor, Sertorius38, îşi constituise un ade- 
vărat principat în Peninsula Iberică; acţiunea sa a atins apogeul în jurul 
anului 77. Caesar nu pare, nici acum, să fi mişcat vreun deget. S-a 
mulţumit, în acel an, să intenteze un proces de delapidare împotriva 
unuia dintre inamicii săi politici, Dolabella, şi a eşuat. Şi-a încercat din 
nou norocul în faţa unui tribunal în 76; a pozat drept apărător al grecilor 
împotriva unui ofiţer al lui Sulla, Gaius Antonius, care se îmbogăţise 
într-un mod scandalos în timpul războiului împotriva lui Mithridate. 


Caesar, dacă se ocupa puţin de politică, ducea în 
schimb o viaţă plină de plăceri, într-o aparentă nepăsare. 
Se poate pune întrebarea dacă, făcând acest lucru, ceda 
temperamentului său sau dacă nu cumva căuta mai 
curând să pozeze, încă de pe acum, în descendent al lui 
Venus. Se ştie că, mai târziu, s-a străduit să-şi făurească 
o genealogie divină. În conformitate cu mitologia, eroul 
troian Anchise s-ar fi căsătorit cu zeiţa Aphrodita, Venus la 
romani; ea i-ar fi dăruit un fiu, Aeneas, care, la rândul lui, 
a zămislit un băiat numit Ascanius sau lulus. Legenda 
romană a făcut din Aeneas strămoşul lui Romulus, fonda- 
torul Romei. Caesar, printr-un abuz etimologic, a făcut din 
lulus strămoşul eponim al ginţii sale, gens lulia. Prin 
aceasta, afirma că prin venele sale curgea sânge divin, iar 
istoricul Velleius Paterculus, povestind această legendă, 
ni-l prezintă ca „descendent, urmând opinia unanimă a 
celor mai vechi scriitori, din Anchise şi din Venus“ (II, 41). 
Fără nici o îndoială că temperamentul său îl conducea la 
acest gen de viaţă, dar, pentru a dovedi zi de zi extraordi- 
nara sa înrudire, el trebuia să se arate demn de străbuna 
lui în practicarea amorului. De la reputaţia pe care şi-o 
crea putea spera să obţină un avantaj politic concret, căci 
38 Quintus Sertorius (cca 123-72 a.Chr.) — general roman, partizan al lui 


Marius; după victoria lui Sulla în războiul civil, a condus rezistenţa armată a po- 
pularilor în Spania (80-72 a.Chr.). (n.tr.) 

Venus era de asemenea, în ochii romanilor, divinitatea 
care asigura succesul în război. Desigur, trebuie să ne 
întrebăm dacă acest mit şi folosul care se putea trage 
manipulându-l erau în mod limpede conştientizate încă din 
această epocă. 

Genealogia mitică a lui Caesar. 


Venus + Anchise 
| 
Aeneas 
| 
Ascanius = lulus 
| 
(gens lulia) 
| 
Gaius lulius Caesar 


5. A doua şedere în Orient — În orice caz, Caesar nu a 
insistat şi, după procesul cu Antonius, a efectuat o a doua 
călătorie în Orient. În anul 75, la Rhodos, a urmat cu 
asiduitate lecţiile celebrului retor Apollonios, fiul lui Molon, 
adesea numit, în mod eronat, Apollonios Molon; nu se 
temea să facă un lung periplu pentru a beneficia de cel mai 
strălucit învăţământ al epocii. În timpul călătoriei, a fost luat 
în captivitate de către pirați, care au cerut o răscumpărare 
fixată la 750 de kg de metal preţios. Caesar a protestat, 
spunând că valora mai mult şi s-a evaluat la 1800 de kg. În 
aşteptarea strângerii sumei, a trebuit să trăiască un timp cu 
bandiții; mai în glumă, mai în serios, le spunea că, o dată 
eliberat, se va răzbuna. Şi asta a şi făcut. Răscumpărat, a 
echipat o flotă, i-a capturat pe răpitorii săi şi i-a crucificat. 
În anul 74, a izbucnit un nou război, al treilea cu Mithridate, 
război care va însângera Orientul. Caesar a reacţionat 

imediat, aparent fără vreo funcţie oficială, şi a participat la 
apărarea teritoriilor romane. 


6. Primele însărcinări — Caesar a trebuit să exercite 
repede mai multe însărcinări normale, şi, în acest scop, a 
trebuit să se întoarcă la Roma. La sfârşitul anului 74, sau 
la începutul lui 73, a asigurat succesiunea unchiului său 
după mamă, Aurelius Cotta, şi a îmbrăcat haina sacerdo- 
tală: a devenit pontif. În 72 (sau 717), a îndeplinit o primă 
funcţie electivă, o magistratură inferioară, tribunatul mili- 
tar: ştim, într-adevăr, că ofiţerii din primele patru legiuni, 
numiţi tribuni militari, erau aleşi de comiţii. S-a pus între- 
barea, fără a se da un răspuns, dacă n-a participat cu 
acest grad la represiunea insurecției sclavilor conduşi de 
către Spartacus, răscoală foarte gravă, care a ţinut din 73 
până în 71. Îl regăsim apoi în 70: susţine un proiect de 
lege prin care solicita autorizarea reîntoarcerii la Roma a 
exilaţilor. În acelaşi an 70, îşi depunea din nou candidatu- 
ra, de această dată pentru prima treaptă din cursus hono- 
rum, şi era ales quaestor pentru anul 69. Nu trebuie să ne 
îndoim că a tras sforile pentru a obţine voturile popularilor. 
Căci, într-adevăr, în jurul anului 70, a celebrat funeraliile 
mătuşei sale lulia, văduva lui Marius. Nu a ezitat să-i 
provoace pe adepţii lui Sulla şi să alăture, în mijlocul corte- 
giului funerar, busturile imperator-ului defunct celor ale 
membrilor familiei sale, ceea ce nu a displăcut, ba chiar 
dimpotrivă, partizanilor săi. În elogiul pe care l-a pronun- 
tat, a reamintit ascendenţa extraordinară a răposatei, care 
de altfel era şi a sa: „familia dinspre partea mamei a 
mătuşii mele lulia se trage din regi, cea a tatălui este înru- 
dită cu zeii nemuritori. Căci Reges Marcii descind din 
Ancus Marcius, în care familie s-a aflat mama mea; lulii, 
din al căror neam se trage familia noastră, din zeiţa Venus. 

Aşadar, în familia noastră există şi sanctitatea regilor, care 
strălucesc între oameni, şi sacralitatea zeilor, în puterea 
cărora se află regii.“ (Suetonius, lul., VI)“. Se poate vedea 
aici, dacă nu cumva acest text n-a fost creat a posteriori, 
schiţa unui program politic ce trebuie propus de către un 
conducător a cărui autoritate se întemeiază, cel puţin în 
parte, pe religie şi harismă. 


7. Quaestura — lată-l, aşadar, pe Caesar, în anul 69 
(avea treizeci şi doi de ani, exercitând o funcţie ce nu 
putea fi îndeplinită înainte de treizeci), quaestor în 
Hispania. Cu acest titlu, se ocupa de finanţele provinciei şi 
nu era încă praetor, aşa cum s-a scris în mod eronat; era 
subordonat guvernatorului Gaius Antistius Vetus. Şi, fără 
îndoială, şi-a rotunjit puţin averea. 


Două anecdote care au avut drept cadru această şedere ar putea 
dezvălui, dacă ar fi într-adevăr autentice, premisele unei mari ambiţii. 
Într-o noapte, a visat că se împreuna cu mama sa, iar ghicitorii consul- 
taţi i-au spus că ar trebui să vadă în acest vis prevestirea unei mari pu- 
teri. Altă dată, se găsea la Gades (Cadiz), când a văzut un bust al lui 
Alexandru cel Mare (după Suetonius şi Cassius Dio, care au fără 
îndoială dreptate opunându-se lui Plutarh, care vorbeşte de o carte); 
această privelişte i-a smuls lacrimi: la vârsta sa, Alexandru Macedon 
devenise deja celebru prin faptele sale de arme, în timp ce el rămânea 
pentru mulţi un necunoscut. 


Ar fi dorit ca locuitorilor din Gallia Cisalpină să le fie 
acordată cetăţenia romană, pentru a-şi constitui o clien- 
telă în nordul Italiei, dar un proiect de lege în acest sens a 
eşuat. Din fericire, îşi câştigase fideli în sudul Peninsulei 
Iberice. Aceste devotamente i-au fost preţioase mai apoi. 


* Traducere de Gheorghe Ceauşescu, în Suetonius, Vieţile celor doisprezece 
cezari, Bucureşti, 1998. (n.tr.) 

8. Primele alianțe — Întors la Roma după ce şi-a 
încheiat misiunea, Caesar a înţeles că trebuia să caute 
sprijin la cel mai înalt nivel pentru a-şi continua cariera 
onorurilor cu cea mai mare repeziciune cu putinţă, adică, 
în fapt, cu o înţeleaptă încetineală. 


Trecând în revistă pe oamenii politici importanţi din epoca sa, a 
eliminat fără să stea pe gânduri ideea unei alianţe cu Cicero: marele 
orator devenise teoreticianul optimaţilor (optimates). Nu s-a gândit nici 
la un anume Claudius39; chiar dacă împărtăşeau câteva idei, în special 
în privinţa legii agrare, nu erau făcuţi să se înţeleagă mult timp, Clau- 
dius având o prea mare aplecare spre violenţa inutilă şi extremismul 
permanent; bineînţeles, aceste trăsături nu l-au împiedicat însă pe 
Caesar să-l utilizeze pe Claudius atunci când a avut nevoie. A acţionat 
la fel şi în privinţa unui anume Catilina, personaj cu acelaşi tempera- 
ment ca şi Claudius, dar încă puţin cunoscut. Aceste alianţe tactice au 
pătat totuşi reputaţia celui ce a riscat să le încheie: „Nimeni, spune 
Cassius Dio, nu se resemna mai repede decât Caesar să-i linguşească 
şi să-i flateze pe oamenii cei mai puţin bine văzuţi“ (XXXVII, 37). La 
populari, rămânea Crassus. Dar acest milionar nu strălucea decât prea 
puţin, atât cât o făceau denarii săi, iar talentele sale politice nu erau la 
înălţimea capacităţilor sale în domeniul financiar. 


În fapt, marele om politic al epocii era Pompeius: tot 
atât de bogat ca şi Crassus, fără îndoială datorită proprie- 
tăţilor sale din Picenum, se bucura de mult sprijin în Senat, 
în ordinul ecvestru şi în rândurile lui populus romanus; 
avea o clientelă numeroasă şi-şi făurise o excelentă repu- 
taţie în domeniul militar. Un punct îl putea stânjeni pe 
Caesar: Pompeius era favoritul optimaţilor (optimates). 
Dar, la o examinare mai atentă a faptelor, se putea vedea 
că lucra mai ales pentru el. În 67, Caesar i-a cerut mâna 
fiicei acestuia, Pompeia, şi a obținut-o. 

39 Publius Clodius Pulcher (92-52 a.Chr.) — om politic roman. Descendent al 


gintei patriciene Claudia, trecut, prin adopţie, în 59, într-o gintă plebee, Clodius 
a fost unul dintre cei mai combativi fruntaşi ai popularilor. (n.tr.) 

Nu trebuie totuşi să ne imaginăm o frumoasă poveste de 
dragoste în spatele acestei căsătorii, care nu răspundea, şi 
ea, decât exigenţelor ţinând de Realpolitik. ea pecetluia 
asocierea, de altfel poate doar provizorie, a doi oameni 
care-şi uneau familiile şi clientela pentru a înainta în carie- 
rele lor. Din 67, o mare dramă a făcut să funcţioneze acest 
acord. Pirateria din Mediterana a luat o amploare catastro- 
fală şi a căpătat un aspect spectaculos cu prilejul unui raid 
asupra Ostiei. Ea îngreuna mai cu seamă aprovizionarea 
Romei şi provoca mii de suferinţe, în special foamete, mai 
ales în rândul celor săraci. Un tribun al plebei (magistrat 
însărcinat cu apărarea acestei categorii sociale), Gabinius, 
a depus un proiect de lege sau o rogatio: îl însărcina pe 
Pompeius să eradicheze acest flagel. 


Poporul roman susţinea, în unanimitate, acţiunea, dar câţiva sena- 
tori au manifestat reticenţă faţă de amploarea neobişnuită a mijloacelor 
puse la dispoziţia generalului, care ar fi avut sub comandă 200 de 
corăbii şi ar fi putut mobiliza atâţia oameni câţi ar fi socotit necesar. 
Caesar a susţinut proiectul; contrar a ceea ce a scris Plutarh 
(Pompeius, 25), n-a fost izolat în Senat. În sfârşit, votată în ianuarie 67, 
lex Gabinia a ridicat numărul corăbiilor la 500 şi a fixat la 120 000 efec- 
tivul pedestraşilor şi la 50 000 pe cel al călăreţilor. Abia fuseseră înfrânți 
piraţii şi un nou grup de tribuni intrase în funcţie, când unul dintre ei, 
numit Manilius, a depus un nou proiect de lege care lărgea şi mai mult 
misiunea lui Pompeius şi îl însărcina, în plus, cu încheierea victorioasă 
a războiului împotriva lui Mithridate. Mijloacele prevăzute erau pe 
măsura amenințării: rogatio Manilia din 66 conferea generalului şef un 
imperium nelimitat (se numea imperium puterea magistratului superior 
care implica o autoritate absolută); aceasta îi încredința şi guvernarea 
a două provincii, de fapt două grupări a câte două provincii fiecare, 
Bithynia-Pont şi Cilicia-Asia. În numele respectului faţă de tradiţii, pe 
care, la nevoie, ei înşişi le violau, optimates şi-au ridicat glasul împotri- 
va acestei situaţii fără precedent. O dată în plus, Caesar a ştiut să se 
plaseze în tabăra învingătorului: Cicero s-a angajat cu totul de partea 
lui Manilius, făcând cunoscut acest lucru într-un răsunător discurs inti- 
tulat De imperio Cn. Pompei. 

Caesar, chiar dacă respecta obligaţiile ce decurgeau 
din alianțele pe care le contractase, îşi păstra totuşi capul 
pe umeri. În decembrie 66, Crassus i-a propus să participe 
la un complot îndreptat împotriva lui Pompeius: generalul 
ar fi fost eliminat, cei doi consuli asasinați, Crassus ar fi 
devenit dictator, ceea ce era o magistratură excepţională, 
dar legală, în plus foarte aducătoare de onoruri şi limitată 
la şase luni, şi, în sfârşit, l-ar fi luat pe Caesar ca secund 
(această funcţie era numită în mod oficial: „comandant al 
cavaleriei“). Dar acesta din urmă n-a făcut nimic: n-a 
acceptat, dar nici n-a denunţat socrului său acţiunea, şi 
astfel ea a eşuat. | s-a conferit, pentru acest an 66, o 
însărcinare tehnică, întreţinerea unui mare drum: purta 
titlul de „curator al căii (Via) Appia“, axă ce lega Roma de 
Capua, oraş în Campania. La alegeri, s-a prezentat pen- 
tru o nouă magistratură şi a fost ales. 


9. Edilitatea — Ca edil curul, adică patrician, trebuia să 
se ocupe, în general, la Roma, de întreţinerea monu- 
mentelor publice şi în special de temple, de jocuri şi de 
poliţia pieţelor. Când a sosit timpul împărţirii provinciilor 
pentru anul următor, deci pentru 64, a cerut să i se încre- 
dinţeze Egiptul, pe care spera să-l cucerească; a suferit 
un eşec în faţa Senatului, sensibil de această dată la 
părerile optimaţilor inspirate de Cicero. Caesar a hotărât 
că acest an de magistratură va marca spiritele şi-l va face 
mai cunoscut. În acest scop, a recurs la o practică bine 
cunoscută în zilele noastre, evergetismul, generozitatea 
faţă de colectivitate. Pentru a seduce plebea, a organizat 
lupte de gladiatori cu ocazia Jocurilor romane, a sărbătorii 
lui Cybele şi în memoria tatălui său, mort de mult timp, în 
anul 86; au fost prezentate 320 de perechi de luptători, 
ceea ce nu putea să nu placă tuturor. Devenit popular, a 

restaurat, fără complexe, trofeele lui Marius dărâmate de 
partizanii lui Sulla. Poporul roman, foarte sensibil la mări- 
nimia publică, a fost impresionat de clădirile a căror con- 
strucţie o hotărâse Caesar: porticuri provizorii decorau 
comitium, locul unde cetăţenii romani se adunau pentru a 
vota; a iniţiat lucrări în Forum, în bazilicile care-l mărgi- 
neau, ca şi pe Capitoliu, la sanctuarul celor trei divinităţi 
poliade, care protejau în special oraşul Roma: lupiter, 
lunona şi Minerva. Se spune chiar că Caesar a ţinut reuni- 
uni în acest templu. 

Începând din acest moment, ritmul activităţilor lui 
Caesar se accelerează. Nu trece nici un an fără o idee 
nouă, fără o acţiune, oricare ar fi fost ea. În 64, serveşte 
într-un tribunal ca iudex quaestorius şi profită pentru a-i 
condamna pe partizanii lui Sulla care se făcuseră vinovaţi 
(în 82!) de ceea ce credea el că ar fi fost omoruri: partici- 
paseră la vânătoarea de populari organizată de Sulla, 
care afişase numele duşmanilor săi în public (proscriptio), 
nici o prescripţie pentru proscripţii. El, care până atunci a 
trebuit să caute ajutor, îi vedea acum pe alţii venind la el 
şi oferindu-i sprijinul lor. Astfel trebuie înţeleasă ralierea, în 
acelaşi an 64, a lui Marcus Caelius Rufus, un om politic 
totuşi cu vază şi un popular convins, care a fost conside- 
rat pe nedrept un oportunist şi un cinic. 


10. Anul consulatului lui Cicero — Anul 63, rămas 
pentru Cicero anul consulatului lui Cicero, l-a surprins pe 
Caesar agitându-se mai mult decât celebrul orator. 
Cheltuielile din timpul edilităţii sale l-au costat foarte 
scump şi se găsea îndatorat: era o problemă de rezolvat. 
În plus, ţinea să arate în fiecare zi tot mai mult angajarea 
sa de partea popularilor. Dar această activitate nu se 
manifesta fără o anumită ordine: adversarii săi, cel puţin 

cei mai inteligenţi dintre ei, îşi dădeau seama de age- 
rimea sa. A ştiut să menţină, dar distanţându-se, legătu- 
rile sale cu Crassus, care nu se mai mulțumea cu îmbo- 
găţirea şi-şi manifesta ambițiile politice tot mai mari, însă 
tot în acelaşi „partid“. Chiar dacă, într-adevăr, el a inspi- 
rat manevra, totuşi Caesar i-a creat primele dificultăţi lui 
Cicero. Din momentul intrării lor în funcţie, tribunii au 
depus trei proiecte de legi: doreau restabilirea în drep- 
turile lor a fiilor de proscrişi şi să i se permită lui Publius 
Sulla, care fusese privat de „dreptul la onoruri“, să can- 
dideze la magistraturi. Şi îndeosebi, un anume Servilius 
Rullus a propus o lege agrară, s-a spus la instigarea lui 
Caesar. Textul constituia o capcană redutabilă pentru 
consul, care se găsea astfel cu spatele la zid şi care, în 
fine, trebuia să-şi aleagă tabăra în mod limpede şi defi- 
nitiv: sau susţinea proiectul şi se certa cu optimaţii; sau 
îl combătea şi aceasta însemna ruptura fără drept de 
apel cu plebea din Roma. În sfârşit şi nu fără necazuri, a 
ales cea de-a doua parte a alternativei, cu consecinţa 
unor lungi luni de inactivitate forţată. Caesar, în acest 
timp, acumula succese. Pontifex maximus murind, şi-a 
depus candidatura; această funcţie pe viaţă conferea ti- 
tularului ei o mare autoritate morală şi politică. Situaţia 
financiară a lui Caesar, care îi cumpărase pe electori, se 
degradase până-ntr-atât, încât, în dimineaţa alegerilor, 
i-ar fi spus mamei sale că sau se va întoarce pontifex 
maximus sau nu se va mai întoarce acasă (un succes 
i-ar fi permis să obţină credite). A câştigat. Şi a fost, de 
asemenea, ales pentru a exercita praetura în 62 (praetorul 
este magistratul care „rosteşte dreptul“). În sfârşit, şi-a 
manifestat puterea politică în două procese. Tribunul ple- 
bei Labienus, un popular, îl acuzase pe un anume Rabi- 
rius de uciderea unui alt popular, Saturninus (în 100)). 

Senatorii au fost în majoritate de partea acuzatului. Dar 
Caesar şi tribunii plebei au luat poziţie de partea lui 
Labienus; erau în pragul succesului, atunci când un con- 
servator a reuşit să întrerupă procesul printr-un artificiu 
de procedură. Sfârşitul anului 63 i-a permis lui Cicero să 
revină în primul plan al scenei politice. | s-a adus la 
cunoştinţă că un grup de tineri nobili sărăciţi, conduşi de 
Catilina+0, un apropiat al popularilor, pregătea o lovitură 
de stat. Consulul le-a luat-o înainte şi a ordonat să fie 
omorâţi (decembrie 63). În aceste circumstanţe, Caesar 
a manifestat o mare abilitate bazată pe ambiguitate: pe 
de o parte, l-a atacat pe Catilina, catalogat prea extre- 
mist, deci periculos (Crassus a denunţat, fără îndoială, 
complotul lui Cicero, poate chiar la cererea lui Caesar); 
dar, pe de altă parte, a încercat să evite condamnarea la 
moarte, argumentând că exilul ar fi o pedeapsă mai 
aspră. În acest caz, este drept, a eşuat. 

În cursul aceluiaşi an 63, s-a aflat vestea morţii lui 
Mithridate. Pompeius nu şi-a întârziat reîntoarcerea la 
Roma acoperit de glorie. 


11. Praetura — Unii istorici au remarcat că Caesar a 
obţinut praetura la vârsta de treizeci şi opt de ani, când de 
fapt ar fi trebuit să aştepte să împlinească cel puţin 
patruzeci, constatare care permite eliminarea tezei unei 
cariere lente şi întârziate. Alţi cercetători au arătat că 
această precocitate, desigur excepţională, nu era imposi- 
bilă; ea dovedeşte că personajul obținuse o mare putere 
la Roma. Totuşi, cele douăsprezece luni de funcţie s-au 
derulat mai curând într-o atmosferă de calm, după un 
40 Lucius Sergius Catilina (cca 108-62 a.Chr.) — om politic roman. Iniţiatorul 


unei conspirații împotriva Senatului, a fost înfrânt şi ucis în lupta cu armata se- 
natorială la Pistoria (Etruria). (n.tr.) 

început în forţă: de la 1 ianuarie, ziua intrării în funcţie, 
noul praetor l-a atacat în justiţie pe nimeni altul decât pe 
principele Senatului, personajul cel mai important al aces- 
tei adunări: acest Catulus era acuzat de a nu fi terminat lu- 
crările pe care le întreprinsese pe Capitoliu. Apoi, Caesar 
s-a înţeles cu un aristocrat ruinat, devenit agitator de pro- 
fesie în slujba popularilor, pe nume Claudius; acesta do- 
rea să ajungă tribun al plebei şi, pentru a-şi îndeplini 
obiectivul, trebuia să devină plebeu, însă el era patrician 
prin origine. Claudius a devenit Clodius, după ce a fost 
adoptat de către un plebeu. În fruntea unei bande de 
derbedei, încerca să devină stăpânul străzii. Căuta să 
obţină, de asemenea, şi alte posesiuni. În noaptea de 
4 spre 5 decembrie, se celebra Damia sau misterele Bunei 
Zeiţe. În timpul acestor ritualuri, rezervate femeilor, chiar 
bărbaţii casei trebuiau să rămână afară. Or, deghizat în 
servitoare, Clodius a intrat în casa... lui Caesar şi a fost 
recunoscut; a fost totuşi achitat la capătul procesului care 
a urmat, unde s-a stabilit că nu atentase la virtutea vreunei 
matroane, oricare ar fi fost aceasta. Pompeia a fost totuşi 
repudiată la mijlocul lui ianuarie 61, motivându-se că 
„soţia lui Caesar nu trebuie să fie nici măcar bănuită“. 


12. Prima guvernare a unei provincii — În acelaşi timp, 
Pompeius revenea din Orient, iar Caesar trebuia să 
ajungă în Hispania Ulterior, de această dată ca guverna- 
tor. O dată în plus, se afla cufundat într-o situaţie finan- 
ciară atât de gravă, încât, pentru a putea ajunge în provin- 
cie, Crassus a trebuit să-i dezintereseze pe creditorii săi. 
În timpul drumului, Caesar a traversat un cătun din Alpi; 
atunci ar fi spus tovarăşilor de drum că ar prefera să fie 
primul în acest mic sătuc, decât al doilea la Roma. Din 
momentul sosirii în Peninsula Iberică, a adunat trupe şi 

s-a năpustit asupra lusitanilor şi a callaecilor, care locuiau 
în Portugalia şi, respectiv, în Galicia din zilele noastre. 
Această ispravă i-a adus pradă, atâta pradă, încât soldaţii, 
entuziasmați, l-au aclamat pe generalul lor ca imperator. 
În iunie 60, Caesar s-a reîntors în Italia; se putea gândi la 
pompa triumfului, pe care trebuia să-l ceară Senatului. A 
renunţat totuşi: candidatul la această onoare trebuia să 
aştepte în afara Romei. Or, el râvnea consulatul. 


III. În preajma consulatului 


1. Pretinsul „prim triumvirat” — O conjunctură neaştep- 
tată de interese a dus la constituirea a ceea ce s-a numit, 
impropriu, „primul triumvirat“. În mod normal, cuvântul 
„triumvirat“ desemnează o magistratură excepţională, dar 
perfect legală, alcătuită din trei persoane, după cum arată 
denumirea, şi constituită pentru o misiune foarte precisă. 
Însă ceea ce s-a realizat în 60 n-a fost decât un acord pri- 
vat, încheiat între trei politicieni, ceea ce, în latină, se 
numeşte o conspiratio sau o coitio (uneori şi societas); 
erau decişi „să se înţeleagă“, spune Florus, „pentru a pre- 
lua conducerea statului“ (II, 13, 11). Caesar, Crassus şi 
Pompeius au format deci această asociaţie care avea, 
printre alte obiective, şi pe acela ca Caesar să obţină con- 
sulatul. Acesta din urmă, care aducea în combinaţie abi- 
litatea politică şi sprijinul popularilor, avea nevoie de 
ceilalţi doi, în primul rând pentru că inamicii săi politici, 
care îi intuiseră talentele, se străduiau să-i blocheze 
cariera, iar apoi pentru că, prea sărac şi prea cheltuitor, 
nu-şi putea finanța campaniile electorale. În ceea ce îl 
privea pe Pompeius, el se bucura de simpatie în rândul 
optimaţilor, ca şi în rândul plebei, precum şi de o solidă 

reputaţie privind competenţa sa militară; şi el se lovea 
însă de Senat, care găsise mijloacele de a-l imobiliza şi 
de a-l „marginaliza“, respingând mereu ratificarea actelor 
sale din Orient, în principal prin neînregistrarea noilor 
provincii pe care el le cucerise. În plus, dacă vroia să 
păstreze încrederea soldaţilor săi, trebuia să dea pămân- 
turi celor ce împliniseră vârsta pentru lăsarea la vatră; 
dar, şi aici, atitudinea înaltei adunări îl împiedica să 
acţioneze. Crassus, în sfârşit, puternic prin origine, avere 
şi reputaţia sa, spera mai ales să obţină un mare coman- 
dament. Până de curând, s-a negat importanţa aspectu- 
lui financiar al participării sale la afacere. Desigur, deja 
bogat, putea să dovedească că nu avea nevoie să devină 
şi mai avut; dar era în egală măsură zgârcit şi, în orice 
caz, trebuia plătită campania lui Caesar, care, cu toată 
prada luată din Hispania Ulterior, nu avea destule 
mijloace. Trioul a beneficiat de sprijin din diferite părţi, 
uneori neaşteptate. Astfel, Cicero s-a apropiat de Pompe- 
ius, în care vedea pentru optimaţi un apărător firesc, 
deoarece s-a gândit că avea nevoie de un protector pu- 
ternic. Clodius a acţionat la fel, dar, se poate bănui, pen- 
tru motive diferite. Am arătat că el voia să devină tribun al 
plebei; dar un aristocrat tradiţionalist, membru al familiei 
Metelli, a remarcat că această candidatură nu putea fi 
acceptată: adopţia lui Clodius nu putea fi validată, pentru 
că nu fusese ratificată nici de către comiţiile curiate, nici de 
către comiţiile centuriate, adunări însărcinate cu aceste 
misiuni. Din ostilitate faţă de Senat, deci pentru un motiv 
cu totul opus celui al lui Cicero, Claudius-Clodius 
s-a apropiat atunci şi el de Pompeius. Alegerea consulilor 
ce trebuiau să-şi înceapă mandatul la 1 ianuarie 59 a avut 
loc în luna august a anului 60. Caesar a trecut fără dificul- 
tăţi. Dar acest succes era întunecat de un eşec: colegul 

său recent ales, Marcus Calpurnius Bibulus, aparţinea 
fracțiunii celei mai conservatoare a partidului optimaţilor 
(optimates). În a doua jumătate a anului, triumvirii şi-au 
reconfirmat înţelegerea; au precizat programul pe care 
Caesar va fi obligat să-l aplice pentru toţi trei. Cato, una 
dintre figurile cele mai reprezentative ale clanului aristo- 
cratic, a remarcat că nu neînţelegerea, ci înţelegerea 
între cei trei oameni va distruge Republica. 


2. Consulatul 


Consulatul reprezenta culmea carierei onorurilor; el conferea o pu- 
tere reală, întemeiată din punct de vedere juridic pe imperium, care 
dădea dreptul alesului să conducă politica Romei şi să se afle în frun- 
tea armatelor sale. Permitea, de asemenea, titularului să spere la un 
proconsulat; vom reveni asupra acestui aspect. În mod normal, trebuia 
să fii în vârstă de cel puţin patruzeci şi patru de ani pentru a îndeplini 
această însărcinare; or, Caesar nu avea decât patruzeci şi unu de ani 
când a fost ales. Nu trebuie, însă, să ne imaginăm nici cea mai mică 
ilegalitate în această situaţie, care ţinea doar de domeniul excepțiilor; 
ea confirmă ceea ce a fost deja remarcat: Caesar dispunea de 
numeroşi prieteni în sânul Senatului şi de o mare încredere în rândul 
plebei. 


A) Slăbirea partidului optimaţilor (optimates) — Îndată 
ce a fost ales, Caesar s-a grăbit să aplice un program în 
trei puncte: slăbirea puterii duşmanilor, recompensarea 
prietenilor, pregătirea propriului viitor. Trebuia, mai întâi, 
să-l elimine pe propriul său coleg, Bibulus, pentru a putea 
face apoi ce dorea. A pus, aşadar, în practică un anumit 
număr de măsuri, între care intimidarea fizică nu avea cel 
din urmă rol, mod de a rezolva o problemă în care Clodius 
şi „prietenii“ săi excelau. Procedura a fost folosită cu toate 
forţele. Personajul, ameninţat, a sfârşit prin a se baricada 
în propria casă şi prin a nu mai ieşi de acolo. 

O glumă a circulat în acea vreme: anumite scrisori nu mai erau 
datate, aşa cum se obişnuia, prin consulatul lui Bibulus şi Caesar, ci 
prin consulatul lui lulius şi Caesar, un singur om fiind astfel desemnat 
prin cele două nume ale sale. 


În plus, pentru a limita libertatea de cuvânt şi a împie- 
dica anumite excese, de care, până atunci, nu profitaseră 
decât duşmanii, Caesar a impus publicarea proceselor 
verbale ale şedinţelor, atât ale Senatului, cât şi ale comi- 
țiilor (se numeau acta Senatus şi, respectiv, acta diurna). 
La mijlocul lui iulie, a izbucnit afacerea Vettius: personajul 
cu acest nume a fost surprins în Forum cu un pumnal în 
mână. Adus în faţa Senatului, a declarat că a avut intenţia 
de a-l omori pe Pompeius, dând vina pe Bibulus şi pe un 
om greu de categorisit, Curio. Vettius a fost băgat pe loc 
la închisoare, de unde Caesar l-a scos a doua zi pentru 
a-l înfăţişa poporului. Aici, prezintă o nouă versiune a 
faptelor: complicii, de această dată, s-ar fi găsit în antura- 
jul lui Cicero. Vettius s-a întors apoi în celula sa, unde a 
fost găsit mort câteva zile mai târziu. S-a scris, de curând, 
că Caesar la folosit pe Vettius pentru a-şi discredita 
anumiţi duşmani, în special pe Curio. În sfârşit, în august 
sau septembrie, pentru a limita îmbogățirea aristocraților 
plecaţi să guverneze provincii, Caesar a făcut să fie votată 
o lege împotriva delapidării, lex lulia de pecuniis repetundis. 


B) Recompensarea prietenilor — Pe de altă parte, con- 
sulul s-a străduit să distribuie tot felul de gratificaţii celor 
ce l-au susţinut, popularilor, lui Pompeius, ba chiar şi ca- 
valerilor, pe care nu i-a uitat. 


Plebea a primit darul a două legi agrare. Prima, votată în martie sau 
la începutul lui aprilie, distribuia mici parcele de teren la 20 000 de ple- 
bei. Concepţia textului arată marea abilitate a lui Caesar, căci nu omitea 
pe nimeni; nu au loc confiscări, ci sunt împărţite fie pământuri luate din 

ager publicus, domeniul statului, fie cumpărate cu bani fumizaţi de 
prada lui Pompeius. Proiectul iniţial prevedea că beneficiarii vor fi repar- 
tizaţi în toată Italia, cu excepţia Campaniei; această restricţie a dispărut 
din formularea finală. Îi interesa în special pe şomerii din Roma şi, în 
mod secundar, pe unii dintre veteranii lui Pompeius, doar pe cei ce se 
apropiau de vârsta retragerii. O comisie de douăzeci de membri, un vi- 
gintivirat, era însărcinată cu aplicarea acestei decizii. S-a instituit o altă 
comisie, de data aceasta formată de cinci membri, dar pur onorifică, şi 
s-a aranjat numirea lui Cicero, care-şi arătase ostilitatea faţă de aceste 
decizii. Cu toată opoziţia conservatorilor din Senat, care se temeau mai 
ales de excesiva înmulţire a clientelei lui Caesar în urma votării acestei 
legi, în ciuda opoziţiei lui Cicero sprijinit de Bibulus şi de Cato, rogatio a 
fost adoptată şi a devenit lex lulia agraria. S-a pus întrebarea dacă ar 
trebui să fie identificată sau nu cu o lex Mamilia, care a fost datată fie în 
59, fie în 55; pare greu de stabilit. În schimb, pare sigur că inscripţia 
numită în mod obişnuit „Tabula de la Falerii“ înfăţişează sfârşitul acelei 
lex Mamilia şi este strâns legată de legislaţia agrară. Paragrafele 
păstrate ar dovedi că în Italia autorităţile municipale n-au dispus de nici 
o jurisdicție până în vremea lui Caesar; înainte, praetorul Romei repre- 
zenta autoritatea competentă. Pentru a reveni la opera consulului, să 
reamintim că a propus o a doua lege agrară, pe care o cunoaştem foarte 
puţin. Se ştie doar că se vorbea de ea la Roma la sfârşitul lunii aprilie; 
se referea, poate, doar la Campania. 


În sfârşit, tot pentru a fi pe plac popularilor, Caesar a 
obţinut înscrierea definitivă în plebe a lui Claudius—Clo- 
dius, care devenea definitiv simplu Clodius. 

Pompeius, de asemenea, nu avea motive să se plângă. 
În afara soartei veteranilor lui, rezolvată spre mulţumirea sa, 
aşa cum am văzut, a obţinut ratificarea atât de dorită a 
actelor sale din Orient. Separarea de Pompeia a fost accep- 
tată şi nu a provocat greutăţi majore între cei doi bărbaţi. Ba 
mai mult, o a patra şi ultimă căsătorie a lui Caesar, cu 
Calpurnia, fiica lui Piso, un personaj important, nu a înrăutățit 
cu nimic raporturile dintre ei. O dovedeşte faptul că, la sfâr- 
şitul lunii aprilie, Pompeius a devenit ginerele lui Caesar, 
căsătorindu-se cu lulia. Cato şi-a exprimat dezgustul faţă de 
aceste practici, totuşi mult răspândite în rândul aristocrației, 

deplângând, conform lui Appian, situaţia statului care se 
transforma într-o agenţie matrimonială (II, 2, 14). 

Cavalerii reprezentau un grup important, al doilea în 
societate în privinţa demnităţii, fără îndoială primul în ceea 
ce priveşte averea, dacă se adunau bunurile tuturor mem- 
brilor lui. 


Ei furnizau cadrele armatei, fapt simbolizat de darul „calului public“, 
un animal oferit de stat, dar nu exercitau magistraturi (cu toate acestea, 
noii senatori erau aleşi din rândul ior în mod normal). De asemenea, 
spre deosebire de senatori, aveau dreptul să deţină valori mobiliare 
(bănci, asigurări, arenzi de impozite etc.) şi se foloseau de acest privi- 
legiu; ştim acum, într-adevăr, că pământul reprezenta esenţialul averii 
lor şi că, în conformitate cu mentalitatea colectivă a vremii, se grăbeau 
să convertească în moşii denarii lor. Puteau avea greutate în viaţa 
politică, iar Caesar ştia acest lucru. Ştia, de asemenea, că formau, 
când era cazul, un fel de „partid de centru“, susceptibil să se încline atât 
într-o parte, cât şi în cealaltă. 


l-a scutit deci pe arendaşii de impozite, pe publicani, de 
o treime din sumele pe care trebuiau să le verse statului. 
De asemenea, a contribuit la luarea deciziei ca, în tri- 
bunale, să se voteze pe ordine: cu alte cuvinte, ordinul 
ecvestru va avea de acum înainte o existenţă proprie, 
alături de ordinul senatorial, şi va putea, în consecinţă, să 
aibă o greutate mai mare în privinţa deciziilor justiţiei. 

Dar şi în această privinţă Caesar a trebuit să înfrunte 
opoziţia Senatului, sau cel puţin a unor senatori. Aristocra- 
ţia tradiționalistă rămânea puternică, dar prizonieră prejude- 
căţilor sale, în special în ceea ce priveşte respectarea for- 
malităţilor, cerință care nu-l deranja deloc pe consul. Astfel 
trebuie interpretată o măsură despre care a vorbit Cicero 
într-un discurs ulterior (Despre provinciile consulare, 46): 
mai multe personaje importante, calificate drept principes 
civitatis, i-au cerut lui Caesar să-şi propună din nou legile, 

însă respectând auspiciile. Iniţiativa acestei cereri i-a reve- 
nit lui Quintus Hortensius, consulul din 69, unul dintre con- 
ducătorii optimaţilor: nu presupunea că o nouă votare ar 
putea da un rezultat diferit faţă de cel precedent, dar era de 
părere că statul trebuia să funcţioneze şi că trebuia cel puţin 
să se conformeze tradiţiei. Această dorinţă de compromis 
nu convenea însă tuturor şi o campanie feroce s-a 
dezlănţuit împotriva triumvirilor. Ea se exprima în pamflete, 
precum „Cocorul cu trei capete“, Tricaranus, al lui Varro sau 
în discursurile celor doi Curio, tatăl şi fiul. Făcând aluzie la 
posibilele legături amoroase ale consulului în funcţie cu 
ultimul rege al Bithyniei, Caesar era numit „staulul lui 
Nicomedes“ sau „locul rău famat al Bithyniei“; un altul îl con- 
sidera pe Pompeius rege, iar pe Caesar regină. 


C) Viitorul consulului — În orice caz, conflictul se iscase, 
foarte devreme, în legătură cu o problemă decisivă pentru 
Caesar: ce provincie îi va încredința Senatul? Dorea cu 
ardoare să primească un comandament important şi să aibă 
posibilitatea de a se război cu Burebista, regele dacilor, un 
popor care trăia în România de astăzi, acest suveran mani- 
festase tendinţe expansioniste neliniştitoare. Or, la începutul 
anului 59, Senatul a desemnat ca viitoare privincii departa- 
mentele „Pădurilor“ şi „Potecilor“, cu alte cuvinte adminis- 
trarea zonelor foarte puţin populate şi foarte sărace din sudul 
Italiei: această alegere nu îi permitea titularului funcţiei nici 
să se îmbogăţească, ceea ce nu era de neglijat, nici să 
cucerească gloria necesară continuării îndeplinirii unui anu- 
mit rol politic. De unde furia lui Caesar. Reacţia a întârziat 
puţin, dar s-a produs. În mai sau iunie, după cum o arată 
corespondenţa lui Cicero, popularul Publius Vatinius a supus 
Senatului un proiect care ţinea seama de ameninţarea pe 
care Burebista o reprezenta pentru Imperiu: i se dădeau 
viitorului proconsul Gallia Cisalpină, cu alte cuvinte câmpia 

Padului şi arcul alpin, ca şi Illyricum, aproximativ fosta 
lugoslavie, împreună cu trei legiuni. Presiunea asupra sena- 
torilor a fost atât de puternică, încât aceştia au acceptat mai 
mult decât li se ceruse: au adăugat o a patra legiune şi Gallia 
Transalpină, care era situată „dincolo de Alpi“. Sperau să-l 
îndepărteze pe Caesar de treburile illyre şi de Burebista: 
desigur, tulburări agitau Gallia Transalpină, dar păreau puţin 
periculoase, deoarece unul dintre principalii conducători ai 
acestei regiuni, suebul Ariovist, tocmai fusese recunoscut ca 
„aliat şi prieten al poporului roman“; era mai bine să-l anga- 
jeze pe proconsul într-o problemă de poliţie, decât într-un 
mare război de cucerire. Optimaţii, în mod cert, nu au înţeles 
bine cine era Caesar. 

Şi totuşi, trebuie să remarcăm că, după un an de con- 
sulat, Caesar lăsa un bilanţ demn de luat în seamă: este 
suficient să comparăm ce au îndeplinit în această funcţie 
Cicero în 63 şi Caesar în 59. Mai mult chiar, aproape totul 
fusese făcut, cel puţin în linii mari, cu respectarea for- 
malităţilor şi a instituţiilor. Dar esenţialul se afla în altă 
parte: viitorul proconsul va primi patru legiuni, Illyricum-ul 
şi Gallia; putea, cu mijloace corespunzătoare, să acţio- 
neze acolo unde dorea. 


3. Schiţă de portret — Să ne oprim pentru o clipă; a 
sosit momentul, atunci când o parte din cariera lui Caesar 
se încheie şi când o alta stă să înceapă, să încercăm să 
schiţăm un prim portret al personajului nostru. Fiind vorba 
de cineva atât de controversat, întreprinderea nu poate fi 
decât imperfectă; totuşi, câteva puncte par sigure. 


A) Aspectul fizic — Chipul lui Caesar ne este cunoscut 


prin intermediul monedelor, unde detaliile, totuşi, nu sunt 
uşor de observat. 

Fig. 1 a) — Portrete atribuite lui Caesar 
(după J.-J. Bernoulli, Rm. Ikonographie, |, 1883) 


Posedăm şi câteva busturi, în special cele din Thasos, 
Tusculum, Acireale, de la Muzeul Torlonia şi de la Castello 
d'Aglie, păstrat la muzeul din Torino, dar a cărui identifi- 
care nu este încă sigură (fig. 1/a şi b). „Avea“, spune 
Suetonius, „tenul alb, braţe bine făcute, o faţă puţin prea 
plină, ochi negri şi ageri“. Totuşi, este de remarcat că, une- 
ori, în anumite momente, în special în ultimii ani, trăsă- 
turile sale s-au alungit, după cum arată sculpturile. 

Fig. 1 b) — Portret al lui Caesar 
păstrat la Ny Carlsberg Glyptotek din Copenhaga 

B) Psihologia — Portretul moral îi împarte şi mai mult 
pe critici. Chiar dacă se pot găsi calităţi şi defecte, este 
poate, cel puţin după părerea noastră, mai bine să căutăm 
să analizăm, să descriem şi, dacă se poate, să încercăm 
să înţelegem. Una dintre primele explicaţii ale comporta- 
mentului său trebuie căutată, cu siguranţă, în originea sa: 
aparţinea unei familii de patricieni şi fusese educat în spi- 
ritui respectului pentru virtus, acest cuvânt nu trebuie 
tradus sistematic prin „curaj“ dacă dorim să evităm un 
sens fals; el desemnează ceea ce caracterizează bărba- 
tul, vir în limba latină; adică serviciul în slujba statului, atât 
civil, cât şi ca ostaş; de unde se ajunge la noţiunea de 
„curaj“, care nu apare decât ca o consecinţă. Caesar era 
un om de acţiune şi putea chiar, la nevoie, să se trans- 
forme într-un aventurier. Sportiv desăvârşit, era capabil să 
întreprindă marşuri lungi, să călărească ore în şir şi înota 
foarte bine; la mai bine de cincizeci de ani, înotul i-a salvat 
viaţa, în timpul războiului din Alexandria. În toate împre- 
jurările, ştia să dea dovadă de calm şi ignora frica. Se 
povesteşte că, văzându-i pe soldaţii săi în derută, l-a apu- 
cat de ceafă pe un stegar şi l-a întors din drum, indicându-i 
cu sânge rece direcţia cea bună: „Acolo sunt duşmanii“. 


Chiar dacă nu ezita la nevoie, de exemplu în timpul unei campanii, 
să se lipsească de confortul minimal, a lăsat totuşi în urmă o reputaţie 
de desfrânat, cu excepţia capitolului referitor la vin, de care nu abuza. 
Capabil să se comporte ca un soldăţoi, se pare că a iubit şi bărbaţii şi 
femeile, de altfel mai mult femeile decât bărbaţii, şi încă cu pasiune. 
Homosexualitatea se pare că era destul de răspândită în Roma acelei 
vremi; paradoxal, era dispreţuită de către o parte a populaţiei, în spe- 
cial atunci când persoana încriminată juca un rol pasiv. Nu este deci 
exclus ca aceste moravuri să-i fi fost atribuite lui Caesar pentru a-l 
defăima, cel puţin în ochii unora. În rândul amanţilor săi a fost pus 
regele Nicomedes, după cum am mai spus, iar Catullus l-a adăugat pe 
Mamurra, unul dintre ofiţerii lui Caesar. Lista iubitelor sale este mai 

impresionantă şi cuprinde numeroase soţii ale prietenilor sau duşma- 
nilor: Postumia, nevasta lui Servilius Sulpicius, le-a precedat pe Lollia, 
soţia lui Gabinius, Tertulla, soţia lui Crassus, şi Servilia, mama lui 
Brutus, căreia i-ar fi oferit, în 59, o perlă valorând un milion şi jumătate 
de denari; şi nu trebuie uitată Cleopatra şi multe altele. Fără îndoială, i 
s-au atribuit multe; nu este mai puţin adevărat că soldaţii săi aveau 
poate dreptate atunci când, cu prilejul unui triumf, dădeau următorul 
sfat: „Cetăţeni, ascundeţi-vă femeile! Vi-l aducem pe seducătorul chel!“ 


Această înclinaţie către plăcere se asocia cu un gust 
pentru lux, în special pentru luxul oriental, gust pe care 
elitele timpului îl împărtăşeau în general, după cum am 
văzut. Ne reamintim că Lucullus a dat exemplul, hrănin- 
du-şi murenele cu carne de sclavi şi pedepsindu-şi un bu- 
cătar neatent, care uitase că „Lucullus lua cina la Lucullus“. 
În rest, Caesar pare a fi fost făcut dintr-un amestec de 
trăsături care formează un contrast: putea să se arate pru- 
dent şi îndrăzneţ, nestatornic şi fidel, curtenitor şi iute la 
mânie, ferm în prietenie şi perseverent în răzbunare. 
Trebuie să adăugăm la aceste trăsături un mister: mai 
multe izvoare antice au vorbit de crize de epilepsie, pe care 
însă moderriii le pun la îndoială. 


C) Intelectul — Revenim la un domeniu în care afirmaţiile 
sunt mai uşor de verificat, atunci când se încearcă reali- 
zarea unui portret al lui Caesar ca om de cultură, ceea ce 
nu vrea să însemne că nu există controverse sau mistere în 
acest domeniu. Este, însă, incontestabil că Caesar era un 
intelectual, ba chiar un intelectual de rasă, după cum s-a 
văzut în legătură cu şederea sa în Rhodos. Muncitor 
asiduu, putea, ca mai târziu Napoleon |, să dicteze mai 
multe scrisori deodată. Excela în elocinţă. Desigur, discursu- 
rile pe care le avem au fost rescrise de el însuşi, atunci când 
n-au făcut-o alţii, precum Suetonius, Plutarh,... Dar se ştie 
că, de multe ori, a ştiut, doar prin farmecul vorbei, să 

răstoame situaţii compromise, de exemplu adresându-se 
unor soldaţi epuizați sau revoltați. Mai mult decât prin ta- 
lentele sale de retor, s-a ilustrat prin scrierile sale. Toţi 
şcolarii cu formaţie umanistă ştiu că latina lui Caesar este 
cea mai pură după aceea a lui Cicero şi că, răzbunare pos- 
tumă, este superioară aceleia a lui Titus Livius. Multe dintre 
scrierile sale s-au pierdut: şi-a încercat talentul în tragedie 
(Oedip), în gramatică (Despre analogie), în polemică 
(Anticato) şi în poezie în două piese consacrate una lui 
Hercule, cealaltă unei călătorii în Spania. Războiul gallic şi 
Războiul civil, care s-au păstrat, se numără în rândul ma- 
rilor opere care constituie patrimoniul umanităţii. 

Caesar nu este numai un scriitor, ci şi un mare scriitor. 
Au fost remarcate, de multă vreme, calităţile stilului său, 
claritatea, precizia, însufleţirea şi eleganța. S-a remarcat 
că perfecțiunea retoricii şi a descrierilor şi accentul dra- 
matic nu sunt niciodată în exces şi se caracterizează prin 
sobrietate. Dacă se adaugă acestor trăsături o anumită 
despuiere de podoabe, se ajunge la concluzia că această 
operă constituie un model de clasicism. Desigur, câţiva 
purişti au remarcat rarele încâlceli ale stilului; ne putem 
întreba dacă trebuie atribuite grabei cu care s-a făcut 
redactarea sau voinţei de „deformare“. Vom reveni asupra 
scrierilor sale în capitolele următoare. 


Dacă scriitorul poate fi înţeles, mai multe aspecte ale personajului 
rămân în umbră. Nu este sigur că ar fi crezut în astrologie. Nu avem nici 
o certitudine, de asemenea, în privinţa înclinațiilor sale în materie de 
filosofie şi nu se poate afirma că ar fi aderat la epicureism. Desigur, 
această doctrină era la modă — fapt simbolizat prin publicarea poemu- 
lui lui Lucrețiu De natura rerum — şi ea convenea de minune tempera- 
mentului înclinat spre plăceri al personajului. Tot ceea ce se poate 
spune este că, pe de o parte, n-a negat niciodată în mod deschis 
nemurirea sufletului, iar că, pe de altă parte, nu credea în supraviețuirea 
sentimentelor după moarte (Sallustius, De coniuratione Catilinae, LI, 20) 

Aceleaşi ezitări planează asupra unora din atitudinile 
sale referitoare la religie. Deloc superstiţios, se arăta 
indiferent faţă de minuni şi un anumit scepticism a răzbă- 
tut uneori în scrierile sale: „Oamenii cred ceea ce doresc“ 
(De bello civili, III, 18, 6). Însă, neîndoielnic, chiar dacă nu 
era credincios, s-a folosit mult de zei. 


Totuşi, pare dificil să i se nege orice credinţă religioasă. Precum 
mulţi dintre contemporanii săi, credea, totuşi, într-o divinitate atotputer- 
nică şi aproape unică, prin raportare la care celelalte nu ar fi decât 
ipostaze: Fortuna în limba latină, Tyche în elină; această concepţie, 
care este proprie monoteismului, se numeşte henoteism. Appian o 
citează adesea pe această zeiţă şi se cunoaşte, în ceea ce o priveşte, 
o anecdotă semnificativă. Deoarece Caesar dorea să plece pe mare pe 
timp de furtună, iar cârmaciul ezita, l-a sfătuit pe acesta să nu se teamă 
de nimic: „Îi duci pe Caesar şi Fortuna sa“. Pe de altă parte, dacă a 
compus un poem în cinstea lui Hercule, a făcut-o fie dintr-o necesitate 
impusă de „propagandă“, fie pentru că credea în acest semizeu, ca- 
racterizat prin muncile sale şi prin bunătatea sa faţă de oameni, două 
trăsături ce se regăsesc la Caesar însuşi, cel puţin aşa cum voia să fie 
perceput, dar şi la Bacchus-Dionysos: s-a arătat că acest zeu a avuto 
mare importanţă pentru Caesar, în special în timpul războiului civil: sim- 
boliza Clementa, Libertatea şi triumful asupra Orientului. Cel mai fru- 
mos exemplu de utilizare a religiei este furnizat de cultul zeiţei Venus, 
despre care am vorbit mai sus, atât străbună a ginţii lulia — gens lulia 
(genitrix) — cât şi chezaşă a victoriei (victrix). Nu este sigur că, la 
începutul carierei sale, Caesar ar fi fost convins în adâncul sufletului 
său de ascendenţa sa divină; nu este imposibil ca succesele să-l fi 
îndemnat să-şi pună întrebări. Şi s-a folosit mult de această zeiţă, 
bătând monede cu efigia ei şi dedicându-i un templu în însăşi inima 
Romei. 


În rezumat, Caesar s-a slujit incontestabil de religie; 
sentimentul său faţă de zei, mai greu de cercetat, a evolu- 
at fără îndoială: ca toţi intelectualii timpului său, nu credea 
în legendele mitologiei, dar succesul i-a lăsat impresia că 
beneficia de o protecţie extraordinară, aceea a Fortunei şi 
(de ce nu?) a zeiţei Venus. 

D) Omul politic — Căci, ceea ce frapează este că, 
chiar dacă Caesar s-a comportat ca un intelectual, el s-a 
comportat, de asemenea, şi ca un cetăţean roman, mai 
precis ca un aristocrat roman. S-a vorbit îndeajuns de 
ataşamentul său faţă de populari, care nu contrazice 
ataşamentul său față de anumite valori ale mediului său 
de origine — şi îndeosebi în domeniul ideologiei politice 
această caracteristică se observă cel mai bine. Îl admira, 
cu siguranţă, pe Alexandru cel Mare, dar, ca toţi ambiţioşii 
vremii sale, îl cunoştea mai ales pe primul Scipio, Africa- 
nus, care importase, adaptase şi impusese la Roma mitul 
conducătorului. În plus, acţiunea sa era pusă sub semnul 
a două principii, şi unul şi altul solid implantate în menta- 
lităţile aristocratice: demnitatea şi onoarea; nu putem 
înţelege războiul civil dacă nu ţinem seama de ele. Mai 
trebuie, pentru a sfârşi, să-i acordăm lui Caesar o sumă 
de trăsături: avea simţul statului şi se gândea mai întâi la 
interesele imperiului decât la cele ale oraşului; era 
devotat patriei sale şi găsea întru totul normal ca Roma 
să domine lumea. Mare legiuitor, a lăsat un ansamblu 
impresionant de legi. Excelent strateg şi general fără 
pereche, a fost mult timp şi adesea admirat pentru aces- 
te calităţi (Frontinus a preluat din faptele sale de vitejie 
numeroase exemple de stratageme). În concluzie, arăta o 
extraordinară deschidere de spirit şi a fost descris deseori 
ca un vizionar. 

Aceste trăsături au fost puse în serviciul unei doctrine, 
aceea a popularilor, pe care se sprijinea, atât folosindu-i, 
cât şi, în acelaşi timp, îndrăgindu-i; aşa se explică de ce 
consulatul său a fost marcat de două legi agrare. Putea, 
pentru ei, să adopte atitudini aproape revoluţionare. Este 
interesant, de altfel, să-i observăm anturajul. Se găseau 
alături de el intelectuali, precum istoricul Sallustius sau 


54 


Balbus! din Gades şi de asemenea Trogus Pompeius, 
din Vaison, tatăl istoricului, dar şi adevăraţi aventurieri, 
precum Clodius, Curio? sau Munatius Plancus4%, fără a-l 
uita pe campanianul Sittius. Avea el oare un proiect 
monarhic încă din anul 59? Nu credem. Totuşi, monarhia 
ajungea la modă; nimic nu ne interzice se presupunem că 
Caesar şi-ar fi spus, în unele seri, că monarhia i-ar prinde 
bine Romei şi că i-ar prinde bine şi lui. 


4. Caesar la sfârşitul anului 59 — La sfârşitul consula- 
tului său, Caesar se prezintă ca un aristocrat care a făcut 
o carieră strălucită. A fost favorizat prin origine şi în spe- 
cial prin remarcabila inteligenţă pe care zeii i-au dăruit-o. 
În plus, a făcut o opţiune politică clară, susţinându-i pe 
populari, şi şi-a menţinut-o. Se poate ca, în adâncul sufle- 
tului său, să fi nutrit ambiţii teribile: aceastea nu vor fi 
cunoscute niciodată. Putem fi siguri, în schimb, că, până 
atunci, a adoptat comportamentul tuturor aristocraților tim- 
pului său. 


41 Lucius Cornelius Balbus — originar din Gades (Cadiz, Spania), a primit 
cetăţenia romană datorită lui Pompeius. A fost apărat de Cicero într-un proces 
în care i se contesta dreptul de cetăţenie. (n.tr.) 

42 Gaius Scribonius Curio — personaj venal; la început partizan al lui Pompeius, a 
fost câştigat mai târziu de Caesar, care i-a achitat numeroasele datorii. (n.tr.) 

43 Lucius Munatius Plancus (90/85-15 a.Chr.) — om politic roman. Partizan loial 
al lui Caesar, a luptat în subordinea acestuia în Gallia şi apoi în războiul civil. 
(n.tr.) 

A DOUA AMBIȚIE: GLORIA 
(58-49 a.Chr.) 


I. Izbucnirea războiului cu gallii (58 a.Chr.) 


1. Obiectivul lui Caesar — În 59, Caesar dorea un mare 
comandament pentru anul următor. Şi l-a obţinut. Cariera 
onorurilor nu mai putea să-i aducă mare lucru; cel puţin 
pentru viitorul apropiat, o singură posibilitate i se oferea, 
titlul de imperator, general comandant victorios cu sprijinul 
zeilor şi recunoscut ca atare de către soldaţii săi şi de către 
Senat. Pentru aceasta, trebuia să ducă la bun sfârşit şi cu 
succes un război important, care să-i aducă o mare glorie, 
fundamentală pentru mentalităţile colective ale acelui timp; 
nu exista nici un alt mijloc pentru un aristocrat, dacă dorea 
să joace un rol politic important după consulat. 


„Contextul internaţional“ nu propunea un număr nelimitat de posibili 
duşmani: Iranul parţilor reprezenta singurul stat echivalent cu Imperiul 
roman ca suprafaţă, populaţie şi organizare politică; Egiptul, de aseme- 
nea, impresiona mult şi trecea drept un regat bogat şi putemic; ger- 
manii, în sfârşit, mai ales după invaziile cimbrilor şi teutonilor 
(105-101), erau recunoscuţi drept războinici redutabili. Or, legea lui 
Vatinius nu avea în vedere nici unul din aceste trei cazuri: ea nu-i lăsa 
lui Caesar decât un singur adversar de anvergură, dacul Burebista. Dar 
acesta din urmă a fost totuşi cruțat, iar proconsului a decis angajarea 
unui conflict în Gallia. 


2. Un război câştigat dinainte — Patriotismul gallilor 
fiind în suferinţă, rezulta că acest război era dinainte 
câştigat; este ceea ce demonstrează tabloul, rareori făcut, 
al forţelor aflate faţă în faţă. 


56. 


A) Puterea Romei — Roma dispunea de două atuuri, 
un imperiu imens şi o armată excelentă (fig. 2). 


În anul 58, Peninsula Italică era unificată, locuitorii ei 
posedând cetăţenia romană. Celelalte teritorii trecute sub 
dominaţia sa făceau parte din categoria provinciilor. În 
Occident, remarcăm Gallia Cisalpină, Provincia sau Pro- 
vincia Ulterior ori Galia Transalpină, cele două Hispanii, 
Citerior şi Ulterior, Africa, Corsica, Sardinia şi Sicilia, 
Illyricum fiind alipit când Galliei Cisalpine, când Mace- 
doniei. În Orient, Roma controla Macedonia, în mod sigur, 
dar şi Achaia, Asia, Cilicia, Cyrenaica, Creta, Pontul, Syria 
şi Ciprul. Unele dintre aceste teritorii fuseseră alipite de 
curând; uneori, erau regrupate pentru necesităţi admi- 
nistrative sau de război. Toate puteau furniza bani, grâu şi, 
la nevoie, oameni; nu posedăm nici o statistică şi trebuie 
să ne ferim din capul locului de cifre, dar simpla examinare 
a unei hărţi arată formidabilul dezechilibru ce exista între 
Imperiul roman, pe de o parte, şi Gallia independentă sau 
Gallia comata, pe de altă parte. Caesar a ştiut să-şi 
folosească avantajele. A recrutat un număr considerabil 
de oameni, în special din Italia, dar şi din provincii, ba 
chiar a angajat mercenari din afara Imperiului, în special 
călăreţi germani. A organizat aprovizionarea trupelor. Spo- 
rirea efectivelor şi grija acordată aprovizionării au consti- 
tuit, pentru anumiţi istorici, o adevărată reformă a armatei. 


În fapt, Caesar a ştiut să îmbunătăţească un instrument 
deja excelent (o dovedesc cuceririle făcute şi păstrate). 


Unitatea de bază se numea legiune şi dispunea de circa 4000 de 
oameni, în special infanteriști; ea era împărţită în zece cohorte, fiecare 
regrupând trei manipuli sau şase centurii; steagul său era acvila (vultu- 
rul). Un anumit număr de soldaţi, de exemplu purtătorii de acvilă, 

Fig. 2 — Gallia independentă şi lumea romană 


formau categoria numită în continuare principales, fiind profesionişti şi 
dispunând de cunoştinţe deosebite. „Aliaților“ şi provinciilor li se cereau 
soldaţi de a doua categorie, grupaţi în cohorte de pedestrași şi alae de 
cavalerie. Ofițerii erau întotdeauna senatori sau cavaleri. Senatului îi 
aparţineau quaestorul (Marcus Antonius, ...), responsabil cu finanţele, 
dar însărcinat şi cu misiuni militare, şi legaţii (Labienus, Brutus, 
Crassus cel Tânăr, fiul „triumvirului“, ...). Din ordinul ecvestru prove- 
neau tribunii legiunilor şi prefecţii puşi în fruntea unităţilor de auxiliari. 
Aceşti militari posedau un armament bun. Se apărau cu un coif şi o 
cămaşă de zale, platoşa fiind o raritate, precum şi cu un scut lung. 
Omorau cu o suliță, celebrul pilum, cu o sabie scurtă şi, la nevoie, cu 
un pumnal. Numeroase exemple, propuse în paginile următoare, vor 
dovedi superioritatea angajării în câmp deschis a acestor soldaţi, 
despre care Caesar spunea că „ar şti să se lupte chiar inundaţi de par- 
fum“. La nevoie, puteau să se transforme în marinari, uneori chiar exce- 
lenți, după cum se va vedea. În sfârşit, să remarcăm ceea ce adesea 
s-a uitat: în general, romanii preferau războiul de asediu: ştiau să con- 
struiască ziduri lungi, capabile să încercuiască un oraş, şi tabere, în 
care se adăposteau de o manieră foarte eficientă. Caesar avea norocul 
de a dispune de un excelent inginer, Mamurra, de curând identificat cu 
Vitruvius Mamurra, autorul celebrului tratat Despre arhitectură. 


B) Slăbiciunea gallilor — În faţa acestor trupe, celții 
apăreau foarte slabi şi divizați. Şi nu trebuie să ne lăsăm 
înşelaţi: dacă, de exemplu, Cato se opunea în perma- 
nenţă lui Caesar, o făcea pentru problemele de la Roma; 
căci, atunci când barbarii trebuiau atacați, toată lumea se 
punea de acord. 


Gallii erau împărţiţi în circa şaizeci de popoare (fig. 3); şi, în interi- 
orul fiecăruia, împărțirile continuau. Diviziuni politice, în primul rând: se 
simțeau, de exemplu, mai întâi hedui, şi abia apoi galli. Se creaseră 
„imperii“, federaţii bazate pe alianţă sau agresiune, prietenie sau ură; 
arvernii îi împingeau pe sequani împotriva heduilor, care, ei înşişi, 
reuşiseră uneori să controleze un vast ansamblu cuprinzându-i pe 
ambarri, segusiavi, biturigi, senoni, mandubii şi chiar pe parisii şi 
bellovaci. Ambasadorii însufleţeau o veritabilă diplomaţie. Poporul cel 
mai puternic putea exercita o simplă influenţă sau impune o alianţă, 

Fig. 3 — Triburile celtice din Gallia în timpul războiului cu Caesar 


doar politică sau şi militară; plata tributului era impusă celui mai slab; 
urmând o practică destul de generală în Antichitate, care poate fi ade- 
sea observată la celți în această epocă, ostaticii, de altfel uşor sacrifi- 
caţi, garantau respectarea jurămintelor. Această împărţire era agra- 
vată, în interiorul Galliei comata înseși, de faptul că unele populaţii au 
manifestat o fidelitate durabilă, chiar de nezdruncinat, faţă de Roma, 
din cauza urii faţă de vecin: prinşi între sequani şi hedui, lingonii l-au 
preferat întotdeauna pe Caesar, care s-a putut baza, în plus, pe ajutorul 

aceloraşi hedui şi al remilor; şi nu ar trebui neglijate populaţiile din 
Provincia, de exemplu helvii, care l-au susţinut mult pe proconsul. 

Contrar a ceea ce s-ar putea crede, religia nu-i unea pe galli. Într-ade- 
văr, fiecare popor îşi imagina că îi cinstea pe proprii zei, diferiţi de cei 
ai vecinului. Şi, dacă un trib sau altul putea concepe existența unor 
divinităţi comune tuturor celților, acest punct de vedere nu influenţa 
asupra acţiunilor lui politice, în ciuda atitudinii majorităţii druizilor favo- 
rabilă cauzei independenţei (Caesar, care nu s-a arătat ostil tagmei lor, 
n-a intenţionat niciodată să poarte un război religios; ideea că pontifex 
maximus s-ar fi opus căpeteniei preoţilor galli, gutuater-ul, ne pare 
neverosimilă). În mentalităţile colective nu exista nici un sentiment 
naţional. Mult mai grav era faptul că diviziunilor între popoare li se 
adăugau diviziuni interne în sânul fiecărui popor: tensiuni puternice, 
cărora Caesar li s-a făcut ecoul şi pe care le-a folosit, îi opuneau pe 
bogaţi săracilor, pe partizanii monarhiei apărătorilor aristocrației, al 
cărei simbol era magistratul denumit vergobret. 


În aceste condiţii, nici o strategie comună nu putea fi 
pusă în aplicare. Însăși tactica varia de la o regiune la alta. 
Helveţii şi belgii se aşezau în falange. În centrul Galiei, 
nobilii serveau pe post de cavaleri sau arcaşi şi conduceau 
în luptă gloata de ambacţi“, clienţi cel mai adesea îndato- 
raţi şi, datorită acestui fapt, mai mult sau mai puţin sclavi. 
Veneţii preferau să lupte pe mare, iar britanii din insulă 
foloseau carele de luptă. La urma urmelor, tactica era 
foarte rudimentară: fără pregătire, fără disciplină; soldaţii 
formau o masă de la care se aştepta un efect de şoc. 
Armamentul defensiv era în principal alcătuit din scuturi de 
lemn, coifurile şi platoşele fiind rezervate în special 
căpeteniilor, care, în plus, luptau călare. Pentru ofensivă se 
folosea un armament greu de mânuit: sulițe şi o sabie 
lungă cu două tăişuri, care nu permitea lovitura cu vârful; 
44 Ambactus, -i (= servitor) — termenul desemnează o realitate specifică Galiei, 
fără a avea un echivalent exact în limba latină. În fapt, ambactus reprezintă un 
intermediar între servus şi diens, legăturile care îl leagă de conducătorul său 


fiind mai puţin strânse decât acelea dintre sclav şi stăpân şi mai puternice decât 
acelea dintre client şi patron. (n.tr.) 

aruncătorii cu praştia şi arcaşii nu interveneau decât în 
număr redus. Pe lângă aceste grave slăbiciuni, mai trebuie 
adăugat un alt motiv de inferioritate: absenţa organizării 
aprovizionării. Totuşi, gallii aveau două avantaje. Pe de o 
parte, ştiau să construiască ziduri foarte solide: celebrul 
murus gallicus era format dintr-o armătură de grinzi prinse 
în cuie şi umplută cu pietre; în consecinţă, oraşele erau 
adevărate locuri întărite, oppida, ca, de exemplu, Bibracte, 
pe muntele Beuvray. Pe de altă parte, nimeni nu a contes- 
tat vitejia lor; înclinația spre violenţă nu mai trebuie demon- 
strată (sacrificii umane, atestate de recentele săpături de la 
Ribemont-sur-Ancre, în departamentul Somme). Curajul 
lor salvează onoarea „strămoşilor noştri galli“. 


3. Originile războiului — Istoricii care au ca obiect de 
cercetare războaiele obişnuiesc să opună pretextului/pre- 
textelor cauzele. În ceea ce le priveşte pe acestea din 
urmă, se pot distinge trei. În primul rând, trebuie să 
menţionăm structurile socio-politice ale Romei: Caesar, 
după cum am arătat, era un ambițios, care, pentru a-şi con- 
tinua cariera, avea nevoie de un război important. Ca şi 
Pompeius, cunoştea mitul lui Alexandru cel Mare, mai puţin 
răspândit la Roma în timpul Republicii decât în perioada 
Imperiului; am arătat că atitudinea proconsulului în legă- 
tură cu Alexandru Macedon exprima mai curând o rivali- 
tate, decât o imitație servilă. Să reamintim, totuşi, un fapt 
evident: nu există nici o dovadă că Caesar a avut intenţia 
de a cuceri întreaga Gallie în anul 58. Apoi, vom ţine 
seama, cu siguranţă, de datele economice: Gallia dispu- 
nea de mari bogății agricole, iar cucerirea ei îngăduia să se 
spere în obţinerea de numeroşi sclavi. În plus, era situată 
de-a lungul importantelor artere comerciale care pornesc 
de la Mediterana şi merg spre Bretania, Germania şi 

nordul Europei; numeroşii negustori romani ştiau acest 
lucru de mult timp, dar prezenţa lor, chiar dacă a înlesnit 
cucerirea (au furnizat ghizi şi ofiţeri), nu a impus-o. Expor- 
turile de vin, atestate de amforele de la Toulouse, Bibracte 
etc., s-au efectuat în absenţa controlului militar. În sfârşit, 
cucerirea Galliei comata putea întări securitatea Provinciei. 

Din anul 58, Caesar a antrenat imperiul în război; şi-a 
ales doi duşmani, iar pretextele au diferit în ambele cazuri. 
La o primă privire, cele două intervenţii nu au decât un 
punct comun: trebuia ca războiul să fie un bellum iustum’, 
să fie justificat din punct de vedere moral şi religios. Acest 
fapt nu ne opreşte ca, în ambele cazuri, să nu găsim decât 
un singur agresor: Caesar. 


4. Războiul împotriva helveţilor — Proconsulul s-a găsit 
imediat confruntat cu două probleme distincte în care erau 
implicaţi helveţii. Pe de-o parte, un complot fusese pus la 
cale. Orgetorix, personalitate de vază a acestui popor, 
dorea să preia puterea şi se aliase de circumstanţă cu 
sequanul Casticus şi heduul Dumnorix. Fratele celui din 
urmă, Diviciacus, care îl invidia şi-i ura pe sequani, a mers 
la Roma pentru a denunța proiectul. Orgetorix n-a găsit 
altă soluţie decât sinuciderea. De cealaltă parte, helveţii 
doreau să plece din munţii lor pentru a ajunge în ţinutul 
santonilor, unde sperau să găsească pământuri mai 
mănoase. Această migraţie era foarte normală; ea nu era 
decât ultima dintr-o serie de mişcări care au permis celților 
să cucerească întreaga Gallie. O dată decizia luată, au tre- 
cut la fapte: au incendiat cele douăsprezece târguri (oppi- 
da) şi cele patru sute de sate pe care le aveau şi au luat 
hrana necesară pe trei luni pentru 368 000 de persoane, 
dintre care 263 000 de helveţi, cărora li se alăturaseră 


* Război drept. (n.tr.) 

rauracii, tulingii, latobigii şi boii din Noricum. Li se deschi- 
deau două căi, una prin Jura, alta de-a lungul văii Ronului. 
Cea din urmă ameninţa Provincia, iar proconsulul s-a 
prefăcut că este foarte îngrijorat. Cum nu dispunea decât 
o legiune, a VI-a, a purtat negocieri, pentru a câştiga timp, 
a adus trei legiuni (a VII-a, a VIll-a şi a IX-a), care fuseseră 
mobilizate pentru războiul împotriva lui Burebista, şi a mai 
recrutat altele două (a X-a şi a XI-a), cu totul ilegal; în 
acelaşi timp, a ordonat construirea, în dreptul Genevei, a 
unui zid lung de 28 de km, prevăzut atât cu un şanţ, cât şi 
cu mici forturi. Când s-a simţit pregătit, Caesar a invocat 
două pretexte pentru a rupe negocierile: helveţii, spunea 
el, ameninţă Provincia, iar instalarea lor la Saintes ar 
reprezenta un pericol pentru Toulouse (senatorii au accep- 
tat acest argument, ceea ce arată indiferența lor faţă de 
geografia Galliei); odinioară, ofensaseră maiestatea 
poporului roman prin victoria lor asupra consulului Lucius 
Cassius (în anul 107!). Helveţii au decis atunci să treacă 
prin nord; au traversat râul Saône şi au urcat spre Autun. 
Allobrogii, ambarii şi sequanii au avut de suferit câteva 
jafuri şi au fost curând ajunşi din urmă în plângerile lor de 
către hedui. Or, aceştia din urmă erau foarte legaţi de 
romani: apăruse chiar o legendă cu privire la originea tro- 
iană a heduilor, ceea ce le îngăduia să se numească „fraţi 
ai poporului roman“. 

Caesar putea interveni. Vom insista puţin asupra 
bătăliei principale, fiindcă ea prezintă o latură exemplară 
şi ne va scuti să revenim asupra acestui gen de descriere. 
În primul rând, nu se ştie cu precizie unde s-a desfăşurat: 
Caesar vorbeşte doar de împrejurimile Bibractei, de unde 
se nasc mai multe ipoteze (Bibracte, Autun, muntele 
Senegot sau Montmort, aproape de Toulon-sur-Arroux). 
Dispozitivul iniţial era mereu acelaşi: orice armată romană 

era împărţită în trei corpuri (aripa dreaptă, centrul şi aripa 
stângă), dispunea de o rezervă şi se sprijinea pe o tabără; 
ea încerca să disloce adversarul fie învăluindu-l cu o 
aripă, fie separând o aripă de centru. Caesar a plasat 
patru legiuni pe trei rânduri la mijlocul pantei unui deal şi 
două legiuni în rezervă pe creastă. Helveţii şi-au instalat 
tabăra pe culmea unei înălţimi vecine şi şi-au dispus toate 
efectivele în falangă pe câmpia de la mijloc. Un atac 
roman a atras un contratac din partea lor în direcţia aripii 
drepte, însă fără sorţi de izbândă. Un al doilea asalt al 
legionarilor i-a condus direct în tabăra duşmanilor, pro- 
ducând o debandadă în rândurile acestora. S-au înregis- 
trat 80 000 de morţi, din cei 92 000 de războinici helveţi 
înarmaţi. Supraviețuitorii, în număr de 110 000, indiferent 
că erau combatanți sau necombatanţi, au fost repatriați în 
munţii lor. Caesar şi-a manifestat clemenţa, lăsându-i pe 
allobrogi să le dea grâu. 


5. Războiul cu Ariovist‘ — Încă din anul 58, o adunare 
a notabililor galli a ascultat plângerile heduilor şi sequa- 
nilor: primii, care odinioară îi folosiseră ca mercenari pe 
suebii lui Ariovist, de neam germanic, au intrat apoi în con- 
flict cu foştii lor angajaţi, care s-au aşezat în câmpia 
Alsaciei; heduii, învinşi la Admagetobriga (spre Selestat?), 
au fost obligaţi să plătească tribut suebilor, situaţie căreia 
înțelegeau să-i pună capăt. Caesar, căruia nu i se cerea 
nimic, sau, în orice caz, nu mare lucru, s-a prefăcut că a 
fost chemat; făcând o discretă aluzie la cimbri şi teutoni, 
fără a-i numi, a explicat la Roma că Italia este ameninţată, 
neţinând seama de titlul de „rege şi prieten al poporului 
roman“ atribuit în anul 59 lui Ariovist; pe deasupra, a fost 


45 Ariovist (?—cca 54 a.Chr.) — comandant militar germanic şi principe al sue- 
bilor de la răsărit de Rin. (n.tr.) 


65 


chemat în ajutor, spunea el, de către hedui, „fraţii poporu- 
lui roman“. A profitat de aceasta pentru a aduce în Gallia 
o legiune în plus, a XIIl-a. L-a convocat pe Ariovist, care 
mai întâi a refuzat invitaţia, dar apoi a acceptat să-l întâl- 
nească. Întrevederea, desfăşurată pe vârful unui deal, a 
fost impresionantă: fiecare căpetenie era însoţită de 4000 
de călăreţi. Germanul a reamintit legile războiului: acestea 
îi dădeau dreptul să ceară un tribut şi ostatici, heduii fiind 
învinşi. În timpul discuţiilor, Caesar a fost înștiințat că sue- 
bii aruncau cu pietre în oamenii săi; proconsulul a hotărât 
că era adusă o atingere demnităţii poporului roman. Aceasta 
însemna război. Locul luptei a fost, şi de data aceasta, 
subiect de discuţie. A fost aşezat la sequani, în Franche- 
Comte (Orosius, VI, 7,6) sau la Sarrebourg, ori la leuci, 
între Mosella şi Martagne, sau chiar în Alsacia, fie spre 
Strasbourg, fie spre Moulhouse. Descoperirile ne îngăduie 
să preferăm acest ultim loc: tabăra mare a lui Caesar s-ar 
fi găsit la 22 de km vest de Rin, iar întâlnirea ar fi avut loc 
pe câmpia numită Ochsenfeld. Legiunea a X-a s-a dove- 
dit a fi cea mai bună şi a contribuit decisiv la o victorie care 
a făcut, şi aici, 80 000 de morţi din rândurile inamicilor pe 
câmpul de luptă. Suebii au fost aruncaţi dincolo de Rin, 
care a devenit, începând de atunci, graniţa dintre Gallia şi 
Germania. Caesar a lăsat armata să ierneze la sequani. El 
însuşi a plecat să ţină adunările provinciale în Gallia 
Cisalpină. Acest prim an de război a stabilit autoritatea sa 
asupra Galliei şi i-a întărit prestigiul la Roma. 


6. Clodius la Roma — În acelaşi timp, viaţa politică îşi 
continua cursul în capitală şi era animată de Clodius, care 
punea în practică o politică populară. Tribun al plebei în 
anul 58, scăpa de Cato, trimiţându-l în Cipru, şi de Cicero, 
printr-o condamnare la exil din cauza omorârii adepților lui 

Catilina. Simpatia plebei şi-a atras-o prin distribuții de 
grâu, trecând astfel drept un felix Catilina. Este greu să-i 
reducem rolul la acela de instrument în mâinile lui Caesar. 
Dar recolta proastă din 57 a pus capăt generozităţii sale, 
evergetismului său. Nu-i mai rămânea decât violenţa; pe 
acest plan, a cunoscut un succes deplin, speriindu-l până 
şi pe Pompeius. Optimates n-au găsit decât o soluţie: la 
teroare să răspundă prin teroare; fără îndoială, Pompeius 
l-a însărcinat pe un anume Milo să recruteze bande care 
să se opună celor ale lui Clodius. 


7. Caesar ca scriitor — Caesar, în ceea ce îl privea, se 
interesa îndeaproape de ceea ce se petrecea la Roma şi-şi 
făurise o armă politică din scris. Opera sa literară, cel puţin 
aceea care s-a păstrat, a fost întru totul pusă în slujba carie- 
rei sale. Principalele titluri au fost menţionate în capitolul 
precedent. Dar războiul din Gallia i-a furnizat lui Caesar 
materia pentru prima sa mare realizare, Comentariile la 
războiul cu gallii. Acestea interesează într-o dublă calitate 
istoria, mai întâi fiindcă prezintă etapele cuceririi, iar apoi 
fiindcă deformează realitatea într-un mod nemaiîntâlnit până 
atunci. Ele se prezintă sub forma unei descrieri cronologice 
redactate de Caesar, care vorbeşte despre sine la persoana 
a treia. În privinţa compunerii primelor şapte cărţi, singurele 
datorate lui Caesar, învățații s-au împărţit în patru şcoli: unii 
admit redactarea unei cărţi pe an; alţii presupun existenţa a 
trei etape majore în anii 57, 55 şi 52; alţii cred că dosarele 
anuale au fost topite într-o singură lucrare finală; alţii, în 
sfârşit, pledează pentru o redactare dintr-un singur jet, în 52 
sau 51. În orice caz, toată lumea admite că scrierile au fost 
trimise la Roma pentru a fi difuzate în lumea bună: trebuiau 
convinşi senatorii că acest război se făcea cu mari greutăţi, 
că era indispensabil şi că Caesar era omul situaţiei. 

Am văzut mai sus că, în ciuda curajului lor, gallii nu puteau fi învin- 
gători. Caesar s-a străduit să lase să se creadă contrariul. A practicat, 
cu un talent care i-a păcălit chiar şi pe cercetătorii modemi, „arta 
deformării istorice“ (M. Rambaud). Desigur, el a găsit apărători, în spe- 
cial în Germania. Dar se pare că este vorba de o dispută semantică şi 
că prietenii şi vecinii noştri germani nu au sesizat o nuanţă: Caesar este 
acuzat de deformare, nu de falsificare. El a pus la punct o abilă tehnică 
demonstrativă, de exemplu separând faptele (nu vorbeşte decât de o 
legiune, când, de fapt, erau două). A recurs la persuasiune prin 
numeroase repetiţii, în special a numelui său, prin omisiuni sau exa- 
gerări (în ceea ce priveşte numărul duşmanilor) şi, de asemenea, prin 
dramatizare. Într-un cuvânt, făcea o operă de propagandă. Începând cu 
Războiul gallic, a încercat, fără a-l numi, să-şi stabilească superiori- 
tatea politică, militară şi literară asupra lui Pompeius. Dezvolta aici 
teme militare (armata, comandantul, Fortuna sa...), altele mai politice 
(sprijinul armatei, asimilat cu cel al cetăţenilor romani; clemenţa, gene- 
rozitatea, evergetismul proconsulului), şi folosea religia. lar acest dis- 
curs a fost ascultat, fiindcă era servit de un excepţional talent literar. 
Însă nu trebuie să ne lăsăm vrăjiţi de acest cântec de sirenă; desigur, 
nu provoacă moartea, dar păcăleşte. 


II. Prima cucerire a Qalliei (57-53 a.Chr.) 


1. Pompeius la Roma... şi în alte părţi — Clodius, prin 
violențele sale, şi-a făcut mulţi duşmani şi în primul rând 
pe Pompeius, care, de la 1 ianuarie 57, a cerut rechemarea 
lui Cicero; această cerere anunţa o reapropiere între Pom- 
peius şi Senat, care nu s-a concretizat imediat. Caesar 
însuşi nu avea încredere în şeful de bandă şi se pare că a 
dorit rechemarea oratorului. În timpul verii, o criză de apro- 
vizionare a provocat la Roma o foamete ale cărei con- 
secinţe au fost atât de repede şterse, încât s-a presupus 
că ea a fost provocată de către Senat pentru a permite 
acordarea unor puteri mai mari lui Pompeius. În fapt, 
acesta din urmă a suportat costul operaţiunii: s-a văzut 

însărcinat cu dificila responsabilitate de a aproviziona 
Oraşul timp de cinci ani şi a trebuit să se îmbarce pentru 
o călătorie în Sardinia în ciuda furtunii care se dezlănţuise. 
„Avem datoria nu să trăim“ a remarcat el, nu fără amără- 
ciune, „ci să navigăm“. Hansa din Bremen, în Evul Mediu, 
şi-a făcut din această formulă deviza. 


Răscoala belgilor — Caesar nu putea interveni deloc în 
problemele de la Roma, angajat fiind într-un conflict de 
care nu era străin: în 57, a trebuit să facă faţă unei vaste 
revolte a belgilor. 

Belgii erau îndreptăţiţi să declare război. Intervenţia lui 
Caesar împotriva helveţilor şi a suebilor constituia o 
ameninţare, sentiment întărit prin iernarea legiunilor la 
sequani. În plus, aceste popoare cu un temperament vio- 
lent considerau războiul o plăcere, care prezenta, pe dea- 
supra, şi avantajul jafului. Caesar avea, de asemenea, 
motive să provoace un conflict: „Dintre toate popoarele 
Galliei, belgii sunt cei mai viteji“ (Războiul gallic, |, 1); tra- 
dusă în alţi termeni, această remarcă arată că ei repre- 
zentau principalul pericol pentru interesele Romei, ceea 
ce el explica prin faptul că erau un amestec de germani şi 
galli. De unde rezulta necesitatea de a-i zdrobi, pentru a 
avea linişte. S-a mai remarcat faptul că nervii nu beau vin 
şi că Caesar şi-ar fi putut dori să îi învingă pentru a 
deschide o nouă piaţă viticulturii italiene; este, fără îndo- 
ială, o exagerare. 

Importanţa amenințării justifica recurgerea la măsuri 
ample. Caesar primise întăriri prin sosirea legiunilor a XIII-a 
şi a XIV-a şi se afla astfel la comanda a nouă unităţi de 
acest tip. De obicei, atunci când şi situaţia o îngăduia, le 
grupa câte două, una de veterani şi cealaltă din „recruți“. 
Trebuie să acordăm atenţie acestei sporiri lente, dar 

constante, a efectivelor: ea nu a încetat niciodată şi nu a 
fost fără consecinţe pentru ceea ce a urmat. Pe de altă 
parte, crescuse, de asemenea, numărul auxiliarilor. S-au 
făcut recrutări în Provincia şi în Gallia comata, în special la 
hedui şi chiar la belgi. Remii s-au plasat fără ezitări în 
tabăra romanilor: n-au întârziat să le livreze grâu, ostatici şi 
să le deschidă porţile cetăților (oppida) lor. În ceea ce îi 
priveşte pe belgi, s-a ajuns la un total de 286 000 de com- 
batanţi; grosul efectivelor era furnizat de bellovaci, circa 
100 000 de oameni. Suessionii aliniaseră 50 000 de oameni, 
ca şi nervii. Printre duşmanii consideraţi cei mai periculoşi 
figurau, de asemenea, atuatucii; se spunea că aceştia des- 
cindeau din cimbri şi teutoni. 

În timp ce Crassus îşi plimba legiunile prin actualele 
Bretania şi Normandia, unde obținea supunerea fără cioc- 
niri majore, Caesar opera în patru etape. Urmând o logică 
strictă, el a lovit mai întâi în centru, unde adversarul părea 
mai puţin periculos, ceea ce i-a permis, printre altele, să-i 
izoleze pe membrii coaliţiei. l-a atacat, aşadar, mai întâi pe 
suessioni. A început prin a degaja de asediatori un oppidum 
al remilor, Bibrax. Confruntarea principală a avut loc pe 
dealul Mauchamp sau puţin mai la vest (în Aisne). O tenta- 
tivă de asalt lansată de belgi s-a transformat în dezastru şi 
masacru. Apoi, Caesar a început asediul principalului lor 
centru, Noviodunum (tabăra de la Pommiers, la 3,5 km 
nord-vest de Soissons), care a capitulat. După aceea, s-a 
îndreptat împotriva bellovacilor. l-a biruit uşor prin asedierea 
reşedinţei lor, Bratuspantium, care trebuie identificată, fără 
îndoială, cu Beauvais (savanții locali au înmulţit posibilităţile 
şi se pot număra nu mai puţin de cincispreze propuneri 
diferite pentru localizarea acestei cetăţi; se vede bine că 
Caesar, ca şi cititorii săi, se preocupa prea puţin de pre- 
cizie). Bellovacii fiind zdrobiţi, Caesar a putut să-i atace pe 

redutabilii nervi. Lupta de pe Sabis a avut loc, probabil, 
aproape de Bavai, pe Sambre (ipoteze recente văd sub 
numele Sabis mai curând Sella sau Escaut). Ostaşii săi au 
avut câteva dificultăţi la începutul încăierării şi asistăm chiar 
la o repliere a călăreţilor şi a infanteriei uşoare a legiunilor. 
Caesar a profitat, în Comentariile sale, pentru a amplifica 
primejdia, ceea ce i-a permis să pună în valoare aspectul 
judicios al deciziilor sale. În realitate, intervenţia lui 
Labienus şi a legiunii a X-a a restabilit rapid situaţia, iar vic- 
toria a fost totală. Cu puţin timp înainte, stoicul Cato lăudase 
sobrietatea nervilor şi-l criticase pe Caesar, petrecăreţul. 
M. Rambaud, nu fără umor, vedea în bătălia de pe Sabis o 
„Victorie a epicureismului asupra stoicismului şi a vinului 
asupra berii“. În sfârşit, Caesar s-a îndreptat împotriva atu- 
atucilor, puternic fortificaţi în cetatea lor de la Namur (sau 
Liege ori Tongres, conform unor lucrări recente). Rezistenţa 
a fost zadarnică şi cei 53 000 de locuitori au fost vânduți ca 
sclavi. Senatul, impresionat de rapoartele pe care le trimitea 
proconsulul, a decretat douăzeci de zile de rugăciuni, cere- 
monii în onoarea învingătorului şi mulţumiri aduse zeilor. 

Situaţia a fost apreciată diferit de către moderni, care 
consideră că multe lucruri rămâneau de făcut. Ca dovadă, 
nefericita aventură a lui Galba. Acesta primise ordinul să 
ierneze la Octoduros (Martigny), în valea superioară a 
Ronului. A fost asediat în tabăra sa, de unde a putut totuşi 
să scape, şi s-a refugiat la allobrogi, unde a aşteptat 
venirea primăverii. 


3. Acordurile de la Lucca şi aplicarea lor — Caesar, 
care avea în sarcină Gallia Transalpină, dar şi Gallia 
Cisalpină şi Illyricum, a mers la adunarea de la Ravenna. 
Acolo, a primit o delegaţie din /ssa (azi Vis, Lissa). Aceasta 
s-a plâns de diferite abuzuri de care se făcuseră vinovaţi 

publicanii şi negustorii care se grupaseră într-o asociaţie 
oficială, un conventus civium romanorum. Caesar a dat 
dreptate isseenilor. Apoi, a primit câţiva senatori, printre 
care şi pe Crassus, care se străduia să relipească bucăţile 
„triumviratului“, nu fără succes de altfel: a obţinut ţinerea 
unei reuniuni, care s-a încheiat cu acordurile de la Lucca, 
acorduri a căror importanţă a fost recent pusă la îndoială, 
se pare însă într-un mod abuziv. 


Două sute de senatori voiseră să-l salute pe Caesar, care a avut o 
întrevedere cu Crassus şi, de asemenea, cu Pompeius, care a venit, pe 
15 aprilie 56, nemulţumit. Cei trei bărbaţi au reînnoit „triumviratul“: au 
decis ca Pompeius şi Crassus să obţină consulatul în 55, apoi 
Pompeius va primi provinciile Hispaniei, iar Crassus, Siria; cât despre 
Caesar, comandamentul său în Gallia va fi prelungit. Cicero s-a găsit 
cufundat în perplexitate; dar Crassus i-a cerut să se ocupe de lucrările 
sale edilitare din Roma şi a fost astfel flatat: se recunoştea în el un om 
de încredere şi cu gust. Nu fără ocolişuri, a sfârşit prin a-i susţine pe 
„triumviri“, şi în special pe Caesar. Şi-a explicat opţiunea în discursul 
său Despre provinciile consulare, unde cerea menţinerea în funcţiile 
sale a proconsulului: „opiniile mele sunt, o mărturisesc, în dezacord cu 
cele ale lui Caesar“, dar „în Gallia a repurtat succese desăvârşite“ (X, 
25 şi XIII, 33). Întrevederea de la Lucca a avut două consecinţe: chiar 
dacă „triumviratul“ a obţinut un succes în 55, opoziţia faţă de „triumvi- 
rat“ s-a întărit, ceea ce a antrenat eşecul complicilor la alegerile con- 
sulare din 54. Din acest punct de vedere, într-adevăr, acordurile de la 
Lucca n-au avut numai consecinţe fericite pentru contractanţi. 


Caesar s-a străduit şi mai mult să-l seducă pe Cicero. 
Acesta din urmă publicase, în 55, un tratat de retorică, De 
oratore, în care arăta că bunul orator era egalul regilor şi 
în care reamintea că era un bun orator. În 55 sau 54, 
Caesar a alcătuit un tratat de gramatică, De analogia, şi i 
l-a dedicat lui Cicero. 

În martie 55, acordurile de la Lucca au continuat să fie 
puse în practică: tribunul plebei, Trebonius, a propus, în 

ciuda opoziţiei lui Cato, atribuirea Hispaniilor lui Pompeius şi 
a Siriei lui Crassus. lar Pompeius, cu toată opoziţia lui Cato, 
a cerut prelungirea comandamentului lui Caesar în Gallia 
(lex Licinia Pompeia). L-a trimis apoi pe Gabinius în Egipt, cu 
misiunea de a-l restabili pe tronul său, de pe care fusese 
izgonit, pe Ptolemaios Auletos. Această lună martie a anului 
55 a avut o mare importanţă pentru ce va urma, în declan- 
şarea războiului civil şi pentru războiul Alexandriei; vom 
reveni în capitolul următor. În ansamblu, Senatul şi Cicero 
s-au arătat mai curând pasivi, dând frâu liber „triumvirilor“. 


4. Războaiele de la frontiere — Din 56 până în 54, 
Caesar a întreprins o serie de campanii la frontierele 
Galliei. După ce i-a înfrânt pe belgi în nord, a atacat po- 
poarele care trăiau în vest, pe malurile Atlanticului. Pentru 
a garanta siguranţa cuceririlor sale, a traversat Rinul şi 
Canalul Mânecii. Voia să cucerească toată Gallia, oficial 
pentru a pune capăt amenințării pe care o putea face să 
planeze asupra ltaliei (Cicero, Despre provinciile consu- 
lare, XIV, 34). Incursiunile sale în Germania şi în actuala 
Anglie aveau, poate, un obiectiv strategic, cunoaşterea 
popoarelor vecine şi amenințătoare. A exploatat aceste 
expediţii în propaganda sa şi le-a dat o semnificaţie atât 
militară, cât şi religioasă, şi într-adevăr aşa au fost perce- 
pute. Deja stăpân al pământului, dorea, în plus, să devină 
stăpân al mării şi al fluviilor, care jucau un rol important în 
imaginar, fiind personificate de zei; în triumful care a urmat 
„figurau Rinul şi Ronul şi Oceanul captiv“ (Florus, II, 13, 
88-89). Ne putem, de asemenea, gândi că Caesar căuta 
să-l întreacă pe Alexandru cel Mare. 


A) Împotriva popoarelor de pe ţărmul Atlanticului — 
Unul dintre marile popoare ale Galliei trăia în jurul golfului 

Morbihan; veneţii, beneficiind de un regim aristocratic, au 
reuşit să impună o thalassocraţie şi să controleze comer- 
tul de pe litoralul atlantic de la Peninsula Iberică până la 
sud de Armorica. Legăturile, în special cu Insula Britaniei, 
erau asigurate de coriosoliţi. Importanţa acestor schimburi 
este probată prin descoperirile de amfore de la Quiberon, 
Quimper, Saint-Servan (aproape de Saint-Malo) şi de la 
Hangistbury în Dorset. Rezultatul a fost o mare bogăţie, 
atestată prin descoperirea a numeroase tezaure mone- 
tare, dintre care principalul provine de la Amanlis. Atunci 
când Crassus le-a cerut grâu, veneţii au păstrat ca ostatici 
pe mesageri, ambasadori după părerea lui Caesar. În jurul 
veneţilor s-a format o coaliţie; ea grupa toate popoarele 
din actualele Bretania, Normandia şi Flandra. Legionarii 
nu puteau să-i biruiască: când un oraş era pe punctul de 
a fi cucerit, locuitorii fugeau pe mare. Brutus, însărcinat cu 
problema, n-a văzut rezolvarea decât într-o bătălie navală. 
Trebuie eliminate aici două legende. Pe de o parte, chiar 
dacă veneţii cunoşteau bine marea, ei nu dispuneau decât 
de corăbii de luptă mediocre, corăbii comerciale (au putut 
alinia 220, dar numărul nu spune nimic). Pe de altă parte, 
chiar dacă romanii erau bine instruiți pentru lupta pe 
uscat, ei ştiau să construiască şi corăbii bune şi să se 
comporte ca nişte excelenți marinari. În largul portului 
Saint-Gildas sau Locmariaquer, Brutus a obţinut o victorie 
categorică. Deoarece nişte „ambasadori“ fuseseră făcuţi 
prizonieri, Caesar nu a arătat nici o clemenţă: senatorii 
veneţi au fost ucişi, compatrioţii lor au fost vânduți ca 
sclavi, iar piaţa Atlanticului s-a deschis altor negustori, în 
special italici. 


Aliaţii veneţilor au fost atacați pe uscat. Sabinus i-a învins pe unelii, 
pe care i-a măcelărit, ceea ce a atras supunerea aulercilor şi a lexo- 
viilor. Mai la nord, împotriva morinilor şi menapilor, lucrurile nu mergeau 

bine: trebuia să lupte în acelaşi timp împotriva morinilor, a menapilor, 
a mlaştinilor şi a pădurilor. Eşecul romanilor este descris de către 
Cassius Dio (XXXIX, 44), Caesar „a uitat“ să ne vorbească de el. În 
schimb, povesteşte cu amănunte campania lui Crassus cel Tânăr în 
Aquitania, împotriva sotiaţilor, al căror rege se înconjura de „oameni 
devotați“, „soldurii“46. Ofiţerul roman a cucerit cetăţuia lor, fără îndoială 
Sos, şi a câştigat o bătălie împotriva a 50 000 de aquitani şi cantabri 
care se refugiaseră într-o tabără. Aceste popoare s-au supus atunci, 
dând drept zălog ambasadori şi ostatici. 


La sfârşitul anului 56, Gallia părea pacificată, cel puţin 
aşa se vedea de la Roma prin intermediul rapoartelor pro- 
consulului. Acesta instala peste tot regi „prieteni ai lui 
Caesar“. De asemenea, a convocat şi a prezidat adunarea 
din 55. De-acum putea visa dincolo de domeniul său. 


B) În Germania — O victorie asupra zeului Rin i-ar fi 
conferit un prestigiu excepţional, asociat cu un aspect reli- 
gios. Dacă o însoțea cu un succes asupra germanilor, re- 
putaţia sa de general ar fi crescut considerabil. După obi- 
ceiul său, Caesar nu s-a prezentat ca un agresor, ci drept 
un apărător al populațiilor paşnice care l-ar fi chemat, cu 
riscul de a crea şi folosi circumstanţe noi. În 55, a aflat că 
suebii îi împingeau, războindu-se cu ei, pe alţi germani, pe 
usipeţi şi pe tenctheri?7. Ultimii, urmând un proces bine 
cunoscut, care s-a repetat adesea în secolele III-IV p.Chr., 
şi căutându-şi salvarea printr-o fugă precipitată, au trecut 
Rinul. Au ajuns în ţinutul menapilor, jefuind şi omorând, 
apoi la treveri. Caesar tocmai îi zdrobise pe aceşti noi 
veniţi (la sud de Nijmegen?), când a fost chemat în ajutor 


46 Soldurii — oameni liberi care trăiau în preajma unui şef, căruia îi jurau cre- 
dinţă desăvârşită. Aceşti soldurii mâncau la aceeaşi masă cu patronul lor, se 
îmbrăcau la fel cu el şi nu trebuiau să-i supravieţuiască. (n.tr.) 

47 Usipeţi şi tenctheri — triburi germanice, care, pe vremea lui Caesar, locuiau pe 
malul drept al Rinului, primii între Yssel şi Ruhr, ceilalţii între Ruhr şi Streg. (n.tr.) 

de ubii, care îi cereau sprijinul împotriva suebilor şi sicam- 
brilor. Pentru Roma, ubii erau în Germania ceea ce erau 
remii în Gallia: aliaţi fideli ce trebuiau protejaţi de vecinii 
lor. În dreptul Cl&ves-ului, Caesar a aruncat peste Rin un 
pod, pe care l-a descris în amănunt, ceea ce ne îngăduie 
să observăm că nu prezenta nici o caracteristică deose- 
bită; se înscria într-o serie arhitectonică bine atestată, dar 
oferea imaginea unui jug impus fluviului. Timp de opt- 
sprezece zile, romanii au prădat ţinutul sicambrilor, apoi 
s-au întors în Gallia. Cassius Dio şi Suetonius au fost de 
părere că nu s-au putut menţine dincolo şi au văzut în 
această reîntoarcere rapidă un eşec, ceea ce nu este o 
părere generală. 


C) În Insula Britaniei — Lui Caesar, stăpân al uscatului 
şi al fluviilor, nu îi mai rămânea decât să devină stăpân al 
Oceanului pentru ca viitorul său triumf să fie desăvârşit; 
este ceea ce sugerează Cassius Dio (XL, 1). Dar şi aici nu 
a repurtat un succes indiscutabil, contrar afirmațiilor sale 
şi în ciuda celor două tentative. Arheologia dovedeşte că 
au putut interveni motive economice. Comerţul de pe 
țărmurile Atlanticului, s-a spus, era activ. Britania insulară 
importa vin, sticlă, ceramică şi exporta cereale, sclavi, 
piei, câini de vânătoare şi în special metale, mai ales co- 
sitor, dar şi aur sau cupru. Motive religioase şi totodată 
strategice au putut, de asemenea, juca un rol: bretonii, 
ascultând de druizi, îi sprijineau pe celții de pe continent 
împotriva Romei (dar ne putem întreba în ce măsură). 


Prima expediţie a avut loc târziu, la sfârşitul verii 55. Legionarii au 
debarcat la nord de Dover şi au obţinut succese în Kent, fapt ce i-a silit 
pe bretoni să ceară pace. Dar, în noaptea de 30 spre 31 august, o fur- 
tună a avariat grav flota, ceea ce a avut ca rezultat o reluare a 
ostilităţilor, însoţită de ambuscade şi de atacarea taberei lui Caesar, 

care a reuşit, totuşi, să readucă grosul trupelor sale pe continent. 
Senatul nu a pus la îndoială rapoartele ce i se trimiteau şi, pentru 
această ispravă extraordinară, a votat douăzeci de zile de rugăciuni. 


Nemulțumit, fără îndoială, de prima sa încercare, 
Caesar a dorit să se revanşeze. Învăţând din experienţa 
primei tentative, a modificat organizarea dispozitivului său. 
În 54, a adunat mijloace considerabile: a construit 600 de 
corăbii (în total, a putut dispune de 800 de corăbii), a 
adunat cinci legiuni şi 2000 de călăreţi. Cu toate tărăgă- 
nările heduului Dumnorix, care, în cele din urmă, a fost 
executat, armata s-a îmbarcat în Portus ltius (în preajma 
portului Boulogne) şi a debarcat în Kent, fără îndoială la 
gura râului Northbourne. Greutățile n-au lipsit: pe de o 
parte, furtuna a provocat iarăşi stricăciuni flotei şi a trebuit 
să pună la adăpost ceea ce mai rămasese din corăbii, iar, 
pe de altă parte, Cassivellaunus a acţionat ca un con- 
ducător abil şi energic. Legionarii şi-au demonstrat însă 
superioritatea lor tactică, în ciuda intervenţiei conducă- 
torilor de care de luptă, essedarii, şi în pofida curajului dis- 
perat al trinovanţilor. După ce au învins în câmpie, romanii 
au trecut Tamisa şi au cucerit unul după altul micile forturi 
ridicate de bretoni pe culmile dealurilor (arheologii englezi 
le numesc hill-forts; cel mai cunoscut a fost cercetat la 
Ravensburgh). În cele din urmă, Cassivellaunus s-a supus, 
iar Caesar s-a reîmbarcat. Nu se putuse menţine pe insulă 
(a dorit oare acest lucru?): în primul rând, nu avea destui 
oameni pentru a face faţă unui adversar foarte dificil, fără 
îndoială cel mai dificil pe care Roma l-a înfruntat vreodată; 
în al doilea rând, noi dificultăţi au apărut pe continent. 


5. larăşi belgii — Într-adevăr, cei pe care Caesar îi 


numeşte belgi, popoarele din nordul Galliei, se răsculaseră 
din nou. Mai întâi, căpetenia Indutiomarus a recrutat soldaţi 

la treveri. Dispunea de numeroşi pedestraşi şi de cea mai 
redutabilă cavalerie din toată Gallia. Patru legiuni şi 800 
de călăreţi au pornit împotriva lui şi au obţinut victoria; 
Cingetorix, un client al lui Caesar, a fost pus în fruntea 
învinşilor. Dar agitația se răspândea ca o pată de ulei şi a 
fost rândul lui Ambiorix, un om inteligent şi crud, să-i 
îndemne la răscoală pe eburoni. Legatul Titurius Sabinus, 
a cărui tabără se găsea aproape de Tongres, a crezut că 
are de-a face cu o revoltă generală, însoţită de o inter- 
venţie a germanilor, şi a decis să părăsească adăpostul 
fortificaţiei. A făcut-o, căzând într-o ambuscadă care a 
provocat cel mai mare dezastru suferit de armata romană 
în războiul din Gallia: efectivele unei legiuni şi jumătate au 
fost nimicite; împreună cu ele au murit Sabinus şi Cotta. 
Fără cea mai mică ezitare, Caesar a atribuit legatului său 
responsabilitatea eşecului. 


În sfârşit, nervii au intervenit şi ei: l-au asediat în tabăra lui (spre 
Binche?) pe Cicero, fratele oratorului, dar acesta a avut prevederea să 
nu se mişte şi să aştepte sosirea proconsulului, care i-a înfrânt pe nervi 
în preajma localităţii Tongres. Nu a obţinut astfel nici un rezultat: 
agitația s-a stins, dar focul s-a reaprins la treveri, unde a reapărut 
Indutiomarus, care a fost înfrânt de Labienus şi, de această dată, ucis. 
Dar toată Gallia începea să se agite; senonii, camuţii şi atuatucii se 
pregăteau de război. În consecinţă, Caesar a hotărât să nu părăsească 
regiunea pe timpul iernii. 


6. În acest timp la Roma — În timp ce proconsulul 
ducea un război împotriva barbarilor, Cicero, oratorul, 
avea noi ambiţii. Între anii 54 şi 51 a redactat De republi- 
ca, un tratat politic în care arăta că Roma avea nevoie de 
un îndrumător, de un princeps; şi i se părea că i se potri- 
veşte rolul de princeps. În aşteptare, spera să obţină cel 
puţin un al doilea mandat de consul pentru 52; în zadar. 
Nu-i mai rămânea decât să realizeze proiectele de 

urbanism concepute de Caesar (scrisoare către Atticus, 
IV, 16, 8). Aceste lucrări priveau în special spaţiul civic: 
oferind noi monumente cetăţenilor, proconsulul îşi mani- 
festa evergetismul şi arăta că avea sub control acest 
domeniu. A lărgit Forum-ul, unde basilica Aemilia era în 
curs de terminare; acest imens hall acoperit, de 100x49 m, 
era împărţit în cinci nave printr-o colonadă cvadruplă. Cel 
mai important şantier era pe Câmpul lui Marte şi privea 
împrejmuirea unde se întruneau comiţiile şi unde cetă- 
ţenii votau; proconsulul le oferea un imens spaţiu de 
3,5 ha (310x120 m), împărţit în travee şi decorat cu două 
portice acoperite cu marmură. Aceste saepta vor fi apoi 
denumite saepta lulia: când cetăţenii vor vota, Caesar va 
fi mereu prezent. 


În plan politic, anul 53 a fost însoţit de profunde schimbări, dintre 
care cea mai importantă a fost consecinţa unui dezastru suferit în 
Orient: Crassus a fost învins la Carrhae, apoi ucis: „Parţii, spune 
Cassius Dio, i-au turnat în gură aur topit“ (XL, 27); romanii căpătaseră 
o solidă reputaţie de rapacitate. Prin această moarte, a dispărut şi „tri- 
umviratul“. Caesar i-a propus lui Pompeius un acord: lulia fiind moartă, 
i-ar fi dat în căsătorie pe strănepoata sa, Octavia, iar el însuşi s-ar fi 
căsătorit cu o fiică a lui Pompeius; nu se gândea că dublul divorţ pe 
care aceste căsătorii l-ar fi antrenat ar fi putut constitui un obstacol. 
Pompeius a refuzat: se apropia de aristocrația senatorială şi a preferat 
să se căsătorească cu Cornelia, cu siguranţă văduva popularului 
Crassus, dar şi fiica aristocratului Metellus Scipio. Această atitudine l-a 
neliniştit pe Caesar: se temea de un proces; duşmanii săi îl puteau 
acuza că abuzase de putere în 59 şi că intervenise inutil în Gallia. De 
asemenea, a adresat Senatului o dublă solicitare: dorea să aibă posi- 
bilitatea de a se prezenta la alegerile pentru consulat in absentia, cerea 
permisiunea de a rămâne cu armata sa până la 1 ianuarie 48, zi în care 
ar fi inaugurat consulatul pe care spera să îl obţină. 


La 20 ianuarie 52, Clodius şi Milo s-au întâlnit din întâm- 
plare. Şi-au aruncat unul altuia injurii şi s-a ajuns la 

schimburi de lovituri. Clodius a fost rănit; Milo a plecat, apoi 
s-a întors pentru a isprăvi ceea ce începuse. Cu greu se 
putea îndepărta acuzaţia de premeditare. Supărarea po- 
pularilor, şi în special a celor mai extremişti dintre ei, a 
explodat. Curia a fost incendiată, iar Senatul l-a desemnat 
pe Pompeius drept consul unic cu misiunea de a menţine 
ordinea. Procesul s-a derulat în acest climat foarte ten- 
sionat: Cicero a asigurat apărarea asasinului (Pro Milone). 
Profitând de aceste dezordini, tribunii i-au smuls lui Pom- 
peius excepţia în privinţa lui Caesar, care a putut astfel să 
candideze la consulat in absentia. Se punea o problemă: 
când se sfârşea proconsulatul lui Caesar în Gallia? Legea 
Vatinia din 59 i-a acordat cinci ani de comandament, iar 
legea Licinia Pompeia, din 55, de asemenea cinci ani. 
Prietenii îi acordau aşadar dreptul de a petrece zece ani în 
Gallia, începând cu martie 59; de altfel, cu o anumită 
inconsecvenţă, unii se gândeau că putea să rămână în 
provincia sa până la 31 decembrie 49 şi să-şi inaugureze 
al doilea consulat la 1 ianuarie 48. Duşmanii săi începeau 
să socotească de la legea Licinia Pompeia, deci din martie 
55; din punctul lor de vedere, proconsulul trebuia să-şi 
părăsească provincia în 50 şi să-şi depună candidatura în 
timpul verii lui 49. Ar fi avut astfel la dispoziţie câteva luni 
bune pentru a-l ataca în justiţie. Caesar ştia acest lucru. 


7. Problemele Galiei în anul 53 — Trebuie să ne 
întoarcem puţin în timp. Pentru a compensa pierderile pe 
care le suferise din cauza lui Ambiorix, Caesar a cerut 
întăriri. Pompeius i-a trimis trei legiuni, pe care le recru- 
tase în Gallia Cisalpină. Ele n-au permis obţinerea nici 
măcar a celui mai mic succes. Ubii au lansat încă un apel 
la ajutor, de data aceasta împotriva suebilor. Legiunile au 
trecut din nou Rinul, pe un alt pod. La sosirea lor, suebii 

s-au refugiat în păduri; soldaţii romani n-au putut face prin 
urmare nimic şi s-au întors în Gallia. Germanii de dincolo 
de Rin se agitau mult. În timp ce Caesar pustia ţinutul 
eburonilor, fără să reuşească să-l captureze pe Ambiorix, 
aceştia l-au atacat pe Cicero, care se instalase în princi- 
palul oppidum al lui Ambiorix, Atuatuca; au fost puşi pe 
fugă de Caesar. 

Calmul relativ din anul 53, cu toate eşecurile suferite de 
Caesar, minore de altfel, pune o problemă istoricilor. Anumiți 
specialişti văd în acesta liniştea de dinaintea furtunii şi sunt 
de părere că tulburările din 54, adăugate celor din 53, au 
constituit un preludiu al exploziei din 52. Alţii consideră că 
realitatea se prezenta oarecum diferit: în 57, Caesar îi zdro- 
bise pe belgi, acţiune continuată în 54; în 56, a supus 
popoarele din vest, ceea ce arată că avem de-a face cu o 
metodă şi o continuitate de idei. Bineînţeles, încă mai exis- 
tau câteva revolte în nord şi vest. Dar pericolul potenţial se 
afla în centrul Galliei, la naţiunile care, rămânând nemişcate 
sau aproape nemişcate, îşi păstrau forţele intacte. Totuşi, le 
vor lipsi mereu braţele curajoşilor războinici căzuţi între 58 şi 
54: gallii, profund împărţiţi, se arătau incapabili să elaboreze 
o strategie coerentă, cu puncte de vedere largi şi ample. 


III. A doua cucerire a Galliei (52-51 a.Chr.) 


Războiul s-a desfăşurat în continuare în trei timpi: 
înainte, în timpul şi după asediul Alesiei. Trebuie înlăturată 
aici o altă legendă: nu este corect să se vorbească de o 
revoltă generală în legătură cu aceşti doi ani de război. 
Numeroase popoare nu s-au alăturat insurecției, pur şi 
simplu fiindcă fuseseră distruse militar în anii precedenţi 
sau fiindcă nu se simțeau solidare cu insurgenții. O 

concepţie romantică despre istorie, încă vie la începutul 
secolului XX, a imaginat o ridicare în masă. 


1. Declanşarea insurecției — Insurecția a izbucnit la 
carnuţi, pe teritoriul cărora se afla pădurea sacră de la 
Orleans, ceea ce i-a incitat pe numeroşi cercetători să pre- 
supună că a intervenit un element religios. Insurgenţii au 
procedat la masacrarea tuturor romanilor care se găseau în 
Cenabum sau Genabum, reşedinţa lor (Orleans). Mişcarea 
s-a întins, i-a cuprins pe senoni, parisii, picţi, cadurci, turioni, 
aulerci şi pe lemovici, înainte de a se răspândi la biturigi şi 
arverni, care, conform lui Cassius Dio, „s-au revoltat sub 
conducerea lui Vercingetorix şi i-au masacrat pe toţi romanii 
care se găseau în oraşe şi sate“ (XL, 33). Să remarcăm că 
răsculații trăiau în special în centrul Galliei, în „Celtica“, în 
vest şi sud-vest: în acel moment, Belgia nu fusese atinsă de 
revoltă şi, dintre popoarele de pe ţărmul Oceanului Atlantic, 
nu s-au mişcat decât acelea care au fost cruţate de războiul 
din 56. lremediabilul fiind săvârşit, notabilii trebuiau să orga- 
nizeze acţiunea pe plan politic şi militar. Un arvern, 
Vercingetorix, şi-a asumat puterea supremă în aceste două 
domenii; a devenit rege şi general-şef al răsculaților, cu spri- 
jinul cadurcului Lucterius şi al eburonului Ambiorix (îi vedem 
intervenind, în sfârşit, pe belgi, e adevărat într-o măsură 
modestă). În acest moment, doar heduii şi-au declarat non- 
beligeranţa. Răsculaţii au trecut fără să şovăie la ofensivă 
şi Vercingetorix a ocupat foarte repede centrul Galliei. 
Cadurcul Lucterius a devenit, fără îndoială, şi mai periculos, 
deoarece, după ce a antrenat în revoltă pe ruteni, nitiobrogi 
şi gabali, a ameninţat Provincia. 


2. Vercingetorix, omul — Noul conducător merită să fie 
cunoscut: el ilustrează un tip social important în Gallia şi a 

ştiut să adune numeroşi insurgenți împotriva Romei. Totuşi, 
rămâne greu de prezentat: puţine izvoare îi sunt consacrate, 
iar informaţiile provin în special de la Caesar, care avea 
interes să-l pună în valoare pe adversarul său. Totodată, 
autorii care au scris cărţi despre acest personaj merită o 
admiraţie deosebită. Se pare că această nouă căpetenie a 
insurgenților poate fi definită prin patru trăsături: în principal, 
a acţionat ca un patriot, dar în primul rând ca un patriot 
arvem şi abia apoi ca un gal, şi aceasta în conformitate cu 
tradiţiile poporului său. Fără nici o îndoială, privea cu interes 
reconstituirea unui imperiu arvern; desigur, nu uitase că ai 
săi au luptat împotriva Romei. Se comporta, de asemenea, 
ca un aristocrat, bazându-se pe nobili şi pe elita druizilor; ştia 
că avea strămoşi iluştri şi putea să se mândrească că era fiul 
lui Celtillus. Pe deasupra, aparţinea partidei monarhiste şi a 
restabilit regalitatea în folosul său. În sfârşit, s-au pus între- 
bări asupra talentului său de general: urmărirea opţiunilor 
sale strategice şi tactice va permite cititorului să-şi facă o 
idee în acest sens. 


3. Reacţia lui Caesar — În ceea ce îl priveşte, Caesar 
nu a ezitat când a aflat turnura pe care o luau eveni- 
mentele şi a decis să atace pe flanc. În ciuda zăpezii, a 
străbătut Cevenii, urmând valea Ardèche, trecătoarea Pal, 
pentru a ieşi în bazinul Puy. El şi locotenenţii săi s-au 
despărţit. Romanii au pustiit ţinutul arvernilor, au asediat 
Vellaunodunum, oppidum al senonilor, iar jefuirea oraşului 
Cenabum a fost răsplata acordată carnuţilor pentru masa- 
crul pe care îl comiseseră. Caesar i-a atacat apoi pe bitu- 
rigi, care ocupau o poziţie centrală şi reprezentau un peri- 
col mai mic decât arvernii; a asediat oraşul Noviodunum, 
apoi Avaricum, actualul Bourges. Un solid murus gallicus 
îl apăra. Legionarii au construit două turnuri şi o terasă de 

asalt care a atins înălţimea întăriturii şi au trecut, contrar 
obiceiului, la atac, în ciuda ploii care cădea. Au distrus 
oraşul şi ar fi omorât, se pare, 40 000 de locuitori. Pentru 
Caesar, capturarea Avaricumului reprezenta prima veste 
bună după mai multe săptămâni. 


Acest succes era cu adevărat bine venit: mulţi galli începeau să se 
întrebe dacă romanii se puteau menţine pentru mult timp la ei. Heduii 
înşişi îşi puneau această întrebare. Dintotdeauna, ca şi vecinii lor, erau 
împărţiţi între un partid majoritar, în cazul lor pro-roman, şi un partid 
minoritar, naţionalist. Între acestea a izbucnit un conflict, pentru a se 
decide cine trebuia să exercite puterea, iar Caesar s-a simţit obligat să 
intervină: a ales să-l sprijine pe un anume Convictolitavis împotriva 
concurentului său Cotus. Dar, unul după altul, principalii nobili hedui au 
trecut de partea lui Vercingetorix, urmându-l pe Litaviccus. Savanţii 
morvanzi“8 au crezut că era obligaţia lor să apere memoria străbunilor 
lor şi să arate că „heduii n-au trădat“, aşa cum proclamă titlul unei cărţi 
a lui E. Thevenot, apărută în 1960. Alţi învăţaţi s-au arătat, în general, 
mai severi în ceea ce îi priveşte pe aceşti nestatornici, socotiți „greu de 
apărat“ (J.-J. Hatt). În fapt, sarcina istoricului nu este să blameze sau 
să absolve, ci să explice: el constată că un partid minoritar (naţionalist) 
a devenit majoritar; că acest popor, cu un aliat atât de puternic (Roma) 
şi cu duşmani atât de numeroşi (în Gallia), nu avea cu adevărat posi- 
bilitatea de a-şi alege prietenii. 


Acţiunea de la Avaricum a refăcut atât moralul legiona- 
rilor, cât şi pe cel al generalului lor, care a decis atunci să 
taie răul de la rădăcină, de la arverni, asediind principalul 
lor oppidum, Gergovia. Caesar dispunea atunci de zece 
legiuni. l-a încredinţat patru lui Labienus, pe care l-a trimis 
împotriva senonilor şi a parisiilor. El însuşi, cu restul arma- 
tei, s-a îndreptat spre Gergovia. Amplasarea acestei aşe- 
zări a fost mult discutată în ultimul timp. Se ştie că era 
constituită dintr-un mare oppidum, în faţa căruia Caesar a 
construit două tabere, numite de către cercetătorii moderni 


48 Morvan — regiune din extremitatea nord-estică a Masivului Central (Franţa). (n.tr.) 


84 


Tabăra Mare şi Tabăra Mică, legate între ele printr-un zid 
dublu cu şanţ. Descrierea locurilor, confruntată cu rezultatul 
săpăturilor arheologice, l-a făcut pe Napoleon al III-lea şi pe 
consilierii săi să propună o localizare la sud de Clermont- 
Ferrand: oppidum-ul de la Gergovia s-ar fi aflat pe un pla- 
tou situat la nord de satul actual cu acest nume, Tabăra 
Mare la Serre d'Orcet, iar Tabăra Mică la Roche Blanche. 
De curând, pe baza unor săpături care nu ni se par 
convingătoare, s-a propus mutarea Gergoviei la nord de 
Clermont-Ferrand, la Côtes de Clermont. Şi Tabăra Mare 
şi Tabăra Mică au fost de asemenea plimbate (Clermont 
sau Montferrand şi, respectiv, Puy de Chanturgue sau Puy 
d'Ambiere). Pentru a reveni la ce este mai sigur, la 
descrierea operaţiunilor, se ştie că romanii, după câteva 
hărţuieli, au încercat să cucerească oppidum-ul, dar au 
eşuat. Un asalt al gallilor împotriva Taberei Mari a fost cu 
greu respins, iar legionarii n-au putut să se menţină pe un 
deal pe care-l ocupaseră. Caesar a propus apoi lupta în 
câmp deschis; Vercingetorix a refuzat. O a doua tentativă 
de asalt a oraşului a eşuat şi atunci Caesar s-a hotărât să 
plece. Această plecare a avut consecinţe importante: a 
fost resimţită de toată lumea ca o înfrângere (Suetonius 
s-a făcut ecoul acestui sentiment). Caesar, pe care mai 
mulţi autori şi l-au imaginat disperat, i-a acuzat pe soldaţi 
de nesupunere, iar ultimii galli ezitanţi s-au aliat cu Vercin- 
getorix. Acesta, îndeosebi, a tras o învăţătură, eronată de 
altfel: a crezut că gallii asediați puteau fi victorioşi împotri- 
va romanilor. 


Caesar s-a îndreptat către senoni. În acelaşi timp, Labienus câştiga 
bătălia de la Lutetia, înfrângându-l pe Camulogenus, apoi şi-a unit 
forţele cu acelea ale proconsulului, iar armata s-a deplasat spre est, în 
direcţia ținutului lingonilor, urmărită la distanţă de către Vercingetorix, 
care, din acel moment, a adoptat o tactică stranie: şi-a propus să-l fixeze 

pe Caesar. La adunarea de la Bibracte, Vercingetorix a fost confirmat 
în funcţiile sale. Heduii şi-au reafirmat sprijinul pentru cauza sa şi au 
fost imitaţi de majoritatea gallilor reprezentaţi. În entuziazmul general, 
nu au fost remarcate anumite absenţe şi nu au fost auzite cele câteva 
refuzuri categorice. Mai multe popoare din Provincia n-au dorit să con- 
tinuie revolta, îndeosebi allobrogii, helvii şi volcii arecomici. În Gallia 
comata, remii şi lingonii au rămas alături de proconsul, ca şi treverii, 
aceştia din urmă temându-se de vecinii de dincolo de Rin. 


Trădările au avut o importantă consecinţă tactică: Caesar 
nu mai găsea călăreţi galli: mijloacele sale financiare 
dându-i posibilitatea, a recurs atunci la germani, al căror 
număr nu a încetat să crească, ajungând să formeze o 
adevărată armată călare, îndeosebi în 52. Prezenţa aces- 
tor auxiliari este ilustrată prin mormântul nr. 3 de la Trier- 
Olewig, unde s-au descoperit arme romane de la sfârşitul 
epocii republicane: ele aparţineau, fără îndoială, unui 
călăreț trever înrolat de Caesar. O confruntare a avut loc 
în estul ținutului lingonilor şi cavaleria gallilor a fost 
înfrântă. Vercingetorix a făcut atunci o alegere: s-a închis 
în Alesia. 


4. Alesia — Alesia a fost martora desfăşurării a două 
mari bătălii, una în Antichitate, cealaltă în epoca modernă. 


A) Localizarea — Diferite amplasamente au fost pro- 
puse de către învăţaţi. Fără îndoială, oppidum-ul mandu- 
biilor menţionat de Caesar se afla pe muntele Auxois, 
aproape de Alise-Sainte-Reine. 


Un important fascicul de argumente converge în acest sens. Textele 
literare, în primul rând, în special Comentarii de bello Gallico ale lui 
Caesar, nu contrazic câtuşi de puţin alegerea acestui loc, a cărui 
topografie corespunde în multe privinţe cu descrierile disponibile. În al 
doilea rând, săpăturile arheologice demonstrează că un asediu impor- 
tant s-a desfăşurat acolo: un oppidum gallic fusese încercuit de două 

apărări liniare romane, sprijinite de numeroase tabere; tot aici a fost 
descoperită o mare cantitate de arme, îndeosebi 600 de piese autentic 
celtice. Aceste săpături, efectuate mai întâi din ordinul lui Napoleon 
al III-lea, fuseseră bine făcute; o reluare recentă a lucrărilor şi recurge- 
rea la sprijinul fotografiei aeriene (R. Goguey) au confirmat exactitatea 
lor, chiar dacă o foarte normală aducere la zi se impune. Numismatica 
confirmă că acest asediu i-a opus pe adversarii din 52. S-au descope- 
rit 621 de monede, dintre care 134 romane: nici una nu este poste- 
rioară anului 54. În plus, monedele gallice aparţin popoarelor care au 
participat la conflict (monedele sequanilor reprezintă aproape o treime; 
ale arvernilor 21%; ale heduilor 15%; ale biturigilor 10%; ale senonilor 
8,6%). Mai cu seamă că, pe multe dintre ele, au fost gravate numele 
unor conducători şi în particular ale unor căpetenii cunoscute ca 
opunându-se lui Caesar — stateri de aur poartă menţiunea: 
VERCINGETORIXIS; se regăsesc şi arvernii Epasnactus şi 
Vercassivellaunus, sequanul Togirix şi, de asemenea, Commius, 
Dumnorix, Lucterius, Litavicus... În sfârşit, toponimia şi epigrafia con- 
firmă această identificare: numele modern Alise, reluat în Alise-Sainte- 
Reine, corespunde cu ALISIIA dintr-o inscripţie, cuvântului ALISIENS, 
gravat pe o teseră de plumb, sau numelui pagus Alisiensis, atestat mai 
târziu. Se vede că rămâne puţin loc pentru îndoială. Să adăugăm că, în 
celelalte localizări propuse, arheologia n-a revelat nimic asemănător şi 
că un pasaj din Caesar (Bellum Gallicum, VII, 66, 2) lasă să se 
înţeleagă că Alesia se găsea la vest de Saône. 


B) Aşezare şi configuraţie — Alesia se afla deci la 
45-50 de km vest-nord-vest de Dijon, în departamentul 
Côte-d'Or (fig. 4). Oppidum-ul gallic corespundea muntelui 
Auxois, un platou de formă eliptică măsurând 2 000 de m 
pe 900, la o suprafaţă de 90 de ha. Beneficia din abun- 
denţă de apă, graţie unor izvoare şi puțuri. Pe una din 
pante, gallii au instalat o tabără ca avanpost. Vercingetorix 
adunase pe culme 80 000 de pedestraşi uşor înarmaţi, pre- 
cum şi călăreţi, pe care i-a trimis destul de repede să caute 
ajutoare. De curând, s-a subliniat valoarea militară a locu- 
lui. Muntele Auxois este încadrat de două văi adânci prin 
care curg râurile Oze şi Ozerain. Două platouri sunt situate 

ALESIA 


Muntele Bussy 


Muntele 


„ fotografie aeriană 


—— săpături din secolul al XIX-lea 


Flavigny 
Fig. 4 — Alesia (plan adus la zi datorită indicațiilor d-lui Redds) 


Pennevelie 


la nord, munţii Réa şi Bussy, care sunt separați de câmpia 
Grésigny. La sud se află muntele Flavigny. Cele două râuri, 
care sunt separate în amonte de muntele Pennevelle, se 
unesc în aval în câmpia Laumes. 


C) Asediul — Baricadându-se în Alesia, Vercingetorix a 
căzut într-o capcană. Foarte încrezător după evenimen- 
tele de la Gergovia, credea că-i putea descuraja pe 
romani. Dar aceştia din urmă erau de neînfrânt în materie 
de poliorcetică. Caesar avea la dispoziţia sa cel puţin zece 
legiuni şi numeroşi auxiliari, în special călăreţi germani. 
Amintindu-şi de un vechi precept — războaiele se câştigă 
cu târnăcopul şi nu cu spada — a poruncit să se realizeze 
extraordinare lucrări de terasament. Muntele Auxois a fost 
înconjurat în totalitate cu o apărare liniară, numită în se- 
colul al XIX-lea „contravalaţie“, care măsura 15 km lungi- 
me şi era alcătuită din trei şanţuri; ea trebuia să-i oprească 
pe asediați să iasă. O a doua apărare liniară, „circum- 
valaţiunea“, încă şi mai lungă, o îngloba pe prima; nu era 
sprijinită decât pe două şanţuri; ea avea drept scop să 
împiedice o armată de ajutor care ar fi dorit să-i atace pe 
la spate pe asediatori. Fiecare linie de apărare cuprindea 
valuri de pământ supraînălţate cu o palisadă flancată de 
turnuri din lemn. În faţă, fusese dispus un adevărat „câmp 
de mine“, cuprinzând tot felul de capcane. Pari de lemn 
numiţi „cippi“ (un fel de ţăruşi) ieşeau din poalele palisadei 
cu scopul de a împiedica orice tentativă de escaladare. În 
continuare, alţi pari de lemn cu vârful călit în foc erau 
ascunşi sub grămezi de crengi în câte un fund de pâlnie; 
erau „crinii“. Încă şi mai departe, lame din metal sau 
„bolduri“ ieşeau puţin din pământ şi trebuiau să rănească 
picioarele eventualilor atacatori şi copitele cailor. Soldaţii 
romani locuiau în douăzeci şi trei de mici forturi, dintre care 

unele au fost regăsite prin săpături sau cu ajutorul foto- 
grafiei aeriene (dar identificarea unora rămâne să fie con- 
firmată). 

Bine aprovizionaţi cu apă, dar temându-se să nu rămână 
fără hrană, asediaţii i-au expulzat pe necombatanţi; 
romanii au refuzat să-i lase să treacă şi aceştia au murit 
de inaniţie între linii. Vercingetorix se baza mult pe o 
insurecție a Galliei; abia instalat în Alesia, el a trimis 
mesageri care să ceară întăriri. Într-adevăr, s-a constituit 
o armată de ajutor, care a atins un total, extraordinar pen- 
tru acea epocă, de 250 000 de pedestraşi şi 8000 de 
călăreţi. Dintre căpetenii, îi recunoaştem pe atrebatul 
Commius şi pe arvernul Vercassivellaunus. Aceste efec- 
tive puteau îngădui să se spere într-un succes politic, în 
aşteptarea celui militar; heduii înşişi intraseră în coaliţie. 
Totuşi, un important popor lipsea la apel: lingonii. 

Armata de ajutor a ajuns la Alesia; acolo, a suferit un 
prim eşec: a fost respinsă de călăreţii germani ai lui 
Caesar. Vercingetorix a încercat o ieşire în speranţa de a 
face joncţiunea cu ei; a avut parte de un nou eşec. 
Contravalaţiunea s-a dovedit tot atât de netrecut pentru 
unii cum a fost şi circumvalaţiunea pentru ceilalţi. A sosit 
toamna. Armata de ajutor a revenit şi a fost iarăşi înfrântă, 
însă atât de rău, încât combatanții au luat-o la fugă. 
Căpetenia arvernă a înţeles atunci că nu va putea scăpa 
din capcana în care se baricadase. A doua zi după acest 
ultim eşec, a ieşit din fortificaţie şi s-a predat lui Caesar. 
Acesta din urmă nu l-a grațiat: l-a trimis pe Vercingetorix 
la Roma, înlănţuit, şi l-a făcut să aştepte mult timp în 
închisoare triumful său; iar, după această ceremonie, pri- 
zonierul a fost executat. Mai înainte, imediat după căderea 
Alesiei, heduii şi arvernii s-au supus. De această dată, 
Caesar şi-a arătat clemenţa: acest joc de alternaţă între 

asprime şi generozitate, permanent în timpul războiului din 
Gallia, viza un scop psihologic: pe de o parte, deschizând 
ostilitățile, ei se puteau aştepta la ce e mai rău şi trebuiau 
să ştie aceasta; cei care obţinuseră iertarea, pe de altă 
parte, nu puteau decât să se arate recunoscători învingă- 
torului pentru generozitate. La Roma, plin de entuziasm, 
Senatul a votat douăzeci de zile de rugăciuni. 


5. Gallia în 51 — În anul 51, viaţa politică de la Roma 
s-a calmat într-o oarecare măsură. Situaţia militară în 
Gallia prezenta o nouă înfăţişare: după Alesia, capacitatea 
de reacţie a celților fiind zdrobită, legionarii n-au mai pro- 
cedat decât la operaţiuni de poliţie, la lupte sau asedii fără 
speranţă pentru duşmanii lor. Asupra faptului că aceste 
operaţiuni au prezentat mai puţin interes deţinem o probă: 
Caesar a încetat să-şi mai scrie Comentariile, iar unul din- 
tre ofiţerii săi, Hirtius, a redactat cartea a VIII-a, consa- 
crată tocmai acestui an 51. Operațiunile au vizat cinci 
regiuni distincte. 


Popoarele din centrul Galliei au constituit obiectul intervențiilor lui 
Caesar, care iemase în Bibracte. Când a revenit vremea favorabilă răz- 
boiului, a străbătut ţinutul biturigilor, a mai făcut câţiva prizonieri şi, mai 
cu seamă, s-a înfăţişat personal pentru a-i speria pe cei ce ar mai fi avut 
încă veleităţi războinice. A trebuit atunci să-i pedepsească pe camuţi: 
aceştia declaraseră război biturigilor, care n-au găsitaltă soluţie decât pe 
aceea de a cere protecţie Romei. Caesar a intervenit în forţă, iar soldaţii 
săi şi-au aşezat tabăra în ceea ce rămăsese din Cenabum (Orleans). 

Conflictul a fost mai dur cu popoarelor din nord-vest. Regele bellova- 
cilor, Correus, s-a aliat cu atrebatul Commius. Lipsiţi de orice patriotism 
de data aceasta, ei îşi propuneau, pur şi simplu, să jefuiască teritoriul 
suessionilor, pe care Caesar îi pusese sub autoritatea remilor pentru a-i 
recompensa pe aceştia pentru fidelitatea lor. O ambuscadă îndreptată 
împotriva remilor a provocat moartea uneia dintre căpetenii, Vertiscus. 
Romanul, care nu putea suporta ca alţii în afara lui să jefuiască în Gallia, 
a intervenit cu concursul lui Trebonius şi al călăreţilor săi germani. În 

cursul unei lupte care a avut loc între cursul Aisnei şi pădurea de la 
Compiègne, bellovacii au fost înfrânți, iar Correus şi-a găsit moartea. 
Supraviețuitorii au cerut pace. Atrebatul Commius a preferat să fugă; dar, 
la puţin timp după aceea, s-a predat; mai târziu, a reuşit să scape şi s-a 
exilat în Insula Britaniei. După acest succes, armatele romane şi-au făcut 
apariţia pe teritoriul eburonilor, care a fost devastat. Ambiorix, neputin- 
cios, a preferat şi el exilul, decât să se supună. 


În sud-vestul Galliei s-au derulat însă episoadele cele 
mai dramatice ale conflictului, mai întâi în ţinutul picţilor. 
Căpetenia andilor, Dumnacus, a asediat Poitiers, unde se 
afla un notabil pro-roman, Duratius. O armată condusă de 
Caninius şi Fabius l-a constrâns să se retragă şi i-a zdro- 
bit pe oamenii acestuia într-o luptă de cavalerie: peste 
12 000 de soldaţi au rămas pe câmpul de luptă. Dumnacus, 
la rândul său, a luat calea exilului. Caninius s-a îndreptat 
apoi spre ţinuturile cadurcilor. Lucterius şi Drappes au 
refuzat să capituleze după căderea Alesiei şi s-au refugiat 
cu oamenii lor în cetatea Uxelllodunum. Odinioară, acest 
toponim a fost identificat cu Puy d'Issolu; s-au mai propus 
Canteyrac, iar mai recent Capdenac: săpăturile au scos la 
lumină ghiulele şi bile din piatră pentru praştie, precum şi 
linii de apărare discontinui, romane şi gallice. Se ştie că 
Caninius înconjurase oraşul cu un şanţ şi o întăritură şi că 
a construit trei tabere. Asediul a durat; cadurcii au încercat 
o ieşire, care a eşuat; atunci, au decis să se predea. 
Învinşii au suferit din ordinul lui Caesar, care, de această 
dată, nu a dorit să se arate iertător, o pedeapsă groaznică: 
proconsulul „a poruncit să li se taie mâinile tuturor acelora 
care au mânuit arme şi le-a lăsat viaţa doar pentru a se şti 
mai bine cum îi pedepseşte pe rebeli“ (Bellum Gallicum, 
VIII, 44, 1). Destinul a două căpetenii a diferit atunci: 
Lucterius a încercat să fugă, dar a fost trădat de un arvern. 
Drappes, de asemenea, a încercat să scape: capturat, a 
găsit un ultim mijloc de evadare în sinucidere. 

Au rămas două zone unde operaţiunile au fost de scurtă 
durată. În vestul Galliei, Fabius a străbătut regiunea ocupată 
de ce mai rămăsese din camuţi şi teritoriul armoricanilor: toţi 
s-au supus fără a provoca dificultăţi. Labienus a avut ceva 
mai mult de furcă cu treverii, dar a avut şi el parte de succes. 


6. Gallia la sfârşitul anului 51 — La sfârşitul anului 51, 
pacea romană domneşte asupra Galliei. Dar preţul plătit a 
fost scump. Lăsând la o parte pierderea libertăţii şi inde- 
pendenţei, trebuie să constatăm că Gallia comata a sufe- 
rit mult. Doar câteva căpetenii au putut ajunge în exil, cel 
mai adesea în Insula Britaniei, şi rareori cu o parte a 
poporului lor, cum a fost atrebatul Commius. Nu pot fi date 
cifre precise şi sigure şi trebuie să ne îndoim de Velleius 
Paterculus atunci când spune că „peste 400000 de 
oameni au fost masacrați de Gaius Caesar şi un număr şi 
mai mare au fost luaţi prizonieri“ (II, 47). Desigur, pierde- 
rile omeneşti au fost foarte mari şi s-au ridicat la sute de 
mii de morţi, în special în rândul tinerilor adulţi, şi cel puţin 
tot atâţia prizonieri au fost reduşi la sclavie, aceştia din 
urmă aparţinând tuturor mediilor sociale. Din punct de 
vedere economic, distrugerile au fost considerabile: legiu- 
nile distrugeau sistematic teritoriile inamice, iar gallii au 
trebuit să achite un uriaş tribut la sfârşitul conflictului. Pe 
scurt, Gallia a ieşit din această aventură „fără vlagă şi dis- 
trusă“ (Orosius, VI, 12, 2). 

Totuşi, o dată războiul încheiat, proconsulul a început, 
în conformitate cu tradiţiile Romei, organizarea noii provin- 
cii. Scrierea, pe care, desigur, nu o ignorau, s-a răspândit 
în rândul gallilor, care au trebuit, printre altele, să renunţe 
la cele mai crude dintre riturile lor. Dar s-au întâmplat şi 
alte lucruri. Aceşti opt ani au avut un rol foarte important 
pentru Franţa, iar consecinţele sunt încă perceptibile: 

vorbim o limbă latină, justiţia noastră este marcată de 
dreptul roman, creştinismul, care impregnează viaţa noas- 
tră zilnică, a putut să se răspândească mai lesne, prive- 
liştea localităţilor noastre, urbane şi rurale, a fost schiţată 
în această epocă, artele noastre, literatura noastră, filo- 
sofia noastră, în special de la Renaştere, Renaşterea 
Romei, au fost impregnate de civilizaţia greco-romană. 
Multe dintre valorile noastre, Onoarea, Curajul, ..., au şi 
ele douăzeci de secole, ca şi această Libertate, pe care 
Caesar a răpit-o Galliei4?. 


7. Caesar la sfârşitul anului 51 — Dacă bilanţul se 
prezintă foarte contradictoriu pentru galli, în schimb el se 
înfăţişează cu adevărat pozitiv pentru învingători. Să nu 
insistăm asupra faptului că s-a îmbogăţit considerabil 
datorită prăzii pe care a adunat-o, dar să observăm care 
au fost consecinţele în domeniul politic: devenit imperator 
după un război pe care a ştiut să-l prezinte ca fiind lung şi 
dur, Caesar este acum aureolat de o glorie care-i va per- 
mite să-şi continuie cariera. Zeii i-au dăruit această glorie: 
succesul îl are de la Venus (Genitrix) şi de la lupiter. Ştie, 
de asemenea, că a obţinut sprijinul al cel puţin unei părţi 
dintre soldaţii săi, care i-au devenit clienţi pentru că le-a 
dat victorie şi bani. Ce îşi poate dori mai mult în domeniul 
politic? Dar, dincolo de toate acestea, viitorul său apropiat 
este promiţător? Căci, într-adevăr, Caesar are mereu 
duşmani. 


49 Frazele de mai sus sunt scrise, evident, din punctul de vedere şi cu trimitere 
la publicul francez. (n.tr.) 


Capitolul IN 


A TREIA AMBIȚIE: MONARHIA 
(49-44 a.Chr.) 


I. Originile războiului civil 


1. Problemele — Perioada care începea a doua zi după 
războiul din Gallia l-a găsit pe Caesar indecis: ce trebuia 
să facă? Desigur, tradiţia îi recomanda să se întoarcă la 
Roma şi să căute să reobţină consulatul. Dar ştia că 
duşmanii săi nu vor dezarma. Şi — nu ignora acest aspect 
— nu putea spera nimic mai mult decât gloria alăturată 
titlului de imperator, cel puţin dacă dorea să respecte 
tradiţia aristocratică. Or, cu siguranţă, el dispreţuia acest 
regim şi îi combătuse pe optimates în Senat. Dar dacă 
mergea mai departe de ceea ce se făcuse până atunci, 
nu-i mai rămânea decât să propună o formă oarecare de 
monarhie, să confişte puterea, ceea ce era ilegal şi revo- 
luţionar. Risca, în aceste condiţii, să provoace un război 
civil, foarte periculos pentru el: de data aceasta, nu mai 
găsea, în faţă, o armată barbară şi popoare divizate, ci un 
strateg renumit şi soldaţi romani. Din punct de vedere mi- 
litar, riscul era considerabil mai mare. Cu toată lipsa de 
consideraţie acordată înseşi noţiunii de război civil, în 
ciuda acestor condiţii dificile, Caesar a început ostilitățile. 


Într-o primă fază, şi-a consacrat eforturile conducerii operaţiunilor; 
într-o a doua fază, când succesul a părut asigurat, a întreprins în para- 
lel un program de reforme; într-o a treia perioadă, o dată pacea 
recâştigată, a avut loc desăvârşirea acestei politici. Din punctul de 
vedere al instituţiilor, a acţionat atât în calitate de consul, cât şi în aceea 
de dictator; a folosit magistraturi normale şi onorifice, dar viciindu-le 
folosirea prin cumul şi reînnoire neîntreruptă. A dorit poate, în continuare, 

să organizeze o monarhie; istoricii, care nu se îndoiesc de aceasta, 
sunt totuşi împărţiţi în ceea ce priveşte forma avută în vedere. 


2. Cauzele războiului civil — Nu vom reveni aici la pro- 
blema „crizei republicii“, criză care a izbucnit în anul 133 şi 
pentru care războiul civil din anii 49-45 nu este decât 
ultimul avatar. Anul 53 a marcat, pentru expunerea noas- 
tră, o etapă importantă. Într-adevăr, dezastrul de la 
Carrhae încheie procesul de destrămare a „triumviratului“: 
moartea lui Crassus a pus capăt acestei înţelegeri, care a 
avut totuşi avantajul de a îngheţa situaţia, pentru că 
apărătorul optimaţilor se aliase cu conducătorul populari- 
lor; aşadar, din acest an 53, Pompeius a început să se 
despartă treptat de Caesar, fără însă a se decide pentru o 
ruptură deschisă. 

Atât una, cât şi cealaltă din cele două tabere în cauză 
au explicat pe larg motivele pentru care au intrat în con- 
flict, tinzând, bineînţeles, să se justifice. Pompeius şi Cato 
în 49, Brutus şi Cassius mai târziu apărau Libertas 
(Lucanus, II, 279—281; monede bătute în 44 de către şefii 
republicani). Acest cuvânt nu corespunde celui de 
„Libertate“ în sensul în care îl utilizează democraţiile din 
secolul XX. El desemna o stare în care instituţiile (Senat, 
comiţii, magistrați) puteau funcţiona normal; bineînţeles, 
fiecare era mai atent la ceea ce îl interesa în mod direct, 
popularii în special la libertatea tribunilor plebei, optimații 
la aceea a Senatului. Cicero îmbogăţise programul aristo- 
cratic propunând instaurarea unui princeps, persoană cu 
autoritate care ar veghea la păstrarea ordinii, deci a 
Libertăţii (Libertas), în concepţia sa, acest înalt demnitar 
ar putea fi Pompeius sau... Cicero însuşi. Caesar, dim- 
potrivă, propunea un program mai complex, bazându-se 
în aparenţă pe valorile tradiţionale. În primul rând, el lupta 
pentru poporul roman şi afirma cu sânge rece că apăra 

democraţia, străduindu-se să ocrotească drepturile tri- 
bunilor plebei. Apoi, el lupta pentru sine însuşi şi mulţi, 
chiar şi Lucanus, au recunoscut că avea dreptate în 
această privinţă. Fiecare om poate şi trebuie să ocupe în 
stat un loc conform cu obârşia şi talentele lui, ceea ce se 
numea o dignitas; or, duşmanii lui Caesar atentau la 
această dignitas a sa. Atât într-unul, cât şi în celălat caz, 
el declara că acţiona în conformitate cu legile, cu ius, o 
valoare fundamentală pentru romani. În plus, el dădea 
asigurări că, chiar angajat într-un conflict nemilos, va da 
dovadă de două virtuţi: humanitas şi clementia (chiar dacă 
nu a întrebuințat des aceste cuvinte), respectiv respectul 
condiţiei umane şi clemenţă în ceea ce îi priveşte pe 
cetăţenii romani. Desigur, această clementia nu era decât 
aceea a unei persoane private şi nu aceea a statului: ea 
avea, aşadar, un net aspect antirepublican. Însă, în prac- 
tică, ea s-a bucurat de succes. Caesar a căutat întot- 
deauna să se împace cu Pompeius şi cu partizanii aces- 
tuia; a acordat adesea iertarea sa celor care o cereau. 
Chiar dacă decidea să o acorde de la caz la caz, această 
generozitate a cucerit poporul roman. 


3. Izbucnirea războiului civil — Principala problemă, 
evocată în capitolul precedent, era aceea a datei la care 
se sfârşea proconsulatul Galliilor. 


Caesar considera, prin urmare, că îi fusese încredinţat un imperium 
de zece ani, adunând cei cinci ani din lex Vatinia (mai sau iunie 59) cu 
cei cinci din lex Licinia Pompeia (martie 55), şi că, aşadar, îl putea 
păstra până la 1 ianuarie 48. Adversarii săi erau împărţiţi, cu excepţia 
unui punct: toţi îi micşorau durata. Unii începeau deceniul în 59, limi- 
tându-l la 1 ianuarie 49; alţii luau ca început al unui interval de cinci ani 
legea din 55 şi fixau termenul limită la 1 martie 50. Cercetătorii moderni 
au reluat dosarul şi nu l-au simplificat; iată ce se poate spune pe scurt: 
Caesar ar fi trebuit să renunţe la comandament, conform diferitelor 

şcoli, la sfârşitul lui februarie 50, în noiembrie 50, la sfârşitul lui decem- 
brie 50 sau la sfârşitul lui februarie 49. Această problemă de cronologie 
nu era indiferentă principalului interesat, care, după cum am spus, se 
temea să nu fie atacat în justiţie atunci când s-ar fi găsit lipsit de imperi- 
um. Temerile sale au fost confirmate de două măsuri: în anul 52, pe de 
o parte, puterile lui Pompeius au fost reînnoite pentru cinci ani, iar ale 
sale nu, ceea ce a resimţit-o ca o pe nedreptate; pe de altă parte, în 
acelaşi an, o lex Pompeia, care i se părea îndreptată direct împotriva 
lui, preciza că un proconsul putea să-şi intre în atribuţiuni din momen- 
tul desemnării, riscând astfel să trebuiască să-şi părăsească postul mai 
devreme decât era prevăzut. Astfel, era reconfirmat argumentul sena- 
torilor care doreau să-l deposedeze de autoritatea sa la începutul anu- 
lui 50. În schimb, îşi lega speranţele de o altă lege din acelaşi an 52, 
propusă de cei zece tribuni, lege care confirma permisiunea de a can- 
dida la consulat in absentia. 


În domeniul politic, nu s-a petrecut mare lucru în anul 
51. În schimb, în anul 50 asistăm la un inexorabil marş 
spre război. Încă din primele săptămâni, Caesar şi-a întărit 
partidul. Mai întâi, l-a cumpărat, poate cu preţul a zece 
milioane de sesterţi, pe tribunul plebei Gaius Scribonius 
Curio, „neruşinatul Curio cu limba de vânzare“ (Lucanus, 
|, 269), care, până atunci, apărase aristocrația. Şi l-a ofe- 
rit apoi pe consulul Lucius Aemilius Paulus, de data 
aceasta pentru 1500 de talanţi, ceea ce a permis ter- 
minarea basilicii Aemilia de lângă Forum. Această gene- 
rozitate devenise posibilă graţie prăzii adunate în ultimul 
război. Şi, în acest fel, basilica Aemilia a fost construită 
graţie aurului strămoşilor noştri, gallii. 

Atacurile împotriva lui Caesar au continuat. În martie, 
consulul Claudius Marcellus, unul dintre cei mai înver- 
şunaţi optimates, a cerut rechemarea lui Caesar, la care 
s-a opus celălalt consul, Aemilius Paulus; a cerut apoi 
înlocuirea lui Caesar, însă de această tribunul plebei, 
Curio, şi-a manifestat veto-ul. Atunci, Pompeius a propus 
să se fixeze o limită imperium-ului proconsulului şi a 

avansat o dată precisă, 13 noiembrie 50. De data aceas- 
ta a fost rândul lui Caesar să refuze, căci se temea de un 
succes al aristocraților la alegeri; el a replicat că la acea 
dată nu ar fi ajuns la capătul celor zece ani. Dar Senatul 
nu dezarma şi căuta să-l slăbească: i-a cerut, ca şi lui 
Pompeius, o legiune pentru a face faţă parţilor; procon- 
sulul, care nu putea refuza, a trebuit să-i trimită o altă 
legiune lui Pompeius, care a cerut să i se înapoieze ceea 
ce împrumutase. Caesar a pierdut astfel două unităţi de 
acest tip, ceea ce i s-a părut grav. În aceste condiţii, sim- 
țindu-se într-o poziţie defavorabilă şi din motive propa- 
gandistice, a propus Senatului un aranjament: va aştepta 
în Gallia Cisalpină cu doar două legiuni; la 26 noiembrie 
5050 a ajuns în această provincie şi s-a instalat la Ravenna. 

Începând cu acest moment — şi în măsura în care dis- 
tanţa o îngăduie — se accelerează schimburile de mesaje 
între proconsulul care propune o înţelegere şi Senatul 
care încearcă să-l readucă la rangul de simplu cetăţean 
particular. La 1 decembrie, consulul Claudius Marcellus 
revine la putere: el vrea să-i retragă lui Caesar comanda- 
mentul şi să i-l lase lui Pompeius pe al lui; se loveşte de 
împotrivirea tribunului Curio, cu siguranţă o investiţie 
bună, care propune ca ambii imperatores să-şi depună în 
acelaşi timp împuternicirile şi care câştigă cu 370 voturi 
contra 22. A doua zi, Marcellus mai atacă încă o dată: îi 
ordonă lui Pompeius să-l atace pe Caesar; ceea ce 
înseamnă a-i cere să abandoneze orice încercare de a 
rămâne neutru. Hirtius, care venise la Roma într-o misiune 
de conciliere sau de informare, înţelege că nu se mai 


50 Anumiți istorici propun, pentru perioada care urmează, o dublă datare, 
datarea oficială, în întârziere faţă de evoluţia astrelor, şi datarea după calendarul 
iulian, care nu exista încă şi care a fost stabilită de către Stoffel şi Le Verrier 
(11 ianuarie 49 pentru prima corespunde cu 16 decembrie 50 pentru a doua). În 
paginile următoare ne vom mărgini la prima datare. (n.a.) 

poate face nimic. Totuşi, la 10 decembrie, tribunii care îşi 
încep mandatul, în special Marcus Antonius, pledează din 
nou cauza neutralizării. Fără îndoială, este, însă, prea 
târziu. Curio şi Hirtius sunt la Ravenna. Caesar în per- 
soană apără încă o dată neutralizarea: la 26 decembrie, 
într-o scrisoare către Senat, se arată gata să depună 
armele, dacă Pompeius face la fel; el cere să petreacă 
anul 49 în Illyricum cu o singură legiune, care să-i asigure 
securitatea. Scrisoarea este citită pe 1 ianuarie 49; Scipio 
convinge Senatul să respingă această cerere şi să-l desti- 
tuie pe Caesar, ceea ce se aprobă la 7 ianuarie. Este ales, 
pentru a-l înlocui, unul dintre duşmanii săi personali, 
Lucius Domitius Ahenobarbus. Tribunii îşi folosesc dreptul 
de veto, care este declarat nul de către Senat; acesta din 
urmă, la instigarea lui Pompeius, votează un senatus-con- 
sultum cu putere de decret; Caesar este declarat inamic 
public. Unii tribuni, printre care şi Marcus Antonius, se 
refugiază la Ravenna. 

Din punct de vedere juridic, proconsulul şi adversarii 
săi nu erau lipsiţi de argumente. Primul avea de partea sa 
veto-ul tribunilor; ceilalţi se bazau pe acel senatus-consul- 
tum cu putere de decret. Din punct de vedere politic, 
Caesar putea pretexta că făcuse totul pentru a evita con- 
flictul: „nimic din ceea ce trebuia încercat pentru a salva 
pacea nu a fost neglijat de către Caesar, dar nimic nu a 
fost acceptat de către partizanii lui Pompei“, spune 
Velleius Paterculus (II, 49). El avea, pe desupra, posibili- 
tatea de a spune că Pompeius era acela care încălcase 
acordurile de la Lucca, că, în plus, îi avea de partea sa pe 
cetăţenii romani, deoarece legionarii erau poporul sub 
arme, şi că, în sfârşit, se încerca să i se impună o nedrep- 
tate: „El (Caesar) nu şi-a părăsit însărcinarea pentru a 
face rău, ci pentru a se apăra de nedreptăţile duşmanilor 

săi“ (Bellum civile, 1, 22; a se vedea, de asemenea, 9 şi 
32). Optimates, în ale căror prime rânduri apăreau Cato, 
Scipio şi cei doi Marcellus, vedeau în acţiunea sa o 
ameninţare pentru ordinea aristocratică, pe care o 
numeau Libertas sau Respublica (şi, din acest punct de 
vedere, aveau dreptate). Ei fluturau ameninţarea unui 
război civil dorit de către Caesar. 

În noaptea de 11 spre 12 ianuarie 49, Caesar a luat 
decizia de a provoca conflictul. Granița Galliei Cisalpine 
era marcată de un mic curs de apă, fără îndoială 
Pisciatello-Rubicone Cesenate, care se varsă în Adriatica 
în apropiere de Villamarina, la 20 de km nord de Rimini; 
numele lui era în acea vreme Rubicon. La 12 ianuarie 49, 
Caesar a trecut Rubiconul. Inspirându-se dintr-un vers al 
comediografului grec Menandru („zarul trebuie aruncat“), 
el a rostit cuvintele istorice bine cunoscute: „sorții au fost 
traşi“51. 


4. Forţele faţă în faţă — Caesar pleca dintr-o poziţie 
dificilă, dar nu dintr-o netă situaţie de inferioritate. 
Dispunea de nouă legiuni: una singură se găsea în Italia 
(a XIII-a), altele două fuseseră chemate, trei se aflau sub 
comanda lui Fabius în marş spre Peninsula Iberică (a VII-a, 
a IX-a şi a XI-a), iar ultimele trei aşteptau împreună cu 
generalul lor, Trebonius, în valea Saônei (a VI-a, a X-a şi 
a XIV-a), gata să întărească forţele lui Fabius sau pe cele 
ale lui Caesar după cum era nevoie. Peste tot se făceau 
în grabă mobilizări: o inscripţie ne îngăduie să cunoaştem 
un „detaşament de soldaţi din Glanum“, recrutaţi din acest 
oraş din sudul Galliei, din apropiere de Marsilia. Caesar 
avea o superioritate strivitoare în cavalerie. Dar, mai ales, 


51 lacta alea est („Zarurile au fost aruncate"). (n.a.) 

el comanda o armată foarte bine antrenată în războiul din 
Gallia, iar logistica sa era perfect organizată. El putea 
spera în ajutorul regiunilor din Italia (Etruria, Samnium şi 
Campania) care îl sprijiniseră odinioară pe Marius. În 
schimb, nu se putea baza deloc pe provincii. Îndeplinise 
multe însărcinări în Peninsula Iberică, dar şi Pompeius 
făcuse acest lucru, iar Gallia nu era sigură. Singurii care 
n-au ezitat au fost evreii, care au trecut imediat de partea 
lui Caesar. Ei nu-i puteau ierta lui Pompeius faptul de a le 
fi cucerit ţara şi de fi comis un sacrilegiu intrând în Templul 
din lerusalim. Pe plan politic, Caesar era susţinut de către 
populus romanus, de către o parte din cavaleri şi, de 
asemenea, în contradicţie cu ceea ce s-a scris, de sena- 
tori, de patricieni (Aemilii, Seruilii) şi de noii aristocrați. 
Dar, din nefericire pentru el, Labienus l-a părăsit pentru 
rivalul său. Acest personaj foarte competent, dar cu un 
caracter dificil, se plângea că Caesar nu îi acordase re- 
compensele la care el credea că avea dreptul pentru ser- 
viciile pe care i le făcuse. 

Caesar dispunea şi de o altă armă şi era singurul care 
o putea utiliza: a alcătuit o continuare la Comentariile sale, 
de această dată consacrate Războiului civil şi adunate în 
trei cărţi. Se găsesc aici teme politice destinate să emoţio- 
neze. Pompeius este acuzat de partizanat în favoarea 
optimaţilor şi de ambiţii personale. Scriitorul reia, dar cu 
mult mai multă claritate, teme doar subînţelese în 
Războiul gallic: este superior adversarului său prin talente 
literare, militare şi politice. Partizanii lui Pompei se carac- 
terizează prin laşitate, prostie, rapacitate şi comit atrocități 
după atrocități. Conflictul este astfel însoţit de o intensă 
campanie propagandistică: literatura, de această dată, era 
pusă mult mai limpede în slujba politicii. 


102 


De cealaltă parte, Pompeius putea alinia forţe similare, 
majoritatea aristocraților însoţindu-l, ca de altfel şi ceilalţi 
membrii ai ordinului ecvestru. Va fi bine primit în regiunile 
din Italia altădată fidele lui Sulla, dar şi în Picenum, de 
unde era originar şi unde stăpânea mari moşii; la această 
putere făcea el aluzie spunând că nu avea decât „să bată 
cu piciorul în pământul Italiei pentru a face să răsară 
legiuni“. Pretutindeni, era cu mult superior, în special în 
Orient: în lupta de la Pharsalos, Siria, Grecia, Anatolia şi 
toţi regii vecini erau prezenţi pentru a-l susţine (Lucanus, 
III, 169sq.). Din punct de vedere militar, în schimb, 
situaţia nu era strălucită decât în aparenţă: dispunea de 
şapte legiuni, care se găseau în Peninsula Iberică, dar 
le-ar fi trebuit patruzeci de zile pentru a ajunge în Italia, 
unde avea numeroşi clienţi, în special veterani, dar puţini 
soldaţi disponibili imediat. Trebuia să se îndoiască de 
cele două legiuni preluate de la Caesar, a căror fidelitate 
rămânea de demonstrat, şi nu putea aştepta mare lucru 
din partea unei legiuni de recruți; cât despre cei 130 000 
de oameni pe care Senatul îi permisese să-i recruteze, 
aceştia aveau nevoie de timp pentru a dobândi expe- 
riența armatei din Gallia. 

Pentru a încheia această prezentare a forţelor care se 
confruntau, trebuie menţionate numeroasele persoane, 
din sânul ordinului ecvestru şi chiar din Senat, care, în 
anul 49, păstrau o neutralitate prudentă. Cicero ilustrează 
bine aceste ezitări. Pe de o parte, i-ar fi fost bucuros sfet- 
nic lui Caesar, temându-se, în acelaşi timp, de el; pe de 
altă parte, nu simţea nici o atracţie pentru Pompeius, care, 
fără îndoială, reprezenta legitimitatea, dar o legitimitate, 
din păcate, puţin seducătoare: „am de cine să fug, dar 
n-am pe cine să urmez“. 

II. Războiul civil 


1. Cucerirea taliei — (fig. 5). Cucerirea Italiei, în anul 
49, s-a făcut în şaizeci de zile. „Caesar soseşte; trupele 
sale sunt acolo“ (Bellum civile, |, 14). Pe 12 ianuarie era la 
Rimini, în 14 la Ancona; străbătea Picenum, patria adver- 
sarului său, fără a întâlni obstacole. Pe 15, Marcus 
Antonius intra în Arezzo. Caesar a schimbat brusc direcţia 
spre vest şi a ajuns la Roma; acolo, s-a năpustit asupra 
tezaurului public şi, în ciuda opoziţiei lui Metellus, i-a 
sfarâmat porţile, pentru că nu se deschideau destul de 
repede. Ar fi găsit acolo 1352 de kg de aur şi peste 300 000 
de kg de argint (Orosius, VI, 15, 5). Problema financiară 
capăta o importanţă care uneori a scăpat istoricilor. Trebu- 
iau plătiţi soldaţii şi foarte repede asistăm la apariţia unei 
emisiuni monetare revoluţionare, aceea a unui şef de partid, 
a unui cvasimonarh: piesele purtau numele lui CAESAR, 
elefantul, urmând falsa etimologie deja evocată, şi însem- 
nele pontifului. Se pare că au fost bătute în atelierele din 
Cordoba, Amisos de la Marea Neagră, poate şi la Milano 
şi Salonic. 


Este de remarcat că republicanii au făcut la fel; atelierele lor se 
aflau la Urso şi Baelo, în Peninsula Iberică, la Agrigentum şi Panormos, 
în Sicilia, în Macedonia şi în Orient. Baterea de monede a fost întot- 
deauna un „drept regalian“; desigur, Caesar nu se pretindea rege; 
folosea imperium maius (Superior) pe care i-l conferea noua magis- 
tratură pe care şi-o acordase prin praetorul Lepidus: fiindcă se împo- 
triviseră să fie ales consul, devenise dictator (DICTATOR |, sfârşitul 
anului 49). 


Partizanii lui Pompei n-au opus nici o rezistenţă. Şeful 
lor părăsise capitala şi se stabilise la Capua. Numai 
Domitius Ahenobarbus rezistase în Corfinium, unde se 
instalase pe 15 ianuarie împreună cu 24 de cohorte; a 

Fig. 5 — Italia în timpul războiului civil 

capitulat la 21 februarie. Caesar a găsit o primă ocazie 
pentru a-şi manifesta clemenţa; aceasta a fost celebra 
„amnistie de la Corfinium“. Cicero, într-o scrisoare către 
Atticus, arăta, o dată în plus, o indecizie impregnată de 
părtinire: „Câtă deosebire între Caesar, care-şi salvează 
duşmanii, şi Pompeius, care-şi abandonează prietenii!“ 
Pompeius, însoţit de senatorii care îi erau fideli, a fugit 
spre Brundisium, unde a fost asediat de Caesar; pe 
17 martie se salva pe mare, apoi debarca la Dyrrachium, 
însoţit de aceleaşi personaje şi de 20-30 de cohorte. 
Conta pe sprijinul Orientului, pe oamenii şi pe aurul pe 
care l-ar găsi aici, pentru a relua încercarea lui Sulla care 
recucerise Roma graţie ajutoarelor pe care le primise din 
această parte a Imperiului. În Italia, Caesar a câştigat 
războiul aproape fără luptă. 

A petrecut câteva zile la Roma, de la 1 la 7 aprilie. Nu 
este sigur că în acest scurt răgaz de timp s-a ocupat de 
politică şi instituţii, dar este important să observăm că nu 
s-a comportat doar ca un comandant de război şi că, între 
două bătălii, se gândea la reorganizarea statului şi a soci- 
etăţii. 


O lex Antonia a repus pe fiii proscrişilor în drepturile lor, dar se pare 
că nu le-a restituit şi bunurile, ceea ce ar fi provocat o gravă criză finan- 
ciară. Numai puţin mai târziu, în noiembrie, s-a ocupat de Gallia 
Cisalpină. O lex Roscia, completată, poate, printr-o lex Rubria, a acor- 
dat cetăţenia romană tuturor locuitorilor din această regiune. Unii istorici 
au socotit că fragmentele epigrafice descoperite la Velleia şi la Este 
aduceau la cunoştinţă aceste legi; studii recente presupun că inscripţia 
de la Velleia trebuie plasată între anii 49 şi 42 şi că a fost gravată mai 
târziu; cât despre textul de la Este, ceea ce s-a descoperit priveşte, în 
special, delimitarea competenţei praetorului şi a magistraţilor munici- 
pali, care au căpătat atunci o jurisdicție pe care nu o aveau anterior. 
Totuşi, neîndoielnic, corpul civic s-a înmulţit considerabil atunci. Inte- 
grarea nu s-a desăvârşit decât în 42, când Gallia Cisalpină a devenit o 
regiune a Italiei; urmând o teză recentă, Caesar a uşurat acest proces 

difuzând un nou dionysianism: acest cult, care nu mai apărea ca un 
pericol pentru ordinea stabilită (să ne gândim la „orgii“), era semnul 
unei noi voințe de unificare a peninsulei. În sfârşit, să reamintim, dar 
acest lucru a fost de asemenea discutat, că o lex Mamilia, şi ea datată 
în anul 49, a avut ca obiect distribuirea de pământuri veteranilor lui 
Caesar. 


2. Asediul Marsiliei — Numai supunându-ne obişnuinţei 
vorbim de „asediul Marsiliei“, problema fiind, în realitate, 
mai complexă. Marsilia, oraş grecesc şi colonie a Phoceei, 
se bucura de o mare prosperitate, datorată comerţului şi 
agriculturii practicate în zona înconjurătoare. O veche 
alianţă cu Roma a contribuit mult la creşterea acestei 
bogății, sporită în timpul războiului din Gallia. Cunoscut 
centru cultural, Marsilia împărțea cu Roma o îndelungată 
tradiţie aristocratică: un consiliu de 600 de membri încre- 
dinţa puterea unei comisii de 15 persoane. Oraşul, care 
intrase în clientela lui Caesar şi a lui Pompeius, şi-a 
declarat neutralitatea încă de la începutul conflictului şi 
şi-a propus chiar medierea între beligeranţi. Totuşi, atunci 
când Domitius Ahenobarbus, scăpat de la Corfinium, s-a 
înfăţişat în faţa portului, în anul 49, cei 15 au negociat 
puţin şi l-au primit după aceea pe el şi cele şapte corăbii 
care îl însoțeau. Pentru Caesar, acest gest echivala cu o 
declaraţie de război; nu dorea să lase acolo o bază a lui 
Pompeius, care ar fi constituit o ameninţare permanentă 
pentru căile sale de comunicaţie între Italia, Gallia şi 
Peninsula Iberică. 

Caesar s-a hotărât aşadar să asedieze Marsilia. Gaius 
Trebonius a fost însărcinat cu lucrările şi cu comanda pe 
uscat. Acesta a construit un turn înalt din lemn şi o 
broască ţestoasă. Grecii au preferat să-şi încerce norocul 
pe mare, unde credeau că au un avantaj. Împotriva lui 
Brutus, învingătorul veneţilor, au dat dovadă de mult curaj; 

Lucanus nu conteneşte povestind faptele de eroism, prea 
numeroase şi prea frumoase pentru a fi absolut autentice. 
Partizanii lui Caesar au învins, dar nu într-o manieră deci- 
sivă, în apropiere de Frioul. O altă confruntare a avut loc 
în largul portului Tauroentum (Bandol sau Six-Fours), iar 
sosirea lui Nasidius nu i-a împiedicat pe partizanii lui 
Pompeius să sufere un al doilea eşec. Cu toate acestea, 
soarta cetăţii s-a jucat pe uscat; marsilienii au trebuit să 
capituleze şi „Caesar le-a luat totul, în afară de numele li- 
bertăţii“ (Cassius Dio, XLI, 25). 


3. Prima campanie din Hispania — Caesar nu a întârzi- 
at în faţa Marsiliei, întrucât avea un obiectiv prioritar: elimi- 
narea primejdiei pe care o reprezentau cele şapte legiuni 
ale lui Pompeius aflate în Peninsula Iberică. Acestea erau 
împărţite între trei comandanţi. În Hispania Citerior, o 
provincie mai curând favorabilă lui Caesar, Lucius 
Afranius, un om devotat şi mediocru, comanda trei. Altele 
două au fost încredințate lui Varro, celebrul poligraf, care 
avea la dispoziţie, pe lângă cohorte de auxiliari, şi guver- 
narea provinciei Ulterior, care părea cu totul câştigată pen- 
tru cauza lui Pompeius; el nu manifesta decât un entuzi- 
asm moderat faţă de o întreprindere pe care o socotea 
dinainte pierdută. Marcus Petreius, singurul bun strateg 
dintre cei trei, se instalase în ţinutul vettonilor, între Tajo şi 
Duero, împreună cu două legiuni. Varro recrutase 30 de 
cohorte de auxiliari; la aceste efective trebuie adăugaţi 
5000 de călăreţi. Caesar sosea cu doar şase legiuni, 3000 
de călăreţi şi întăriri luate din Gallia; în plus, a avut de 
întâmpinat dificultăţi în aprovizionare. Partizanii lui 
Pompeius, care dispuneau din abundență de provizii, îşi 
construiseră tabăra pe o colină, în apropierea oraşului 
Lerida (Ilerda). O primă tentativă de atac a lui Caesar s-a 

Fig. 6 — Lumea romană (cu excepţia Italiei) în timpul războiului civil 


sfârşit repede, dacă e să dăm crezare lui Cassius Dio, căci 
Comentariile trec sub tăcere acest detaliu. Totuşi, adver- 
sarii săi erau împărţiţi, iar Afranius nu aştepta decât primul 
prilej pentru a se preda. Ei au început lupta. În urma unei 
frumoase mişcări de învăluire, Caesar a câştigat lupta de 
la Ilerda în 2 august 49. Afranius a capitulat şi a putut be- 
neficia de clemenţa învingătorului. Succesele au continu- 
at cu rapiditate: Hispania Citerior a trecut de partea învin- 
gătorului, care a aflat în acelaşi timp de căderea Marsiliei. 
Hispania Ulterior nu a rezistat mult timp, iar Varro a capi- 
tulat la Cordoba. Această campanie din Hispania nu a 
durat decât 40 de zile. 


4. Intermedii nefericite — Această suită de succese 
strălucitoare a fost întreruptă în mod brutal timp de mai 
multe luni de către o serie de dificultăţi, a căror acumulare 
a cântărit într-o anumită măsură. 


Mai întâi, a izbucnit o revoltă la Piacenza. Unii soldaţi s-au plâns că 
n-au avut parte de suficientă pradă. Caesar a ameninţat legiunea a IX-a 
cu decimarea; în cele din urmă, ordinea a fost restabilită cu un preţ 
minim, douăsprezece execuţii. Fapt şi mai grav, veşti foarte proaste au 
venit din Africa. În Sicilia, Curio se predase. El avea la dispoziţie patru 
legiuni: două erau formate din soldaţii lui Domitius Ahenobarbus care se 
predaseră la Corfinium şi schimbaseră tabăra; celelalte două tocmai 
fuseseră recrutate la Brundisium. Primele erau lipsite de avânt, iar cele- 
lalte de experienţă. Această canalie genială a angajat lupta împotriva lui 
Varus în apropiere de Utica; un prim succes dădea prevestiri bune pen- 
tru ce va urma, dar sosirea regelui Numidiei, luba |, a schimbat cursul 
evenimentelor. Partizanii lui Caesar au fost înfrânți, iar Curio omorât. 
Situaţia din Adriatica nu era mai bună decât cea din Africa; Dolabella şi 
apoi Marcus Antonius au fost înfrânți de Octavius. Aceste înfrângeri erau 
grave: pierdută pentru Caesar, Adriatica devenea un lac al lui Pompeius. 


La sfârşitul lui noiembrie şi începutul lui decembrie, 
Caesar s-a întors la Roma din motive instituţionale. In 

acest moment, praetorul Lepidus l-a numit dictator pentru 
câteva zile (DICTATOR |), pentru a asigura în bune 
condiţii desfăşurarea alegerilor pentru anul 48. Prin 
urmare, a convocat comiţiile şi a obţinut consulatul pentru 
anul 48: „Era într-adevăr anul în care legile îi îngăduiau să 
fie consul“ (Bellum civile, III, 1); prietenii săi au admirat 
această preocupare pentru respectarea legilor. Caesar a 
profitat pentru a rezolva alte probleme, fără îndoială pen- 
tru a se ocupa de Gallia Cisalpină, după cum am arătat. El 
a organizat şi o celebrare religioasă, Sărbătorile latine. Şi 
întrucât cămătarii se agitau mult, iar persoanele îndatorate 
erau numeroase, a ordonat să se facă o estimare a bunu- 
rilor celor din urmă. 


5. Campania din Grecia — Consul pentru a doua oară 
(COS. II), Caesar a putut din nou să se ocupe de inamicii 
săi şi, de această dată, l-a atacat direct pe Pompeius. A 
ales să acţioneze cu rapiditate şi îndrăzneală, pentru a-l 
surprinde; ştia, într-adevăr, că se va confrunta cu un 
adversar redutabil. Duşmanul său poseda talente militare 
şi, timp de un an de zile, putuse să-şi întărească poziţiile, 
instalându-şi cartierul general la Dyrrachium (Durrës). 
Dispunea de o flotă puternică, încredinţată acum lui Marcus 
Bibulus, flotă care străbătea mereu Adriatica. Avea sub 
comandă nouă legiuni şi a primit ca întăriri alte două 
unităţi de acelaşi tip venite din Siria; pe de altă parte, 
numeroase contingente de auxiliari îl însoțeau. Prietenii 
săi senatori se instalaseră la Salonic şi afirmau că formau 
singura adunare legitimă; o proclamau atât de tare, încât 
au sfârşit prin a trece, în ochii unora, şi drept apărători ai 
plebei. Datorită acestui fapt, popularul Marcus Caelius 
Rufus, de bună credinţă, a rupt legăturile cu Caesar şi a 
trecut în cealaltă tabără. Pompeius, căruia i se puseseră 

la dispoziţie mulţi bani, a făcut rechiziţionări şi preluări pe 
loc, care i-au costat foarte scump pe băştinaşi. 


Caesar a reuşit să scape de croazierele partizanilor lui Pompeius, 
şi, pe 5 ianuarie 48, a debarcat la rândul său în Epir cu şapte legiuni. A 
cucerit fără dificultate Apollonia, dar nu a putut reveni în Italia, unde 
dorea să meargă pentru a căuta provizii şi întăriri. De asemenea, 
duşmanii săi au fost ţinuţi în şah de către Marcus Antonius, atunci când 
au încercat să atace Brundisium. Apoi, Caesar a asediat Dyrrachium. 
Soldații săi se declarau „gata să mănânce scoarţa copacilor, mai 
degrabă decât să-l lase pe Pompeius să scape“ (Bellum civile, M, 49), 
S-au realizat lucrări gigantice. Cu toate acestea, fortăreaţa nu a putut fi 
luată cu asalt. Pompeius a preferat să fugă. A scăpat şi s-a îndreptat 
spre Thessalia, unde a făcut joncţiunea cu Scipio. Caesar l-a urmărit şi, 
pentru a potoli furia oamenilor săi, i-a lăsat să jefuiască Gomphi. În 
acelaşi timp, veştile ce veneau din Italia deveneau preocupante: înda- 
torările cauzau tot mai multe tulburări; Milo a murit în cursul acestor 
dezordini. 


Bătălia decisivă a avut loc în Thessalia, la Pharsalos, 
pe 9 august 48. Este imposibil să spunem cu certitudine 
unde s-a desfăşurat; s-a propus să fie localizată, cu şanse 
de verosimilitate, la est-nord-est de oraşul modern, pe 
malul stâng al râului Enipeus, la sud de acesta. Caesar a 
mărturisit că „o astfel de ocazie nu se va mai găsi uşor“; 
totuşi, el nu dispunea decât de 22 000 de oameni, în 
vreme ce Pompeius alinia efective de două ori mai nume- 
roase decât ale sale, 45 000 de soldaţi. Caesar a stabilit 
ca parolă „Venus“, iar drept consemn: „Loveşte în faţă!“; 
era de părere că acest gen de lovitură îi va speria repede 
pe tinerii eleganţi care se aflau în cealaltă armată. El 
însuşi se aşezase în aripa dreaptă, aproape de Sulla, 
împreună cu legiunea a X-a; Domitius Calvinus ocupa 
centrul, iar Marcus Antonius aripa stângă, cu legiunile a 
VIII-a şi a IX-a. Pompeius se aşezase în aripa stângă, în 
faţa principalului său duşman; îi lăsase pe Domitius 


112 


Ahenobarbus, Scipio şi Lentulus la dreapta sa, rezerva 
fiindu-i încredinţată lui Labienus. Toate provinciile şi toţi 
regii din Orient erau reprezentaţi în armata sa (Appian, II, 
10, 70-71). Tradiţia literară, în special Lucanus, a fost 
impresionată de cruzimea acestei bătălii, de rudele aflate 
în ambele tabere, fiul omorându-şi tatăl, fratele fiind ucis 
de frate. Atacul a pornit din partea lui Caesar: legiunea 
a X-a a intrat în luptă. Cavaleria lui Pompeius a contraata- 
cat şi a încercat să învăluie aripa dreaptă adversă; a fost 
respinsă de către cavaleria germană. Primul succes. 
Rezerva a fost atunci angajată împotriva soldaţilor lui 
Pompeius, care, cu liniile străpunse, au intrat în deban- 
dadă. Caesar a câştigat lupta de la Pharsalos. 

Pierderile, inegale, urcau la 30 de centurioni (8%) şi 
200 de oameni (1%) de partea învingătorilor; armata învin- 
şilor era practic desfiinţată, cu 24 000 de prizonieri (53%) 
şi 15 000 de morţi (33%), printre care şi proconsulul Aheno- 
barbus. Au putut scăpa doar câţiva comandanţi, printre 
care Pompeius, Scipio şi Cato. Caesar a dat dovadă de 
cea mai mare abilitate, respectând un obicei bine stabilit 
în Antichitate şi arzând arhivele lui Pompeius în public şi 
fără a le fi citit. Consecințele politice ale acestui dezastru 
nu pot fi separate de un eveniment ce a urmat la puţin 
timp: moartea lui Pompeius. Într-adevăr, comandantul 
învins nu a dezarmat. Conta pe alte ajutoare, pe care le 
căuta în afara Imperiului; i s-a obiectat că nu ar fi bine 
văzută încheierea unei alianţe cu parții, căci a avut şi 
această idee. S-a gândit atunci la Egipt, unde regele 
Ptolemaios XIII era în conflict cu sora-soţia sa, Cleo- 
patra VII, şi la Numidia lui luba I. A mers mai întâi la cel 
mai apropiat. Sosirea sa l-a pus mult în încurcătură pe 
Ptolemaios XIII: primirea învinsului risca să-i îndepărteze 
bunăvoința învingătorului. Membrii anturajului său l-au 

convins că ar fi mai bine să scape şi să-l scape pe Caesar 
de el: asasinatul a fost propus de către sfetnicul Pothin şi 
comis de către unul dintre colegii săi, Achillas, cu ajutorul 
unui roman, Septimius. Pompeius a fost asasinat sub ochii 
soţiei sale pe şalupa care trebuia să-l aducă pe uscat, iar 
cadavrul său a fost decapitat. Era 16 august 48. Războiul 
civil a continuat totuşi, dar fără Pompeius. 

Caesar, care-l urmărea pe fugar, a primit capul fostului 
său ginere la sosirea pe pământul egiptean, pe 2 octombrie 
48. A vărsat lacrimi, amare, se spune, şi a jurat să-i pedep- 
sească pe ucigaşi: nu era îngăduit ca nişte egipteni să 
omoare un aristocrat roman; în plus, era împiedicat astfel 
să-şi exercite clemenţa. Lupta de la Pharsalos şi moartea lui 
Pompeius au marcat o profundă cotitură politică. Din punct 
de vedere militar, se găsea cam în aceeaşi situaţie ca a 
doua zi după capitularea Alesiei: desigur, duşmanul păstra o 
anumită capacitate ofensivă; trebuia să se aştepte încă la 
lupte, dar războiul era virtual câştigat. Mai multe fapte 
dovedesc că această stare de spirit era destul de răspândită. 
Numeroşi partizani ai lui Libertas au trecut de partea lui 
Caesar, precum Marcus Brutus sau Cicero. Grecia şi Asia, 
care furnizaseră aur şi oameni învinsului de la Pharsalos, au 
gravat numeroase inscripţii în onoarea învingătorului, 
inscripţii în care i se dădeau titlurile de imperator, pontifex 
maximus, dictator. şi consul; aceste texte au fost aşezate pe 
soclurile unor statui, înălțate îndeosebi între anii 49 şi 47: în 
aceste provincii, partidul lui Caesar a câştigat. În sfârşit, 
Caesar însuşi a putut întreprinde o importantă politică de 
reforme, asupra căreia vom reveni mai târziu. 


6. Războiul din Egipt — După Pharsalos, Caesar, 


urmărindu-l pe Pompeius, a luat drumul Egiptului, unde 
casa regală, după cum am mai spus, se găsea în plină 

dezorganizare: două surori, Arsinoe IV şi mai ales 
Cleopatra VII, şi doi fraţi, în special Ptolemaios XIII şi, în 
mod secundar, Ptolemaios XIV, îşi disputau puterea. Or, 
părinţii acestor patru tineri, Ptolemaios XII şi Cleopatra VI, 
se arătaseră buni aliaţi ai Romei. În plus, această mare 
putere economică şi culturală nu putea, în orice caz, lăsa 
indiferent statul roman. Caesar, totuşi, a trecut mai întâi 
prin Hellespont şi a vizitat Troia, patria lui Aeneas, 
strămoşul mitic al ginţii lulia. Acolo, a putut constata că 
„chiar şi ruinele au pierit“ (Lucanus, IX, 969). Este de 
remarcat că, în anul următor, în 47, această legendă a fost 
folosită din abundență în emisiunile monetare: Venus era 
reprezentată purtând sceptrul şi diadema, deci ca o regină 
elenistică, şi însoţită de Cupidon; alte monede îi înfăţişau 
pe iubitul ei, Anchise, şi pe fiul lor, Aeneas, ca şi palladi- 
um-ul, statuia Minervei salvată din incendiu de către pio- 
sul Aeneas. Desigur, putem vedea în această alegere res- 
pectul purtat acelei pietas tradiţionale, însă cu un adevărat 
program monarhic cu bază religioasă şi divină. Caesar a 
vizitat apoi Ephesul şi Rhodosul, înainte de a debarca la 
Alexandria. Între copilul Ptolemaios XIII şi adolescenta 
Cleopatra VII, a ales să o sprijine pe cea din urmă, care 
era, după cum spune Cassius Dio, „fermecătoare la înfă- 
țişare şi la vorbă, capabilă să subjuge inimile cele mai 
potrivnice dragostei sau răcite de vârstă“ (XLII, 34). Nu 
pare să fi posedat o mare frumuseţe, având un nas mare 
şi buze subţiri, dar nu i se poate nega farmecul deosebit, 
farmec căruia i-au căzut pradă tânărul Pompeius, Caesar 
şi Marcus Antonius. La drept vorbind, în cazul lui Caesar 
cel puţin — şi aici legenda are de suferit — ne putem între- 
ba ce prezenta mai multă atracţie, persoana regală sau 
tezaurul regal. Pentru amatorii de romane, să spunem că, 
în cel mai bun caz, a îmbinat utilul cu plăcutul. 

Operațiunile s-au derulat în trei timpi, căci au avut loc operaţiuni. 
Sosirea lui Caesar şi sprijinul pe care l-a adus Cleopatrei nu au fost pe 
placul unor demnitari egipteni, în special al unor persoane atotputer- 
nice precum Pothin şi Achillas, care-l preferau pe Ptolemaios XIII. 
Caesar s-a trezit asediat în Alexandria, un „oraş plin de resurse şi foarte 
bogat“ (B. Alex., IIl, 1). Adversarii săi au înlocuit apa dulce din cana- 
lizare cu apă sărată. Şi-a încercat atunci norocul într-o luptă de stradă, 
dar a fost învins şi şi-a datorat salvarea doar calităţilor sale de înotător. 
Într-un al doilea timp, a hotărât mutarea operaţiunilor în câmp deschis, 
unde calităţile de manevră ale legionarilor puteau să se exprime mult 
mai bine. A primit ajutoare noi, în special trupe de întărire venite din 
Siria, care au cucerit Pelusium. Se ştie, în plus, că „Caesar, în războiul 
său din Egipt, a avut temeiuri să se laude cu bunele oficii ale lui 
Antipater, administrator al ludeei, care acţiona sub ordinul lui Hyrcan“ 
(Flavius losephus, Ant. J., XIV, 8, 127). Evreii din ludeea şi Alexandria, 
din ură faţă de Pompeius, l-au susţinut efectiv cu toată energia. În 
bătălia Nilului, în care Ptolemaios XIII şi-a găsit moartea, pe 27 martie 
47, a obţinut o victorie strălucitoare. Doar atunci Caesar a hotărât, pen- 
tru a pune capăt acestei campanii, să recucerească Alexandria. În cursul 
operaţiunilor, celebra bibliotecă a fost incendiată: 400 000 de lucrări au 
fost distruse. 


„În acest fel, Caesar a subjugat Egiptul“, spune Cassius 
Dio, care adaugă că l-a oferit Cleopatrei „pentru care 
făcuse acest război“ (XLII, 44). A efectuat, desigur, o 
croazieră pe Nil în compania reginei, dar relaţiile dintre ei 
rămân parţial în umbră. Istoricii sunt în dezacord asupra 
unui punct secundar, neştiind dacă Kesarion, fiul Cleopa- 
trei, s-a născut în 47, cu contribuţia lui Caesar (H. Heinen), 
sau în 44, dintr-un alt tată (J. Carcopino). Aceasta are mai 
puţină importanţă. Ceea ce este important pentru istorie 
este că Caesar a căutat un sprijin, politic şi financiar în 
Egipt, că l-a găsit şi că, pentru a stabiliza acest regat, l-a 
încredinţat Cleopatrei VII, preferând-o lui Ptolemaios XIII. 
Pentru ca ordinea să domnească într-un mod desărvârşit, 
a căsătorit-o pe Cleopatra VII cu fratele ei, Ptolemaios 
XIV, şi a expulzat-o din Egipt pe Arsinoe IV. Nu l-a uitat nici 

pe cel care la ajutat, Hyrcan, şi -a făcut mare preot în 
ludeea. 


7. intermedii fericite — Contrar legendei, Caesar nu a 
întârziat mult alături de Cleopatra. O problemă urgentă i-a 
impus o plecare precipitată şi o lungă călătorie. Regele 
Bosphorului, Pharnaces, încercase să reconstituie regatul 
tatălui său, Mithridate, şi se străduia să preia sub controlul 
său Armenia Minor şi Cappadocia. În plus, acest suveran 
se aliase cu adepţii lui Pompeius. O primă armată 
romană, comandată de Domitius Calvinus, a fost învinsă 
în Armenia Minor, la Nicopolis. Acest succes iniţial l-a 
făcut pe Pharnaces să creadă că este invincibil şi, când a 
luat contact cu legiunile romane, a neglijat cele mai ele- 
mentare precautii. În acest conflict, Caesar „a învins ina- 
micul înainte de a-l fi văzut“ (Florus, ll, 13, 63). Pe 
2 august 47, la Zela, Pharnaces a fost complet zdrobit în 
doar câteva clipe. Învingătorul a distribuit soldaţilor săi o 
pradă cu adevărat regală şi a trimis la Roma celebrul 
mesaj: Veni, vidi, vici! („Am venit, am văzut, am învins!“) 


Caesar a profitat de prezenţa sa în această regiune pentru a se 
ocupa de Regatul Galaţilor, un stat celtic instalat în inima platourilor 
înalte ale Anatoliei; regele lor, Deiotaros, se angajase şi el de partea lui 
Pompeius. Spre mirarea multora, Caesar l-a confirmat pe suveran în 
funcţiile sale. Desigur, a cerut unele angajamente şi a obţinut, mani- 
festându-şi clemenţa, un client în plus, un client cu greutate. În acest 
fel, punea în practică mai mult decât o schiţă de politică orientală, pen- 
tru că la confirmarea lui Deiotaros şi a Cleopatrei trebuie adăugate 
instalarea lui Hyrcan şi eliminarea lui Pharnaces. Totuşi, nu a mai încer- 
cat să întârzie; alte probleme îl aşteptau în Occident. 

Marea Adriatică reprezenta încă un sector dificil unde se mai 
găseau republicani. Pe deasupra, unii illyri au profitat de războiul civil 
pentru a se revolta împotriva Romei; Aulus Gabinius a fost învins şi şi-a 
găsit moartea (începutul lui 47). Vatinius, în schimb, a obţinut un succes 
pe mare în detrimentul lui Octavius: pentru Caesar, cerul se însenina şi 

în această privinţă. A trebuit, de asemenea, o dată în plus, să-i poto- 
lească pe veteranii care se agitau şi cereau pământuri şi lăsarea la 
vatră, şi a reuşit în această întreprindere o dată în plus. 

În octombrie-noiembrie, Caesar a petrecut la Roma aproape două 
luni. A primit o ambasadă a lui Hyrcan, la sfârşitul căreia a luat o serie 
de măsuri. Toate onorurile conferite prietenului său au fost confirmate 
şi poporul său nu a fost uitat: a fost permisă construirea unui zid de 
apărare la lerusalim; tributul a fost micşorat; evreii puteau să constitu- 
ie adunări numite sinagogi, în timp ce asociaţiile erau în principiu 
interzise sau, în orice caz, bine supravegheate; toate riturile erau auto- 
rizate, în particular practica circumciziei (să reamintim că, în dreptul 
roman, era asimilată cu o mutilare voluntară, deci interzisă); în sfârşit, 
tinerii erau scutiţi de serviciul militar (Flavius losephus, Antichităţi 
iudaice, XIV, 10). Istoricii au considerat mult timp că acest ansamblu de 
decizii definea un statut al evreilor în imperiu: dar un studiu recent a 


contestat folosirea cuvântului „statut“ în acest caz. 


În ceea ce priveşte anul 47, se ştie că Caesar a încercat 
să-şi întărească puterea, cumulând o a doua dictatură şi 
un al treilea consulat. Mai mult, consulatul i-a fost acordat 
pentru cinci ani, iar dictatura pentru zece ani, fiecare din 
aceste două funcţii fiind reînnoită în fiecare an şi purtând 
în consecinţă un alt număr de ordine. Astfel, monedele din 
46 poartă legenda CAESAR CO(N)S(VL) TERT(IVM) 
DICT(ATOR) ITER(VM) („Caesar consul pentru a treia 
oară, dictator pentru a doua oară“). În plus, a obţinut o pre- 
fectură a moravurilor, ceea ce i-a permis completarea 
efectivelor Senatului, care va număra de acum înainte 900 
de membri, între care, în mod normal, mulţi adepţi ai lui 
Caesar. În calitate de dictator, l-a luat pe Marcus Antonius 
ca adjunct (era numit: „comandant al cavaleriei“). 


Provenit dintr-o familie bună (bunicul său fusese consul), acesta din 
urmă dobândise o cultură solidă: ca şi Caesar, călătorise în Grecia şi 
studiase acolo retorica. Cariera sa este cunoscută. Servise sub ordi- 
nele lui Gabinius în Siria, în 57, ca prefect al cavaleriei; această şedere 
l-a făcut să intre în contact cu parții şi cu Egiptul. În 54, chemat în 


118 


Gallia, a devenit partizan al lui Caesar. Quaestor în 51 şi augur (preot), 
a devenit tribun al plebei în 49, după cum am văzut. Înalt, frumos şi 
bărbos, s-a comportat întotdeauna ca un secund credincios. Învins de 
Octavianus la Actium în anul 31 a.Chr., Marcus Antonius a fost foarte 
atacat, fără îndoială mai mult decât ar fi meritat. Poseda totuşi calităţi 
şi nimeni nu se îndoieşte de curajul său fizic. Adversarii săi au scos în 
evidenţă viciile sale: este adevărat că-i plăceau distracţia, vinul, 
bărbaţii şi femeile; totuşi, se poate vedea în aceste gusturi afişate cu 
ostentaţie dorinţa de a afirma un program dionisiac, în completarea 
aceluia pe care-l propunea dictatorul adept al lui Venus. 


8. Campania din Africa — În decembrie 47, Caesar a 
părăsit Sicilia şi a debarcat în Sahelul din actuala Tunisie, 
în apropiere de Hadrumetum. La coborârea pe țărm a 
alunecat; a ştiut să transforme cu abilitate această preves- 
tire de rău augur într-un act voluntar de posesie: „Africă, te 
iau în stăpânire!“ Ştim prea bine pentru ce a făcut această 
călătorie. Pe de o parte, această provincie poseda mari 
bogății în grâu şi oameni. Pe de altă parte, şi tocmai pen- 
tru că oferea aceste avantaje, ea servise drept refugiu 
ultimilor republicani; aceştia contau, între altele, pe aju- 
torul regelui Numidiei, luba |. Guvernatorul Varus, iritat de 
acţiunea lui Curio, se alăturase taberei lor. Scipio, care 
preluase succesiunea lui Pompeius, dispunea de zece 
legiuni, 15 000 de călăreţi, 120 de elefanţi, numeroase 
corăbii şi mulţi auxiliari. Cato comanda cetatea Utica şi, în 
timp ce Cicero nu mai credea în victorie, Labienus, Afranius 
şi Petreius se alăturaseră în schimb, în Africa, fiilor lui 
Pompeius, Gneius, cel mai mare, şi Sextus, mezinul. 
Regele luba |, ajutat de generalul său, Saburra, echipase 
patru legiuni în stil roman: el comanda o cavalerie instru- 
ită, precum şi trupe de călăreţi şi de infanterie uşoară, 
fără a uita de cei circa 60 de elefanţi. Dar armata numidă 
nu pare să fi fost de o absolută fidelitate memoriei lui 
Pompeius. 

Caesar sosea cu zece legiuni şi 2000 de călăreţi; a 
cerut întăriri din partea armatei din Hispanii comandată de 
Quintus Cassius Longinus; ele, însă, n-au venit niciodată. 
Putea, de asemenea, să se bizuie pe sprijinul regilor din 
Mauretania, Bocchus şi Bogud, şi pe un personaj ciudat, 
Sittius. Publius Sittius, originar din Nuceria, oraş în Cam- 
pania, luase parte la conjuraţia lui Catilina, care, în 63, îl 
trimisese în Africa pentru a recruta oameni. După eşecul 
loviturii de stat, Sittius a socotit mai prudent să nu se mai 
întoarcă în Italia şi a devenit un condotier, comandând o 
armată de italici, hispani, mauri şi numizi. A adus mari ser- 
vicii lui Caesar, reţinându-l pe luba | în vest, şi, în cursul 
unei bătălii, l-a învins pe Saburra, care şi-a găsit sfârşitul 
în luptă. 

Războiul din Africa s-a desfăşurat într-un spaţiu îngust, 
de 50 de km pe 30, la sud de Sussa. Caesar, după debar- 
care, a ajuns la Ruspina (Monastir), iar apoi la Leptiminus 
(Lemta), de unde s-a întors la Ruspina pentru a-i goni pe 
republicani şi a-şi stabili pentru un anumit timp cartierul 
său general. În martie 46, a trecut la est de Moknin, apoi 
la Aggar, un Aggar situat la 10 km sud-est de Mahdia. 
Poziţia sa nu înceta să se întărească: un al doilea convoi 
sosise, soldaţii săi jefuiau tot ceea ce puteau, în special în 
ceea ce priveşte hrana. În acelaşi timp, situaţia adversa- 
rilor săi nu înceta să se degradeze; cruzimile inutile ale lui 
Scipio făceau să ia amploare o puternică mişcare de de- 
zertare. La Aggar, i-a antrenat pe oamenii săi în lupta 
împotriva numizilor şi a elefanților; într-o confruntare i-a 
împrăştiat din nou pe republicani. A trecut prin El-Djem şi 
s-a întors spre litoral către est. Bătălia decisivă a avut loc 
în apropiere de Thapsus (Ras Dimas), la 6 aprilie 46. S-au 
numărat 50 de morţi din rândurile armatei lui Caesar şi 
10 000 de partea adversarilor. Aşa cum făcuse după lupta 

de la Pharsalos, Caesar a ars fără a fi citit şi arhiva lui 
Scipio, apoi a plecat spre nord, în direcţia Utica. 
Căpeteniile republicanilor au putut să fugă, dar Sittius a 
mai adus învingătorului servicii însemnate. Corăbiile sale 
l-au urmărit pe Scipio, care, înainte de a muri înecat în 
portul Hippona, a mai avut curajul să răspundă unei între- 
bări privind sănătatea sa: „imperatorul se simte bine“. 
Acelaşi Sittius l-a capturat şi l-a omorât pe Afranius. luba | 
şi Petreius s-au salvat fugind. Oraşul „regal“ Zama le-a 
închis porţile: au înţeles ce le rămăsese de făcut. La 
încheierea unui ospăț, au organizat o luptă, ca şi cum ar fi 
fost gladiatori, în realitate pentru a oferi zeilor sacrificiul 
vieților lor; Petreius l-a ucis pe luba | cu sabia, apoi 
s-a lăsat omorât de un sclav. Cato a luat în mâini o carte 
a lui Platon şi şi-a petrecut toată noaptea citind. În zori, 
după un scurt comentariu („Virtute, nu eşti decât un 
cuvânt“), s-a sinucis în numele acestei virtuţi (desigur, tre- 
buie să înţelegem noţiunea de „virtute“ în sensul roman al 
cuvântului, ca „serviciu adus statului“). „Cauza învin- 
gătorilor a plăcut zeilor“, comentează Lucanus, „iar cea a 
învinşilor, lui Cato“ (|, 127). Prin eleganța morţii sale el a 
devenit simbolul rezistenţei aristocraților faţă de monarhia 
lui Caesar. Cicero a redactat elogiul său funebru într-o 
lucrare intitulată Cato, a cărei intenţie a fost deturnată de 
către republicani, care au făcut din ea manualul lor ideo- 
logic; Caesar, excedat, a sfârşit prin a se simţi obligat să 
publice, în anul 45, un Anticato (Cassius Dio, XLIII, 13). 
Rămâneau în viaţă Varus, Labienus, Gneius şi Sextus 
Pompeius; ei au reuşit să părăsească Africa şi 
şi-au găsit refugiul în sudul Peninsulei Iberice. La rândul 
său, înaintea plecării, Caesar s-a consacrat reorganizării 
regiunii pe care urma să o părăsească. Regatul lui luba | 
a fost transformat într-o provincie numită Africa Nova; 

aceasta a fost încredinţată istoricului Sallustius, care a 
devenit primul ei guvernator, iar impozitele regale au fost 
arendate. Sittius a fost recompensat pentru eminentele 
sale servicii: a primit autorizaţia de a-şi constitui un veri- 
tabil principat în jurul oraşului Cirta, actualul Constantine 
(din Algeria). Caesar însuşi a câştigat mult: adunând 
sumele confiscate prin amenzi şi ca pradă, el se întorcea 
considerabil îmbogăţit. În plus, autoritatea sa ieşea mult 
întărită din această aventură; nimeni nu mai încerca să-l 
conteste, ba chiar era temut. 

Din iulie până în noiembrie 46, Caesar a petrecut şapte 
luni la Roma. 


A organizat sosirea reginei Cleopatra, care a rămas la Roma până 
în 44. Mare parte dintre acţiunile sale în timpul acestei şederi arată o 
evoluţie în programul său ideologic. La sfârşitul lui iulie, a celebrat patru 
zile de triumf (numărul a fost ales probabil intenţionat: Pompeius având 
parte de trei triumfuri, Caesar ar fi putut să-şi dorească mai multe). 
Primul, asupra Galliei, a fost urmat de execuţia lui Vercingetorix. Un 
soldat cu înclinații satirice observa că Caesar devenise stăpânul Galliei 
şi că Nicomedes (mereu el!) fusese stăpânul lui Caesar. Apoi a come- 
morat victoriile asupra Egiptului, asupra lui Pharnaces şi a Pontului, 
asupra Africii şi a lui luba |. Tablouri care înfăţişau sinuciderile lui Cato 
şi Petreius au înmărmurit mulţimea într-o linişte profundă. S-a dorit a fi 
interpretată această reacţie ca o dezaprobare. Nu este imposibil ca 
publicul să fi înţeles mesajul care îi era adresat: războiul civil, pentru că 
opune cetăţenilor romani alţi cetăţeni romani, reprezintă culmea ororii; 
dar el tocmai se terminase, iar clemenţa învingătorului permitea 
reîntoarcerea la concordie. 


Cicero s-a făcut ecoul acestui mesaj şi, în Pro 
Marcello, discurs pronunţat în prezenţa lui Caesar, a 
lansat un apel, de altfel cu totul inutil, la clemenţă pentru 
republicanii raliaţi. El a adresat mulţumiri dictatorului 
care-l iertase pe Marcellus, duşmanul său. În cursul aces- 
tui elogiu, a ajuns să constate că Caesar nu mai avea 

adversari, deoarece aceştia din urmă erau toţi morţi sau 
dezarmaţi de generozitatea sa. El însuşi fusese sedus: 
„Gloria pe care ai cucerit-o [prin clemenţa ta — nota 
autorului], Caesar, nu o vei împărţi cu nimeni“ (VII). Trei 
luni mai târziu, îi adresa Pro Ligario, un discurs în care, 
de această dată, pleda cauza unui republican exilat şi 
implora indulgență pentru acest nefericit. La această 
dorinţă de unanimitate se adăuga un alt indiciu: regimul 
devenise, de fapt, o monarhie. Caesar domina lumea 
romană; curajul său (virtus) fusese superior celui al lui 
Pompeius; prezenţa nepotului său, Octavianus, alături de 
dictator, s-a spus, putea să dea de înţeles că succe- 
siunea era prevăzută; mai trebuia doar ca o decizie în 
acest sens să fie luată. 

Această monarhie căpăta o coloratură religioasă, iar 
Caesar se prezenta, pe zi ce trece tot mai stăruitor, ca 
descendent din Venus. După triumf, a oferit zeiţei care 
acorda victoria o platoşă făurită din perle (îşi amintea, 
poate, de perlele distribuite de Pompeius după triumful din 
61 şi dorea să arate mai multă pioşenie decât fostul său 
rival). A ordonat construirea unui nou forum, care să fie 
dominat de un templu al lui Venus Genitrix. Proiectul era 
deja conceput în 54, dar templul răspundea unei 
făgăduinţe formulate înainte de lupta de la Pharsalos. 
Cumpărarea terenului a costat 100 de milioane de ses- 
terţi. Locul măsura 160 de metri pe 75 (astăzi nu se mai 
vede decât a treia parte); era mărginit de o colonadă 
dublă, care forma un portic, iar în centru era plasată o sta- 
tuie ecvestră a lui Caesar. Latura de sud-vest dădea în 
nişte prăvălioare. Templul, în poziţie axială, ocupa fundalul 
pieţii. Construit, cum era normal, pe un podium, dispunea 
de opt coloane la faţadă şi de nouă în adâncime. Istoricii 
au realizat bine semnificaţia, de altfel evidentă, a cultului 

lui Venus, zeiţa dătătoare de victorie, care era strămoaşa 
lui gens lulia şi care justifica puterea politică a lui Caesar. 
Rareori s-au pus întrebări asupra raţiunii de a fi a unui 
„Forum al lui Caesar“. Trebuie să observăm că, până 
atunci, nu exista decât un singur forum, şi anume acela în 
care dădea Curia, sediul Senatului. Caesar a dorit, în mod 
evident, să dea dovadă de evergetism, oferind o piaţă 
publică poporului roman. De asemenea, a vrut, poate, să 
spună că centrul de greutate tocmai se deplasase: Senatul 
şi populus romanus nu mai erau singurele forţe politice pe 
care trebuia să se conteze; de acum înainte trebuia să fie 
luată în calcul importanţa lui Caesar. 


9. A doua campanie din Hispania — Unanimitatea 
părea să se întoarcă, aşa cum credea Velleius Pater- 
culus: „Învingător al tuturor duşmanilor săi, Caesar s-a 
întors la Roma şi, lucru absolut de necrezut, i-a iertat pe 
toţi cei ce luaseră armele împotriva sa“ (II, 56). Totuşi, 
deşi acest istoric precum şi Cicero scriseseră despre ea, 
pacea nu era restabilită peste tot şi imperator-ul a trebuit 
să îmbrace din nou haina de război din decembrie 46 
până în iulie 45. 

Situaţia în Peninsula Iberică se agravase considerabil 
din mai multe motive. În primul rând, reprezentantul lui 
Caesar, Quintus Cassius Longinus, i-a exploatat cu prea 
multă duritate pe băştinaşi chiar de a doua zi după Ilerda. 
Din această pricină, s-au iscat un complot, o tentativă de 
asasinat şi o revoltă. În plus, armata romană din aceste 
provincii era dezorganizată: soldaţii credeau că războiul 
se sfârşise; erau prost conduşi, iar ofiţerii se opuneau 
unul altuia (Marcellus lui Longinus). În sfârşit, ultimii 
republicani sosiseră aici pentru a găsi un refugiu, în spe- 
cial Gneius Pompeius cel Tânăr, un om dinamic, care a 

fost bine primit la Cordoba şi care era sprijinit. de fratele 
său, Sextus. 

Caesar a trebuit să preia sub control aceste trupe şi a 
avut fără îndoială mai multe mici confruntări înaintea marii 
bătălii, confruntări pentru care ar putea constitui o dovadă 
proiectilele de praştie care au fost găsite în tot sudul 
Peninsulei Iberice şi chiar în Mauretania Tingitană şi care 
poartă menţiunea CN MAG IMP adică Gn(eius) (Pompeius) 
Mag(nus), Imp(erator), în traducere „Gneius Pompeius cel 
Mare, imperator“. Caesar a început asediul Cordobei, apoi 
a asediat Ategua, ceea ce i-a adus o a treia aclamaţie ca 
imperator din partea soldaţilor săi (19 februarie 45). Prin- 
cipala confruntare a avut loc pe 17 martie 45 la Munda. Nu 
se ştie cu precizie unde se găsea acest oraş. În mod tradi- 
tional, era plasat la nord de Montilla; o ipoteză recentă îl 
situează la vest de Ventipo, în apropiere de Osuna, deoa- 
rece acolo s-au descoperit, ca de altfel în toată regiunea, pe 
de o parte, proiectile de plumb cu numele lui Gneius Pom- 
peius, iar, pe de altă parte, un cântar de mână cu numele lui 
Varus (A. VARO), acesta din urmă între Osuna şi Ecija. 
Oricum, Caesar dispunea de 80 de cohorte şi de 8000 de 
călăreţi împotriva a 13 legiuni, a 6000 de infanterişti cu 
armament uşor şi a numeroşi auxiliari în tabăra adversarilor 
săi. Lupta, mult timp nedecisă, s-a terminat, din fericire pen- 
tru el, cu moartea a 33 000 de duşmani. Varus şi Labienus 
au pierit, Gneius Pompeius a reuşit să fugă, dar puţin timp 
după aceea a fost omorât. Caesar a oferit soldaţilor săi per- 
misiunea de a jefui Cordoba, iar apoi s-a asigurat că toate 
oraşele din provincie s-au supus. La mijlocul lui august 45, 
Caesar s-a întors la Roma, unde a rămas şapte luni. Nu 
toată lumea a aprobat noul triumf pe care dorea să-l cele- 
breze, un triumf asupra unor cetăţeni romani, comemorând 
o victorie repurtată într-un război civil. 

III. Practica monarhiei 


1. Puterea politică — În seara luptei de la Munda, 
Caesar devenise un adevărat monarh. Deţinea puterea 
instituţională: în 45, obținuse sacrosanctitatea tribunilor 
plebei, consulatul pentru zece ani (era COS IV) şi dictatu- 
ra (DICT III). Această autoritate, care a căpătat un funda- 
ment religios (Caesar descindea din Venus), rămânea mai 
mult ca oricând politică; el singur putea utiliza fără îngră- 
diri propaganda pentru a-şi face cunoscută ideologia; 
învingător în războiul civil, Caesar nu mai avea opozanti; 
beneficia de sprijinul popularilor, ca de altfel şi de cel al 
optimaţilor supraviețuitori, care i se raliaseră, după exem- 
plul lui Cicero, care a votat acordarea de onoruri lui 
Caesar, chiar dacă detesta tirania. În sfârşit, puterea lui 
Caesar prezenta un aspect militar: Caesar, imperator, se 
găsea în fruntea unei considerabile armate de douăzeci şi 
şase de legiuni, din care şase formau armata de marş. 

Victoria îi dăduse lui Caesar mijloace economice consi- 
derabile. Se îmbogăţise datorită prăzii şi confiscărilor şi 
nimeni nu-l putea împiedica să confunde propria avere, 
iniţial aproape inexistentă, cu tezaurul statului. Devenise, în 
acest mod, cel mai bogat om din lume. A putut oferi plebei 
banchete, spectacole şi monumente. Se comporta ca un 
everget, ceea ce era foarte important pentru mentalităţile 
timpului: „Poporul roman, remarca Cicero, detestă luxul pri- 
vat şi are o slăbiciune pentru generozitatea publică“. 


Puterile instituţionale 


49| Dictator 

48| | Consul II | | 
47 

46| Dictator II | Consul III [consul pe cinci ani, dictator pe zece ani | 
45 |Dictator III | Consul IV |consul pe zece ani | 
44 |Dictator IV | Consul V |dictator pe viaţă (14 februarie) | 

2. Monarhia în viziunea lui Caesar — Ce fel de monar- 
hie voia, aşadar, Caesar? Să remarcăm că, într-o scrisoare 
către Atticus, Cicero afirma că dictatorul nu aspira la rega- 
litate; dar nimic nu dovedeşte că oratorul era ţinut la curent 
cu gândurile stăpânului său. lar o astfel de atitudine ar fi 
fost de mirare: monarhia devenea o idee modernă, după 
cum o dovedeşte De republica a aceluiaşi Cicero şi a doua 
Scrisoare către Caesar; şi Plutarh, ulterior, s-a făcut ecoul 
acestei evoluţii (Caesar, 28). Or, după Pharsalos, şi în spe- 
cial după Thapsus şi Munda, Caesar exercita, în fapt, o 
putere monarhică. 


Istoricii i-au pus în seamă intenţia de a da o formă oficială acestei 
autorităţi şi s-au împărţit în această privinţă. Unii, precum R. Syme, 
s-au gândit că, respectând tradiţia romană, nu dorea decât să fie un 
nou Sulla, iar monedele sale nu menţionează efectiv decât titluri bine 
cunoscute; la această teorie trebuie, poate, adăugate altele două, cea 
a lui Z. Yavetz, care insistă asupra aspectului militar şi imaginează o 
monarhie bazată pe sabie, şi cea a lui M. Gelzer, care vede în Caesar 
un tiran obişnuit, fapt care l-ar fi izolat şi ar fi fost, în cele din urmă, 
cauza eşecului. Alţii, în special E. Meyer, U. Wilcken, E. Pais şi 
J. Carcopino, se sprijină mai cu seamă pe un pasaj din Plutarh 
(Caesar, 60) pentru a afirma că Caesar dorea să creeze o monarhie de 
tip elenistic, caracterizată printr-un absolutism cu bază divină. Alţii, în 
sfârşit, au fost de părere că, pentru a-i seduce pe moderați, Caesar ar 
fi intenţionat să rămână dictator în Occident şi să devină rege în Orient. 
Pare inutil să mai adăugăm o teorie la cele care au fost deja menţio- 
nate. Precizăm doar că termenul rex („rege“) era odios pentru romani, 
că Caesar nu era atât de nesocotit încât să ignore această realitate şi 
că, pe deasupra, dictator necontestat, recunoscut ca descendent al lui 
Venus, nu avea deloc nevoie de el. În plus, din 49 până în 44, con- 
cepţiile sale au putut evolua. 


3. Transformarea societăţii — Orice evoluţie politică 


fiind legată de o evoluţie socială, rezultă că o criză politică 
este legată de o criză socială. Noua putere, care ştia acest 

lucru, s-a străduit să găsească o soluţie la aceste difi- 
cultăţi. Caesar a acţionat în toate privinţele cu simţul 
nuanţelor. Nu trebuie să ne imaginăm că el a fost stăpânit 
de ideea de a distruge aristocrația; dimpotrivă, el s-a 
străduit să-i apere bunurile prin legi cu privire la cheltuieli, 
legi care interziceau bogaţilor să irosească bani doar pen- 
tru plăcerea de a ieşi în evidenţă. Această măsură avea în 
plus avantajul de a o slăbi din punct de vedere politic, 
împiedicându-o să practice evergetismul. Căci Caesar, 
dacă-i apăra pe senatori în domeniul economic, încerca în 
schimb să-i slăbească în cel politic. Pentru a-i putea intro- 
duce pe prieteni în adunarea acestora, a ales, printre noii 
membrii, câteva personaje provenite din mediile modeste. 
În plus, a decis ca legile să treacă mai întâi prin Senat 
doar pentru a fi avizate, şi abia apoi să fie votate de 
comiţii; acestei hotărâri de a zdrobi aristocrația i s-a 
adăugat înmulţirea magistraturilor (patruzeci de quaestori 
şi şaisprezece praetori în anul 44); această sporire 
răspundea poate doar unei înmulţiri a necesităţilor. De 
asemenea, decizia de a fixa la un an guvernarea foştilor 
praetori şi la doi ani pe cea a foştilor consuli nu era fără 
îndoială justificată decât printr-o dorinţă de uniformizare. 
Mai originală a fost atitudinea lui Caesar faţă de plebe. 
Fără îndoială, se temea într-o oarecare măsură: colegiile 
(asociaţii profesionale cu scop religios) au fost mai atent 
supravegheate; unele dintre ele au fost interzise. În princi- 
pal, Caesar îi respecta pe cei săraci şi se gândea că 
aceştia nu doreau milă, ci un loc de muncă. Ocupându-se 
de ceea ce era mai urgent, a făcut să fie adoptat un mora- 
toriu al chiriilor şi a reglementat problema datoriilor: în 48, 
nivelul dobânzilor a fost micşorat; în 47, o lege subtilă îi 
scutea de plata datoriilor pe marii debitori, dacă îşi puteau 
demonstra buna credinţă, şi pe toţi micii debitori; îi 

constrângea, în schimb, la plată pe marii debitori a căror 
rea credinţă fusese stabilită. Trebuia, desigur, să-i ajute pe 
cei mai săraci prin distribuții de bani, dar numărul celor 
asistați s-a micşorat de la 320 000 la 150 000. Îndeosebi 
a fost oferit tuturor un loc de muncă. S-au întreprins mari 
lucrări la Roma şi în Italia (am mai spus acest lucru şi vom 
reveni asupra lui) şi au fost distribuite pământuri cu ocazia 
creării de noi colonii (a se vedea mai jos). Caesar a sporit 
simţitor şi efectivele plebei printr-o activă politică de acor- 
dare a cetăţeniei romane; acest lucru i-a permis să-şi 
înmulțească considerabil clientela, în conformitate cu 
ceea ce sugera autorul primei Scrisori către Caesar, fapt 
care a provocat iritarea aristocraților. A acordat acest 
statut unor indivizi precum Antipater, tatăl lui Herodes, şi 
J.-M. Lassere a arătat importanţa acestei practici în Africa. 
A acordat-o şi unor colectivităţi (de exemplu, oraşului 
Gades în 49). În sfârşit, a creat noi colonii, trimițând coloni 
în anumite oraşe. F. Vittinghoff a studiat politica municipală 
a lui Caesar, care cuprinde promovări (o cetate „peregrină“, 
străină, devenea romană) şi creări de noi colonii (colonii 
veniţi din Italia erau instalaţi pe terenuri libere sau luate de 
la învinşi); rezultatele sale sunt puţin excesive (în Africa, 
J.-M. Lassere nu reţine decât trei sau patru creări din opt) şi 
multe dintre creările lui Caesar sunt de fapt postume. Opera 
sa este comparabilă cu ceea ce se făcuse până atunci. 


Politica municipală a lui Caesar (după F. Vittinghoff) 

Gallia: cinci colonii (în special Arles, Valence, Lyon, aceasta din 
urmă postumă) 

Peninsula Iberică: 10 colonii (în special Sevilia, Cartagena, Tarra- 
gona) şi două municipii (Gades) 

Africa: opt colonii (în special Carthagina, Hadrumetum) 

Macedonia-Achaia: trei colonii (în special Corint) 

Asia-Pont-Bithynia: patru colonii 

Aceste creări şi promovări sunt legate de o politică 
municipală coerentă. Caesar a promulgat o lex lulia muni- 
cipalis, al cărei text nu este cunoscut (nu este cel de pe 
tabula de la Heracleea; nimic nu dovedeşte nici atribuirea 
lui Caesar a legii de la Taranto). Cât despre lex coloniae 
luliae Genetiuae, de la Osuna, în Hispania Ulterior, ea se 
referă cu siguranţă la crearea unei noi colonii de către 
Caesar în calitate de dictator, dar textul a fost gravat ulte- 
rior. În sfârşit, să reamintim cazul Galliei Cisalpine, men- 
ţionat mai sus. 


4. Finanţele — Îmbogăţirea datorită cuceririlor nu l-a 
împiedicat să fie prevăzător în privinţa viitorului. Caesar a 
căutat să prezerve un anumit echilibru financiar. A redus 
cheltuielile, în special pe cele destinate asistenţei, după 
cum am arătat, şi a sporit veniturile, supravegindu-i mai 
bine pe publicani şi restabilind drepturile de vamă. La 
moartea sa, el a lăsat 175 000 000 de denari în tezaurul 
public. 


5. Cultura — Element cu totul original în acţiunea sa, 
Caesar a avut o politică culturală. A vrut să instaleze o bi- 
bliotecă publică la Roma şi l-a însărcinat pe Varro să 
cumpere cărţi şi să le claseze. A acordat cetăţenia romană 
profesorilor şi medicilor. Şi îndeosebi, deoarece este încă 
folosit în zilele noastre, a supravegheat crearea „calen- 
darului iulian“: a cerut ajutorul unui astronom, Sosigenes, 
şi a decis ca anul să aibă 365 de zile şi ca un an din patru 
să fie bisect. Dar, cum anul măsoară în realitate 
365,2422166 zile, s-a creat un decalaj între datele oficiale şi 
mişcarea Soarelui; în consecinţă, papa Gregore al XIII-lea a 
decis suprimarea a trei ani bisecți seculari din patru; el a 
ordonat şi ca ziua de 5 octombrie 1582 să devină 15. 


130 


Calendarul pe care-l utilizăm în zilele noastre este, 
aşadar, calendarul iulian îndreptat, iar denumirea de „gre- 
gorian“ constituie un abuz lingvistic, e drept împământenit. 
Nu poate fi nesocotită importanţa acestei reforme, care 
interesează încă umanitatea în secolul XXI. 


Saepta lulia 

vash [roep Templul Forumul lui 
lui Venus Caesar 

Fig. 7 — Roma în timpul lui Caesar 


Domeniul în care Caesar a excelat a fost urbanismul, 
asociat cu arhitectura (fig. 7). Roma, Italia şi provinciile au 
fost avute în vedere, prin proiecte sau realizări. Caesar ar fi 
intenţionat să sape un nou port la Ostia, pentru a uşura 
aprovizionarea Oraşului, să străpungă istmul Corint şi să 
asaneze mlaştinile Pontine din Latium. Mai ales capitala a 

suferit transformări. Caesar s-a ocupat, în primul rând, de 
monumente politice: a amenajat Forum-ul, noua curie (curia 
lulia) a fost aliniată spre Forum-ul lui Caesar, ca şi rostrele, 
care au fost deplasate, şi s-a ridicat o nouă basilică (basili- 
ca lulia) de 101 pe 49 de m, care a fost terminată în anul 46. 
Am vorbit mai sus de saepta lulia, spaţiu împrejmuit desti- 
nat comiţiilor, şi de Forum-ul lui Caesar, dominat de un tem- 
plu al Venerei. Locurile de distracţie au fost şi ele privile- 
giate. Galeriile subterane de sub Forum au fost cercetate 
arheologic între anii 1901-1904; ele aparţineau unor 
substrucţii care trebuiau să permită confruntări între gladia- 
tori. La Vatican, o naumahie a fost construită pentru organi- 
zarea de lupte navale cu ocazia unui triumf din anul 46; ea 
era însoţită de un templu al lui Marte. Circus Maximus, 
folosit pentru cursele de care, a fost, fără îndoială, obiectul 
unor restaurări, un stadion provizoriu, pe Câmpul lui Marte, 
a fost oferit competiţiilor atletice şi un teatru a fost construit 
în faţa Stâncii Tarpeiene. În sfârşit, cum era normal în lumea 
romană, Caesar s-a ocupat, de asemenea, de domeniul 
religios. Templelor lui Venus şi Marte, deja menţionate, tre- 
buie să li se adauge trei proiecte de restaurare care vizau 
templul lui Saturn, Regia, loc de cult pentru rex sacrorum şi 
pentru pontifex maximus, şi lacus Curtius, în Forum. Caesar 
îşi completa programul, adăugând-i pietatea. Dar această 
monarhie, care vroia să fie pe placul poporului, nu putea să 
placă întregii aristocrații. 


6. Capcanele Senatului — Pentru a-l compromite pe 
Caesar, se putea face încercarea de a-l face odios. 
Senatul a folosit această politică, iar evenimentele care au 
urmat au arătat că această alegere era judicioasă. Desigur, 
aristocrații erau împărţiţi. În noiembrie 45, Cicero a pro- 
nunţat încă un discurs în favoarea lui Caesar, Pentru 

regele Deiotarus: acest vechi partizan al lui Pompei trecut 
în tabăra adversă era acuzat că ar fi dorit să-l omoare pe 
Caesar şi trebuia dovedită netemeinicia acestei acuzaţii. 
Totuşi, în corepondenţa sa privată, oratorul îi explica lui 
Atticus că avea de ales între trei atitudini: să moară, să se 
exileze sau să accepte situaţia; el a ales a treia soluţie, nu 
pentru că era cea mai puţin dureroasă, ci în speranţa de a 
influenţa politica lui Caesar. În acelaşi timp, senatorii îl 
copleşeau cu onoruri pe acesta din urmă ca şi cum ar fi fost 
rege. Au confirmat însărcinările pe care le acaparase şi au 
dat decrete care-i confereau o statură supraumană. Mai 
mult ca oricând el era legea vie. S-a făcut propunerea de a 
fi numit cenzor pe viaţă; titlul de pontifex maximus ar fi 
devenit ereditar, deci destinat rămână în familia sa ca o 
trăsătură regală. Era înconjurat în permanență de o 
etichetă de curte: purta toga de purpură a generalului vic- 
torios, şedea pe un tron aurit şi era însoţit de lictori purtând 
fascii de asemenea aurite. | s-a conferit dreptul de a avea 
mai multe soţii pentru a avea un moştenitor. Din punct de 
vedere religios, a avut credincioşi; aceştia au vrut să-i în- 
chine un cult, cu jocuri, cult care ar fi fost slujit de către un 
preot sau un flamin şi de către un colegiu sau o sodalitate, 
ceea ce îl asimila cu o fiinţă divină, deus, divus ori semi- 
zeu, în funcţie de regiune. S-au instituit o lună /ulius, iulie 
al nostru, şi un trib Iulia. În inscripţii din Brundisium şi Cos, 
Caesar este numit „Părinte al Patriei“. Această ofensivă a 
Senatului a crescut în intensitate la începutul anului 44. 


7. Stângăciile lui Caesar — lar Caesar, imitat din acest 
punct de vedere de către prietenii săi, a căzut în capcană, a 
lăsat să se creadă că voia să ia titlul de rege, uitând că însuşi 
acest cuvânt era detestat şi lăsat barbarilor. Se cunosc cele 
cinci etape ale acestei căderi în eroare. În decembrie 45 sau 

ianuarie 44, o mână anonimă a depus pe o statuie a lui 
Caesar o diademă (o simplă panglică) sau o cunună de lauri, 
sau cele două simboluri împreună; în acest ultim caz, am fi 
avut de a face în acelaşi timp cu emblema regală şi cu mitra 
dionisiacă; însemnul a fost luat de către tribunii plebei. La 26 
ianuarie 44, la întoarcerea de la Sărbătorile latine, unii spec- 
tatori l-au salutat pe Caesar cu titlul de rege; el n-a răspuns 
decât molcom: „Mă numesc Caesar, şi nu rege“. La 14 feb- 
ruarie, Senatul i-a remis un decret numindu-l dictator per- 
petuo, cu alte cuvinte „fără întrerupere“, „în chip continuu“. A 
doua zi, pe 15 februarie, s-au petrecut cele două eveni- 
mente de Lupercalii, de la numele unei sărbători celebrată în 
acea zi. Aşezat în Forum, pe rostre, Caesar a primit din 
partea unui asistent o cunună de lauri şi o diademă. 
Le-a respins. Marcus Antonius i le-a oferit din nou şi le-a 
respins încă o dată datorită strigătelor ostile ale unei părţi din 
public. În aceeaşi zi, i-a întâmpinat pe senatori în templul 
Venerei fără a se ridica din scaun, ca un patron în faţa 
clienţilor sau ca un semizeu în faţa credincioşilor săi. În plus, 
circula zvonul mutării capitalei la Alexandria, oraşul 
Cleopatrei, sau la Troia, patria lui Aeneas. În sfârşit, pregătiri 
de război au alimentat o campanie de zvonuri. 


Chiar dacă nu toate izvoarele sunt de acord în această privinţă 
(Suetonius este mai degrabă afirmativ, împotrivă Plutarh, Appian şi 
Cassius Dio), pare mai mult decât probabil că Caesar se pregătea de 
război împotriva parţilor şi poate, de asemenea, a dacilor. Nicolae din 
Damasc îi adaugă parţilor chiar şi pe indieni, reminiscență a mitului lui 
Alexandru cel Mare. Şaisprezece legiuni şi 10 000 de călăreţi au fost 
concentrați la Apollonia, iar Octavianus a fost desemnat în calitate de 
comandant al cavaleriei pentru Orient. Însă un oracol ar fi prezis că 
numai un rege i-ar fi putut învinge pe parți. Şi se spunea că Aurelius 
Cotta, unchiul lui Caesar, aştepta şedinţa Senatului, care trebuia să 
aibă loc pe 15 martie 44, pentru a-i propune să accepte titlul de rege, 
ceea ce i-ar fi permis să obţină victoria. 

8. idele lui martie (15 martie) — Un complot se pusese 
la cale. El regrupa foşti susţinători ai lui Caesar decep- 
ţionaţi, partizani ai lui Pompei ingraţi şi indecişi, „un amal- 
gam de mareşali îmbătrâniţi şi de tineri lupi“ (R. Etienne); 
cele două personaje care ieşeau cel mai mult în evidenţă 
erau Brutus şi Cassius. Primul, de la un timp, era foarte 
solicitat, fiindcă numele său îl reamintea pe cel al cetățea- 
nului roman care îl gonise pe ultimul rege etrusc, şi i se 
adresau scurte bilete: „Dormi, Brutus!“, sau chiar: „Ai murit, 
Brutus?“ Vulgata consideră că numărul conjuraţilor era de 
60. Autorii antici, impregnaţi de superstiții, spun că Caesar 
n-ar fi vrut să observe prevestirile care se înmulţeau. 
Calpurnia, soţia lui Caesar, avusese un coşmar. 
Haruspiciul Spurinna îl pusese în gardă cu privire la Idele 
lui martie; în dimineaţa acelei zile, l-a întâlnit pe Caesar, 
care i-a atras atenţia că Idele au sosit: „Da, a răspuns 
preotul, dar n-au trecut“. Un anume Artemidoros i-a dat lui 
Caesar, care nu a avuttimp să o citească, o scrisoare care 
denunța complotul. Senatul trebuia să se întrunească în 
curia lui Pompeius. În momentul în care trecea prin faţa 
statuii defunctului său rival, Caesar a fost lovit, mai întâi de 
către Brutus. Când l-a recunoscut, a renunţat să se mai 
apere: „Şi tu, fiul meu ...“ (nu ştim dacă este vorba de un 
termen de afecţiune sau de mărturia spontană asupra 
originii adultere a tânărului; poate, pur şi simplu, acest 
cuvânt a fost inventat) şi şi-a acoperit capul cu un fald al 
togii. Lovit de douăzeci şi trei de lovituri, Caesar a murit. 
Avea cincizeci şi şase de ani. 

Istoricii s-au întrebat asupra sensului caesaricidului. 
S-a avansat o interpretare psihanalitică, omorârea tatălui. 
Au fost invocate motive personale şi ele au jucat cu sigu- 
ranţă un rol: mulţi dintre conjuraţi erau de părere că va- 
loarea lor nu fusese recunoscută. Mai mult, fiind vorba de 

Antichitate, este bine să nu subestimăm aspectul religios, 
sacrificiul pentru Manii lui Pompeius (dacă nu fusese avut 
în vedere iniţial, a fost admis adesea apoi). În sfârşit, 
aspectul politic primează fără îndoială. Monarhia exerci- 
tată de fapt de Caesar era percepută ca o tiranie, Caesar 
nefiind un magistrat ca toţi ceilalţi: stângăciile lui din 
ultimele luni îi plictisiseră pe prieteni, atât din plebe cât şi 
din Senat, şi se găsea izolat, calomniat de mulţi în urma 
unei virulente campanii de propagandă: „imaginea“ sa în 
opinia publică se degradase. Adversarii săi nu luptau 
decât pentru o valoare, LIBERTAS: după asasinat, ea a 
fost celebrată pe toate monedele bătute de Brutus şi 
Cassius pentru a-i plăti pe soldaţi. Cicero a remarcat pe 
drept cuvânt într-o scrisoare adresată lui Atticus că 
această execuţie nu antrena o ruptură instituţională, 
Marcus Antonius fiind consul; i se părea deci inutilă. În 
fapt, întrebarea care se punea era de a se şti dacă cu sau 
fără Caesar se putea evita monarhia pentru rezolvarea 
problemelor statului şi ale societăţii şi pentru a se pune 
capăt războiului civil, endemic din 133. La 15 martie 44, 
nimeni nu putea răspunde la această întrebare. 

Moartea lui Caesar a provocat o spaimă generală. 
Caesarienii se temeau de republicani: Marcus Antonius 
s-a ascuns la început. Republicanii se temeau de parti- 
zanii lui Caesar: Brutus şi Cassius au fugit, ceea ce 
dovedeşte că nu au pregătit bine complotul lor. lar trupul a 
rămas abandonat toată ziua. Caesarienii şi-au revenit 
primii şi au deschis testamentul defunctului: Octavianus 
era desemnat ca principal moştenitor, care, adoptat, 
căpăta numele de Caesar şi trei sferturi din bunuri; fiecărui 
locuitor al Romei îi erau dăruiţi 300 de sesterţi, iar Oraşu- 
lui îi dădea grădinile sale, evergetism postum. Marcus 
Antonius a aşezat rugul în Forum şi a pronunţat un discurs 

din care Shakespeare a lăsat o foarte frumoasă versiune. 
Mai târziu, Octavianus a celebrat jocuri în onoarea defunc- 
tului; în timpul nopţii, o cometă şi-a făcut apariţia. Tânărul 
a declarat că era sufletul „tatălui“ său care se transfor- 
mase în astru („catasterizare“) pentru a-i reîntâlni în cer pe 
ceilalţi zei. De această dată, şi nimeni nu a protestat, 
Caesar a fost cu adevărat „divinizat“, devenind un divus. 


Concluzii 
DE LA CAESAR LA CAESARISM 


1. Cei doi Caesari — Bineînţeles, Caesar nu a vizat o 
putere de natură monarhică încă de la debutul său în 
politică. Prin ascendenţa sa, era destinat să urmeze doar 
o carieră senatorială. Restul, problemă de circumstanţă, 
dar şi de hazard, se explică prin inteligenţa şi ambiția per- 
sonajului, un om dinamic şi cultivat. 

Au existat în realitate doi Caesari. Primul, cel ce s-a 
angajat foarte repede de partea popularilor, reformiştii 
epocii, care a deţinut toate onorurile, a exercitat toate 
magistraturile, adesea mai devreme decât s-a spus, până 
la consulat inclusiv, şi care s-a comportat ca oricare aris- 
tocrat al timpului său, aparţinea trecutului. A intrat apoi în 
marea istorie prin cucerirea Galliei. Această întreprindere, 
care comporta desigur riscuri, nu putea eşua atâta timp 
cât raportul de forţe înclina de partea Imperiului roman, un 
imperiu deja imens. Caesar, prin abilitatea propagandei 
sale, în special, dar nu în mod exclusiv, prin celebrul De 
bello Gallico, a putut să realizeze o faptă demnă de 
Alexandru cel Mare. Stăpân al pământului, a dominat şi 
Oceanul şi Rinul, două puternice divinităţi. Devenea 
atunci imperator, general comandant victorios prin graţia 
lui lupiter. Înzestrat cu harismă, s-a impus ca un personaj 
excepţional, dar nimic în plus. Profitând atunci de această 
situaţie, dar şi de stângăciile adversarilor, politici şi per- 
sonali, a început o a treia fază, ultima a acestei extraor- 
dinare cariere. 

lar atunci apare al doilea Caesar, omul viitorului, ceea 
ce nimeni nu ştia, nici măcar el, bineînţeles. Prin foc şi 

sabie, prin război civil, a impus romanilor o putere de 
natură monarhică. Este neverosimil că s-a gândit vreodată 
să restabilească o regalitate asemănătoare cu aceea pe 
care Roma o cunoscuse în timpul Tarquinilor. Cu siguranţă 
că i-ar fi fost pe plac să guverneze ca un suveran elenis- 
tic: cunoscuse destul de bine Egiptul Lagizilor pentru a-i 
aprecia farmecul. S-ar fi mulţumit, fără îndoială, să poarte 
titluri romane (consul, dictator, imperator) dacă i s-ar fi 
cerut, căci puterile care îi erau astfel conferite îi permiteau 
să conducă asemeni unui monarh, cu preţul unei duble 
siluiri a instituţiilor: practica cumulul şi reînnoirea imediată. 
Ceea ce este sigur este că, de la un anumit moment (la 
începutul războiului civil?), a vrut să confişte toată puterea 
numai pentru el. Autoritatea sa se întemeia, printre altele, 
pe sprijinul politic furnizat de populari şi de optimaţii 
supraviețuitori şi trecuţi de partea sa şi în sfârşit pe o bază 
religioasă, în primul rând cultul lui Venus, în mod secundar 
al lui Hercules şi Dionysos. Dar era prea devreme pentru 
puterea unui singur om. Aici îşi au originea Idele lui mar- 
tie. Numim caesarism exact acest proces şi, de aseme- 
nea, rezultatul său. 


2. Moştenirea lui Caesar — Caesar a marcat durabil 
istoria. El este cel care a încheiat cucerirea Galliei şi a inte- 
grat-o în Imperiul roman. A lăsat moştenire francezilor o 
limbă latină, dreptul roman, cultura lor. Mai mult, şi adesea 
fără a ne gândi la aceasta, toţi locuitorii lumii îi aduc un 
omagiu: trăiesc în ritmul calendarului iulian, denumirea de 
„gregorian“ ţinând de un abuz de vocabular. Îl celebrează, 
de asemenea, prin denumirea lunii iulie, „luna lui lulius“, 
mensis lulius. Biserica ortodoxă din Orient, neacceptând 
reforma papei Grigore al XIII-lea, a rămas fidelă calen- 
darului iulian în integralitatea sa, şi astfel sfânta Rusie a 

trăit în noiembrie Revoluţia din Octombrie şi tot astfel se 
explică de ce grecii continuă să-şi celebreze Paştele la o 
dată diferită de aceea care a fost adoptată de ceilalţi 
creştini din Occident. 


3. Caesarismul — Caesarismul, care, pentru noi, ţine în 
special de domeniul politicii, a fost judecat în diferite mo- 
duri, în funcţie de epocă; el se caracterizează printr-un 
regim monarhic, în teorie devotat poporului şi bazat pe 
forţă. Mentalităţile noastre occidentale de la acest sfârşit 
de secol XX, ataşate democraţiei, se îndepărtează de 
acest sistem. Trebuie, totuşi, să ne ferim să credem că a 
fost detestat în toate timpurile şi pretutindeni. A avut parti- 
zani aprigi, încă din Antichitate. Numele lui Caesar a fost 
preluat de toţi împărații, urmaşii săi conform lui Suetonius, 
şi fiecare, în titulatură, a ţinut să fie numit Imperator 
Caesar Augustus. Moştenirea lor a fost revendicată, dar, 
această revendicare aduce un omagiu lui Caesar. Elogia- 
torii se interesează de exerciţiul puterii, care prezintă, cel 
puţin teoretic, avantajul stabilităţii şi al devotamentului 
pentru cauza celor săraci. În Occident, Germania a fost 
guvernată până în 1918 de un Caesar, pe care ea îl 
numea Kaiser, moştenitor al principelui aşezat în fruntea 
Sfântului Imperiu romano-german. În Europa de Est, 
Bulgaria a avut Caesarul său sau Țar, de asemenea 
Rusia, care, până în 1917, a fost şi ea guvernată de un 
Caesar sau Țar; fără îndoială, acest titlu provine dintr-o 
altă limbă şi n-a avut legătură cu Caesar decât târziu, 
printr-o falsă etimologie; această evoluţie probează, 
totuşi, greutatea mitului lui Caesar, care a sedus scriitori, 
politicieni, popoare, dar şi ambiţioşi, adevăraţi sau falşi 
mari oameni. Îndeosebi, a inspirat durabil o ideologie 
monarhică. Mai cu seamă în secolul XX am asistat la o 

renaştere a unei opoziții la caesarism, opoziţie care s-a 
manifestat pentru prima oară încă din timpul vieţii lui 
Caesar. În timp ce partizanii regimului insistă asupra sta- 
bilităţii şi interesului acordat celor săraci, defăimătorii 
atacă modul în care s-a făcut preluarea puterii şi în care 
ea a fost exercitată: s-a născut în cursul războiului civil şi 
s-a menţinut prin forţă, chiar prin violenţă. Ea se opune 
atât democraţiei, cât şi aristocrației, ceea ce dovedeşte că 
este cu adevărat de natură monarhică. 

Vrând să sporească tăria unei injurii, un adversar politic 
al lui Mussolini l-a tratat drept un „Caesar de carnaval“; 
vedea în el nu numai un tiran, ci şi un personaj grotesc. 
Fără îndoială, nu se gândise că expresia sa putea fi dife- 
rit interpretată: dacă există „Caesari de carnaval“, există şi 
Caesari veritabili, Caesari serioşi. Fără să vrea, adresa un 
compliment indirect adevăratului Caesar, regimului pe 
care-l ura. Această anecdotă ne îndeamnă să formulăm o 
ipoteză: Caesar, adevăratul Gaius lulius Caesar, cel care 
a stârnit pasiuni şi a împărţit în tabere adverse, n-a înce- 
tat, fără îndoială, să stârnească pasiuni şi să împartă în 
tabere adverse. 

